
CUVÂNT ÎNAINTE 


Educaţia artistică — legătură între școală și comunitate 


Auzim adeseori expresia „școala — furnizor de servicii 
educaţionale”. De obicei, prima reacţie este de respingere, ca un exemplu 
tipic de „limbă de lemn”. Ce pierdem însă atunci când ne limităm la a 
respinge? 

În primul rând, pierdem privilegiul de a observa că principala 
eroare provine din ruptura implicită dintre școală și comunitate, dintre 
școală și familiile copiilor aflaţi în ciclul școlar, între școală și oamenii din 
comunitate, statistic majoritatea foști elevi ai aceleiași școli de cartier. Dar 
mai există oare aceste comunităţi sau ne iluzionăm? 

În al doilea rând, ratăm prilejul de a pune adevărata întrebare. Cum 
poate redeveni școala un centru de referință al comunităţii, implicit al 
societăţii în întregul său? 

Răspunsul pare simplu: prin redefinirea școlii ca centru cultural, 
având ca activitate centrală educaţia, dar hrănind întreaga comunitate 
printr-un complex de activităţi culturale. Dezvoltarea instituţională ar trebui 
să urmeze trei direcţii: pedagogică, socială și artistică. Două din ariile 
curriculare ale actualei structuri ar trebui să se adreseze întregii comunități: 
Om și societate, respective Arte. Fenomenul cultural/artistic cu obiectiv 
educaţional nu confiscă dimensiunea pedagogică, ci o transferă și către 
comunitate, înțelegând prin cultură și artă cele mai largi definiţii posibile, 
inclusiv prin prismă antropologică și sociologică. 

Tensiunea şcolarizare vs. de-școlarizare este prezentă in 
dezbaterea publică actuală. Unii acuză școala, sistemul de învăţământ în 
întregul său, de vetustete și inadecvare. Între reforma școlii ca „furnizor de 
servicii educaţionale” și home-schooling există însă spaţiu pentru multe alte 
soluţii. Una dintre ele, reconstrucţia participării comunitare la viata mediului 
comunitar. 

Ce poate învăţa scoala de la cultură și arta? Mai întâi de toate, 
redescoperirea sărbătorii, a bucuriei și a plăcerii în spaţiul privilegiat în care 
se pot întâlni învăţarea și frumuseţea, jocul și ficțiunea, lumile fictive și 
lumea reală. Scoala este și locul în care învăţăm construcția sensului prin 
experiențe simulate, ne imaginăm viitorul ca loc al lumilor posibile. 


Aducerea teatrului în scoala înseamnă și descoperirea copilului- 
spectator si a copilului-creator. Prea adeseori dimensiunea creativă este 
estompată de învăţarea normativă, mai ales în dimensiune socială. Teatrul 
și dansul dezvoltă omul relational, empatic, deschis spre relaţiile cu ceilalţi, 
spre dialog, abil si competent în rezolvarea unor probleme complexe de 
existență prin participare și strategii de grup. Educaţia contemporană 
trebuie să realizeze un echilibru între copilul-spectator și copilul-creator, în 
beneficiul adultului care va fi si al societăţii din care face parte. 

UNATC Junior este o parte din acest efort, atelierele demonstrative 
sunt laboratoare în care testăm strategii didactice pentru aducerea teatrului 
în școală. Presiunea nu vine dinspre noi, ci dinspre școli, cuprinzând elevii 
și cadrele didactice. Este un fenomen viu si percepţia unei necesități. 
Înainte de a observa dificultatea ar trebui să ne gândim la un lucru: școala 
trebuie să fie o sărbătoare și o bucurie. 


Conf. univ. dr. Nicolae Mandea 


Rector al UNATC „|.L.Caragiale” Bucuresti 

CAPITOLUL 1 


Teatrul Educaţional 


INTRODUCERE 

Capitolul propune o analiză a celor mai importante concepte, teorii 
și practici propuse de promotori ai teatrului educationali, artiști-pedagogi 
care au revoluţionat arta teatrului în secolul al XX-lea. 

Capitolul se axează pe câţiva pedagogi teatrali care și-au susţinut 
teoriile prin practici elaborate, propunând metodologii de lucru cu tineri 
bazate pe aportul individual si colectiv al acestora, pe stimularea 
imaginaţiei lor, pe implicarea lor în construcţia unor spectacole. Este vorba 
de creatori de sisteme pedagogice prin care practici teatrale contemporane 
s-au dezvoltat, influențând substanţial educaţia prin teatru. Este vorba de 
Henry Caldwell Cook, Peter Slade, Dorothy Heathcote, Winifred Ward. 

Pentru Henry Caldwell Cook, jocul reprezintă cea mai naturală și 
mai nuanţată formă de educaţie a unui tânăr, care se dezvoltă prin 
experimentarea unor situaţii de viata, prin interacţiunea directă cu diferite 
tipuri de evenimente. 

Dorothy Heathcote propune educaţia prin intermediul Actiunii 
Dramatice. Aceasta presupune explorarea unor situaţii necunoscute, 
asumarea unor riscuri foarte mari atât din partea profesorului coordonator, 
cât și a copiilor/ elevilor. Copiii devin conștienți de relevanta deciziilor pe 
care le iau, de rolul acestora în construcţia unei acţiuni care să îi 
reprezinte. 

Pionierii teatrului educațional au avut un rol major nu doar în 
domeniul pedaogiei teatrale, ci și în regândirea fundamentelor artei teatrale 
în secolul XX. 


1.1. Scurt istoric 


Cu toate că rolul educativ al teatrului a fost afirmat încă din 
Antichitate (prin Aristotel), abia în prima decadă a secolului XX, în Anglia 
se remarcă primele încercări de a folosi cursuri de „drama” ca metodă de 
educare şi formare a elevului. 


Henry Caldwell Cook (1886-1939) este considerat a fi unul dintre 
primii şi cei mai importanţi susţinători ai ideii de educaţie prin teatru. El este 
creatorul conceptului de ,play-way” în educaţie (play-way education/ 
educaţie prin joc). Henry Caldwell Cook vedea în joc „cea mai naturală 
modalitate de a educa un tânăr’. A fost printre primii care a sancţionat 
„pasivitatea” sistemului de educaţie; atrăgea atenţia asupra ineficientei 
sistemului de educaţie bazat doar pe „memorarea informaţiilor primite”. 
Henry Caldwell Cook a introdus principiul ACŢIUNII şi al 
EXPERIMENTĂRII în educaţie: ,Competentele şi învăţămintele nu le 
deprinzi numai prin lectură şi prin studiu, ci prin acţiune şi prin 
experimentare.” 

În cadrul orelor de curs, profesorul propunea studierea pieselor de 
teatru (Shakespeare în special). Orele de curs se finalizau, de cele mai 
multe ori, cu punerea în scenă a acelor pasaje din textele shakespeariene, 
care stârneau cel mai mult interesul elevilor. 

Am putea spune că Henry Caldwell Cook este şi un precursor al 

conceptului de „teatru educaţional”, din moment ce, în cadrul orelor de 
curs, a încurajat elevii să-şi scrie propriile piese de teatru, pe care mai apoi 
le prezenta în faţa unui public format din colegii şi profesorii din Perse 
School, Oxford. În 1914 transformă o sală de curs din şcoală într-o sală de 
teatru -The Mummery, a cărei formă încerca să reproducă scena de tip 
elisabetan. În faţa tuturor celor care negau la acel moment eficienţa 
metodei de educaţie prin teatru, Henry Caldwell Cook dădea următoarele 
argumente: „Nu îi învăţăm pe copii să fie actori, ci îi facem să pretuiasca si 
să valorifice acțiunea, să-şi trăiască viata într-un mod cât mai activ”.! 
În raportul Despre predarea Limbii şi Literaturii Engleze?, se afirmă pentru 
prima dată importanţa studierii dramaturgiei (engleze) în şcoală. Importanţa 
studiului dramaturgiei era determinată de cele trei însuşiri esenţiale ale 
textului dramatic: un text care poate fi scris, un text care poate fi citit, un 
text care poate fi reprezentat/jucat. 

În ceea ce priveşte studiul dramaturgiei/ piesei de teatru ca un text 
ce poate fi jucat/ reprezentat, acelaşi studiu propunea trei tipuri de activităţi: 
reprezentarea unor scene sau piese în clasă, reprezentații publice cu piese 


1 Henry Cadwell Cook, The Play Way, an essay in Educational Method, Frederick A. Stocks 
Company, 1917 

2 Board of Education Report on the Teaching of English in England, 
http://www.educationengland.org.uk/documents/newbolt/newbolt1921.html 

scrise şi jucate de elevi, vizionarea unor spectacole ale unor trupe 
profesioniste. 

„Copiii/ elevii care participă efectiv la o reprezentaţie publică/ joacă 
într-un spectacol, trebuie să înveţe să vorbească bine, să se mişte bine, 
ajung să fie capabili să analizeze şi să caracterizeze un personaj, să 
exprime şi să conducă sentimente diverse, să fie spontani, expansivi dar şi 
reţinuţi, învaţă să fie mai puţin individualişti şi să aprecieze valorile unei 
comunităţi, învaţă să fie inventivi şi să aibă încredere în ei, învaţă să-şi 
înfrângă temerile şi să-şi depăşească limitele de orice fel (inhibiţiile).”3 

Este pentru prima dată când se întrezărea rolul activ oferit copilului 
în cadrul cursurilor de educaţie prin teatru. Educaţie prin experimentare. E 
adevărat că abia în a doua jumătate a secolului XX, începând cu anii '60 se 
poate vorbi despre implementarea cursurilor de teatru în programele 
şcolare. 

Consider că un rol deosebit l-au avut dezvoltarea Televiziunii si 


cercetările teatrale orientate în special pe antrenamentul actorului. 
La începutul anilor '60 cercetările de specialitate afirmau că în 


creşterea şi educarea copiilor o influenţă extrem de importantă o 
reprezenta Televiziunea (prin programele TV). Familia, şcoala, prietenii şi 
televiziunea reprezentau cele patru medii deosebit de importante. Este 
momentul în care se impun primele măsuri de cenzură a programelor TV 
ale posturilor non-comerciale. Este momentul apariţiei primelor programe 
TV cu rol educativ. Într-un studiu al Nuffield Foundation, Television and the 
Chila+, editat la Oxford University Press se afirma faptul că informaţiile care 
ajung la copil via programe TV au un caracter mai puţin abstract decât în 
cazul manualelor. Oricât de abstracte ar fi ideile afirmate în cadrul 
programelor TV devin mult mai accesibile copilului, decât dacă i-ar parveni 
prin metodele tradiţionale de educare. Totul la TV pare mult mai real, mult 
mai aproape de realitate şi prin asta, mult mai atractiv. Edward Blishen, 
scriitor englez şi realizator de programe la BBC susţinea că, odată cu 
dezvoltarea televiziunii, ar trebui revolutionate mijloacele/instrumentele de 
predare în educaţia copiilor, punându-se un accent mult mai mare asupra 
rolului activ, participativ al copilului în procesul de educaţie. „We feed them, 
in too many fields, according to mild old formulae. We give them too little to 


3 Board of Education Report on the Teaching of English in England, 
http://www.educationengland.org.uk/documents/newbolt/newbolt1 921 .html 

* Hilde T. Himmelweit, Abraham Naftali Oppenheim, Pamela Vince, Television and the Child, 
Oxford University Press, 1958 

http://www.amielandmelburn.org.uk/collections/ulr/06_66c.pdf 

bite on. We lay too little on their shoulders. We involve them too little.“ (i 
hranim in prea multe domenii, dupa formule domesticite si imbatranite. Le 
dam prea putin de gandit. Îi responsabilizăm prea putin. Îi implicăm prea 
putin.) 

Anii '60 reprezintă si pentru mediul teatral profesionist un moment 
în care se redefineşte rolul teatrului în societate. Este interesant de 
observat că acest proces de redefinire a rolului teatrului în societate s-a 
născut tocmai din nevoia oamenilor de teatru de a identifica specificul 
acestei arte. Viola Spolin afirma că cercetările sale au pornit din nevoia de 
a rezolva câte o problemă punctuală apărută în timpul repetiţiilor. „The 
games emerged out of necessity. | didn't sit at home and dream them up. 
When | had a problem [directing], | made up a game. When another 
problem came up, | just made up a new game. (Jocurile au apărut dintr-o 
necesitate. N-am stat acasa si mi le-am imaginat. De fiecare data cand am 
avut o problema atunci cand regizam, am inventat un joc. Cand s-a ivit alta 
problema, am inventat un joc nou.”)®. 

1963 este anul în care Viola Spolin publica “/mprovisation for the 
theatre”. În deschiderea lucrării, Viola Spolin afirmă că “orice om poate fi un 
actor”. Această afirmaţie marchează deschiderea teatrului către medii mult 
mai largi de comunicare. “Jocurile teatrale reprezintă un proces de 
comunicare şi cunoaştere aplicabil în orice domeniu”.6 Metoda Improvizatiei 
devine centrul vital al procesului de educaţie prin teatru. Caracterul 
participativ, direct, creator al rolului pe care îl joacă copilul în cadrul acestui 
proces este atuul desăvârşit al metodei de educaţie prin teatru vs metodele 
metodele tradiţionale. 

Prin improvizații, copiii se pot identifica cu personaje 
arhicunsocute/celebre, pe care le-au întâlnit în literatura, despre care au 
citit sau pe care le-au văzut. Implicându-se în situaţii dramatice de o 
complexitate psihologică, luând parte la reprezentarea lor pentru un public, 
copiii ajung să poată acţiona asupra propriilor probleme de zi cu zi. Prin 
improvizații, te poţi plasa într-un just raport între realitatea gândurilor, 
aspirațiilor gsi imaginației tale şi realitatea exterioară. În timpul 
improvizatiilor, bariera între lumea interioară şi cea exterioară este 
suspendată. Cele două se contaminează reciproc. Teatru nu este doar 
seara de spectacol. Arta nu este doar un foarte scump şi suprem substitut 
al realităţii. 


s Viola Spolin, Interview, Los Angeles Times, May 26, 1974 
€ Idem 

Odată cu includerea cursurilor de teatru în programele şcolare, 
metoda de educaţie prin teatru a cunoscut o serie de transformări. Nicolae 
Mandea observă două tendinţe principale: „teatrul creativ (colective 
drama), având ca obiectiv principal dezvoltarea imaginaţiei”, şi cea de-a 
doua tendinţă generală — „subordonarea metodei teatrale altor obiective 
prioritare (de la studiul limbilor străine la educaţia preventivă pentru 
sănătate)”. 


1.2. Educaţia prin Acţiunea Dramatică 


Educaţia prin drama/actiune dramatică este o prelungire a modului 
în care educaţia se face în familie. O clasă în care se desfășoară un curs 
de drama/ acţiune dramatică se aseamănă foarte tare cu podeaua din 
„camera copiilor”, cu podeaua din orice încăpere în care se află copii. Nu 
există stabilite apriori „locuri mai bune” sau „locuri mai puţin bune”, nu 
există complexul „ultimei bănci” sau „al băncii întâi”, pentru că fiecare nouă 
întâlnire pentru realizarea unei „drame”/ acţiuni dramatice se poate petrece 
în tot spaţiul, oriunde imaginaţia și fanetzia participanţilor îi poartă. Nu 
există „catedră” și, implicit, nu există o unică direcţie de manifestare a 
interesului major, un loc de forță, unic depozitar al cunoștințelor și 
informaţiilor interesante pentru elev. Nu există un raport de superioritate a 
profesorului fata de elev, așa cum este presupus de arhitectura sălilor de 
curs din sistemul tradițional de educaţie. 

Rolul profesorului în modelul educaţional bazat pe Drama/ Acţiune 
Dramatică este foarte asemănător celui pe care părintele, bunicul, fratele 
sau sora mai mare îl exercită asupra copilului. Profesorul reprezintă 
primordial un reper de securitate și siguranţă pentru elev și nu unul de 
autoritate. 

Ruptura cea mai dureroasă care se petrece cu un copil în 
momentul când părăsește „casa” și intră "în clasă” se produce în relaţia 
dintre realitatea înconjurătoare și cea a imaginaţiei și fanteziei sale. Dintr-o 
dată, scaunul încetează să mai fie orice altceva și devine numai un obiect 
de mobilier, pe care trebuie să NU îl trantesti, sa NU îl tarasti, ci trebuie sa 
stai „cuminte” pe el, așteptând să înceapă lecţia; jucăriile trebuie 
abandonate acasă și trebuie să te înconjori numai și numai de obiecte a 
căror necesitate nu o percepi. Educaţia prin Acţiunea Dramatică este o 
prelungire „a celor șapte ani de acasă”. 


7 Nicolae Mandea, Teatralitatea un concept contemporan, U.N.A.T.C. Press, Bucuresti, 2006 

Acest sistem de educaţie își are originile în cultura anglo-saxonă. 
Pionierii Educaţiei prin Acţiunea Dramatică sau ai Educaţiei prin Teatru 
sunt, cel mai adesea, pedagogi cu experienţă deosebită și, nu în ultimul 
rând, oameni cu reală vocaţie de formatori. Capitolul de fata se dorește a fi 
un ghid pentru profesorul care se simte atras de teatru și care vede în 
teatru un mediu propice de educare a individului de la ceea mai fragedă 
vârstă. Aceste considerente sunt desprinse din cercetările celor mai iluștrii 
profesori care s-au dedicat descoperirii și afirmării valentelor educative ale 
Actiunii Dramatice si ale Teatrului: Dorothy Heathcote, Winifred Ward, 
Caldwell Cook, Peter Slade. 


SA EVOCI, NU SA REGIZEZI 


Dorothy Heathcote încurajează copiii să decidă asupra 
coordonatelor Unde, Când, Cine, Ce. Această strategie devine un 
instrument de combatere/ ameliorare a ceea ce numim INERTIA 
GRUPULUI (lipsa dorinței de implicare a foarte multor elevi). Elevii decid 
despre ce va fi drama/ Acţiunea Dramatică pe care împreună încearcă să o 
realizeze. Intervenţiile profesorului se axează în special pe dezvoltarea 
dramatică a situaţiilor si întâmplării. Accentele puse de Dorothy Heathcote 
vizează exploatarea la maximum a dramatismului întâmplării. Un alt aspect 
asupra căruia creatorii educaţiei prin Acţiunea Dramatică insistă, este 
abilitatea profesorului coordonator de a activa capacitatea elevilor de A 
CREDE/ A SE ÎNCREDE în dramă, de a se încrede în realitatea ficțională a 
acțiunii. Acest obiectiv nu poate fi lăsat în sarcina copiilor. 

Încredrea copiilor-elevilor în drama/ Acţiunea Dramatică este un 
proces foarte complex și continuu care rămâne obiectivul principal al 
profesorului coordonator. Educaţia prin drama / Acţiunea Dramatică 
presupune explorarea în necunoscut, asumarea unor riscuri foarte mari 
atât din partea profesorului coordonator cât și a copiilor/ elevilor. Implicarea 
copiilor în luarea deciziilor asupra direcției în care se construiește acţiunea, 
constientizarea responsabilitatilor pe care si le asumă, îi aduce pe copii 
într-o condiţie in care trebuie să-și asume foarte multe riscuri. 

De obicei, prima întâlnire a lui Dorothy Heathcote cu un grup de 
elevi nu se desfășoară după un program prestabilit, după un desfășurător 
atent stabilit dinainte. Întrebarea de început este „Despre ce vreţi să fie 
Drama/ Acţiunea Dramatică, pe care încercăm să o realizam?”. Ulterior, 
profesoara îi provoacă pe copii prin întrebări să facă rapel la propria lor 

experienţă, la propriile lor cunoștințe asimilate, să facă uz de ele în 
încercarea de a identifica, de a se decide asupra Actiunii pe care vor să o 
realizeze. 

Venind în întâmpinarea nevoilor profesorului coordonator, Dorothy 
Heathcote propune o clasificare a tipurilor de „drama”. Această clasificare 
poate fi prezentată și grupei de elevi, clasei pentru că formularea tipurilor 
de „drama” este una foarte accesibilă. Astfel, există trei tipuri de drama/ 
Acţiuni dramatice: 

1. drama care se petrece atunci când oamenii se confruntă cu 
lucruri pe care nu le pot controla (un val ucigaș, tsunami, erupția unui 
vulcan, un război care se declanșează fără ca oamenii simplii să poată 
decide); 

2. drama care apare atunci când unii oameni își forțează semenii 
să acţioneze într-o anumită direcţie; cei mari care spun celor mici ce și cum 
să facă; 

3. drama care apare atunci când oamenii simpli nu reușesc să se 
înțeleagă între ei asupra aspectelor presupuse de convietuire; 

Miza primelor întâlniri din cadrul cursurilor de Educaţie prin 
Acţiunea Dramatică este identificarea subiectelor care ar putea stârni 
interesul si preocuparea clasei. Orice decizie aparține majorităţii elevilor. 
Profesorul își asumă numai rolul de a-i face pe elevi să conștientizeze 
implicaţiile opţiunilor și alegerilor pe care le fac. 


ÎN VECINĂTATEA ACȚIUNII DRAMATICE 


Daca nu ai folosit niciodată „drama'/Acţiunea Dramatică in 
educaţie, trebuie să ştii că nu există un unic și de succes punct de pornire. 
Trebuie doar să tatonezi, să te pozitionezi în apropierea, pe marginea a 
ceea ce numim drama/ Acţiune Dramatică. 

Dorothy Heathcote sugerează ca orice profesor să înceapă 
examinandu-se foarte cinstit. Propune fiecărui profesor să-și stabilească 
foarte cinstit fata de sine, care ar fi toleranța maxima în 6 sfere de interes 
major pentru un profesor: 

1. Luarea deciziilor; 
Gălăgia/ zarva/ zgomote/ hărmălaia din clasă; 
Distanta-distantarea fata de elev; 
Numărul de elevi; 
„Ipostaze” ale profesorului; 


APP O 

6. Statutul de profesor. 


1. Luarea deciziilor în ceea ce privește coordonatele acţiunii 
dramatice/ drama (unde, când, cine, ce) ar trebui să fie în sarcina elevilor. 
Profesorul coordonator trebuie doar să le semnaleze elevilor riscurile pe 
care și le asumă cu fiecare decizie pe care o iau. În același timp, nu trebuie 
să accepte deciziile care ar conduce acţiunea dramatică într-o direcţie pe 
care nu și-ar dori-o sau în care autoritatea sa ar fi în mod absolut anulată 
sau ignorată. Dacă profesorul coordonator simte nevoia să se pregătească, 
să-și traseze câteva posibile coorodnate ale Actiunii Dramatice înaintea 
întâlnirii cu clasa, atunci ideal este ca luarea deciziilor să nu rămână doar 
la latitudinea sa. Este important să-ţi clarifici ce tip de decizii-optiuni 
referitoare la dezvoltarea Actiunii Dramatice esti dispus sa incredintezi 
clasei. 

2. Zarval gălăgia/ hărmălaia din clasă este o caracteristică a oricărui 
grup de elevi de oriunde. De foarte multe ori, această atmosferă slujeşte 
acţiunii dramatice, o potenteaza, semnalează  participarea-empaiia 
nemediată, directă a participanţilor, implicarea lor. Pe de altă parte, crearea 
tensiunii proprii/ specifice fiecărei situaţii presupuse de Acţiunea Dramatică 
se realizaează mult mai bine în absenţa unei zarve permanente si 
necontrolate, manifestate de clasă. În momentele în care nivelul gălăgiei/ 
zarvei riscă să sufoce concentrarea asupra Actiunii Dramatice, Dorothy 
Heathcote oprește acţiunea și propune o analiză a situaţiei pe care 
încearcă să o creeze; încurajează clasa să semnaleze natura 
sentimentelor și emoțiilor presupuse de situaţia dată. Ea nu-și propune să 
lucreze în mod particular asupra tendinței clasei de a se manifesta 
gălăgios. Nu caută să reprime, să stopeze această tendinţă, ci încurajează 
clasa să se manifeste în cadrul Actiunii Dramatice; permite și încurajează 
manifestarea acelor reacţii zgomotoase, gălăgioase presupuse de situația 
dramatică. Manifestarea gălăgioasă este de cele mai multe ori expresia 
unui surplus de energie proprie vârstei; în măsura în care se poate, 
Dorothy Heathcote încearcă să încurajeze elevii să-i găsească acestei 
manfiestări o funcţie dramatică, un rol activ în Acţiunea Dramatică pe care 
încearcă cu toții să o creeze. Uneori reușește, alteori nu. Este o realitate 
emblematică în mai toate școlile atât din Anglia, cât și din SUA. Un 
profesor care are o clasă gălăgioasă își pierde acest statut... 

3. Distanta/ distantarea fata de elev. Profesorul trebuie să se decidă 
până unde merge implicare sa în relaţia cu elevii: atât emoţională, cât și 

fizică. Mulţi profesori le spun elevilor ce să facă, cum să facă, când să facă. 
Acest raport conferă încredere şi siguranţă profesorului. Dorothy Heathcote 
preferă ca distanţa fata de elev să fie cât mai mică. Preferă să stea printre 
ei, cât mai aproape de ei, să-i privească în ochi, să primească dinspre ei 
semnale cât mai diverse, să intre în mintea lor, chiar să stabilească contact 
fizic cu aceștia, în măsura în care acţiunea dramatică o cere. De cele mai 
multe ori, Dorothy Heathcote preia câte un Rol, devine câte un Personaj 
din Acţiunea Dramatică si se confruntă si ea cu aceleași probleme pe care 
le presupune crearea acestei acţiuni: efortul de a o face credibilă prin 
improvizații, lucrul efectiv cu realitatea imediată. Raportul extrem de intim 
pe care îl propune, o ajută să ia pulsul grupei, să constate „pe pielea ei” 
care sunt dificultăţile cu care se confruntă elevii; să vadă în ce măsură 
educaţia lor, „cei 7 ani de acasă”, îi ajută sau nu să relationeze viu și 
spontan în proximitatea unui adult și într-o colectivitate (să privească în 
ochi, să-și găsească locul în spaţiu, să lucreze în echipă, să dea și să 
primească, să acţioneze „umăr la umăr” în încercarea de a soluţiona o 
problemă a grupului). Raportul intim pe care mizează Dorothy Heathcote 
are şi foarte multe dezavantaje: este foarte greu să te mai sustragi, să te 
pui în afara momentelor cu mai mare grad de dificultate în luarea deciziilor; 
este foarte greu de acceptat să nu actionezi atunci când situaţia o cere; în 
același timp, autoritatea devine o valoare pe care o pui în discuţie cu 
fiecare nouă acţiune, în fiecare clipă. 

În anumite Acţiuni Dramatice/ drama, distanța poate fi un lucru de 
dorit, necesar chiar. Daca dezvolti o Acţiune Dramatică a cărei miză este 
să scoţi în evidenţă individualitatea, atunci, mai mult ca sigur vei dori ca 
elevii să stea fiecare în banca sa, izolaţi unii de ceilalţi. În alte situații, 
preluarea unui Rol/ asumarea unui Personaj precum Guvernatorul unei 
Provincii, Șeful de Post, Dispecerul unei rețele de telefonie etc. presupune 
instituirea unui raport de distantare a profesorului coordonator fata de elevi. 
Dacă ești un profesor care se simte mai confortabil într-un rapori de 
distantare, atunci poate că ar fi bine să-ţi asumi un astfel de Rol/ Personaj 
care să presupună distanță între tine și elevi. Dorothy Heathcote 
încurajează orice profesor să experimenteze ambele ipostaze. Important 
este să fie conştient de opţiunile pe care le are. Pentru cei mai temători, 
mai ezitanti, Dorothy Heathcote le sugerează să demareze o Acţiune 
Dramatică cu maximum 5 minute înainte de finalul cursului, astfel încât 
dacă lucrurile iau o întorsătură neprielnică, să nu trebuiască să continue 
într-un raport care nu-i este confortabil. Acestui mod de lucru, Dorothy 

Heathcote i-a dat numele de „edging in Drama’ pe marginea/ în 
apropierea/ la limita Actiunii Dramatice. 

4. Trebuie sa te edifici care este numarul maxim de elevi cu care poti 
lucra. Multi profesori prefera sa imparta clasa in grupe mai mici, altii 
prefera ca macar la inceput sa lucreze cu intreaga clasa. Dorothy 
Heathcote prefera sa lucreze cu intreaga clasa in acelasi timp in special 
pentru că această modalitate de lucru o ajută să omogenizeze clasa. În 
același timp, numai într-un grup mai mare poţi realiza in ce măsură anumiţi 
elevi sunt sau nu mai timizi, mai reţinuţi și care sunt cei mai dezinvolti, în ce 
măsură se respectă reciproc. Pe de altă parte, cel mai important motiv 
pentru care Dorothy Heathcote recomandă lucrul profesorului coordonator 
cu întreaga clasă în același timp, este că numai profesorul poate să-i facă 
pe elevi conștienți de faptul că, în Educaţia prin Acţiunea Dramatică, ceea 
ce este cel mai interesant și mai mai important se află în spatele acţiunii 
propriu-zise; numai profesorul poate semnala și evidenția fiecărui elev 
valoarea pe care o are nu atât participarea concretă și efectivă în acțiunea 
dramatică, ci senzațiile, sentimentele și trăirile individuale generate de 
aceasta. Constientizarea acestui proces nu poate fi activată decât de 
profesorul coordonator. În cazul în care optezi să imparti clasa în grupuri 
mai mici, riscul este ca, lucrând independent, grupurile respective să 
dezvolte acţiunea dramatică în direcţii diferite, să ia decizii care se opun 
celor acceptate de alţi colegi sau decizii pe care ceilalţi nu sunt gata să și le 
însușească (să ardă etape). 

EXEMPLU: O astfel de situaţie a experimantat și Dorothy 
Heathcote. Lucra cu o clasă la o Acţiune Dramatică care presupunea o 
Nuntă în Epoca de Piatră. Din cauza faptului că fetele se hlizeau continuu 
și constant, profesoara a decis să împartă grupul în băieţi și fete și să 
deruleze în ambele grupe pregătirile necesare pentru nuntă. Deoarece 
băieţii dădeau semne că sunt mai implicaţi și mai devotați acţiunii, Dorothy 
Heathcote s-a rupt de ei, încercând să se concentreze numai asupra grupei 
de fete, care continuau să se hlizească în timp ce pregăteau rochia de 
nuntă a miresei, concepută din blană albă de urs. Treptat, deciziile luate în 
cele două grupuri au afectat acţiunea în ansamblu: băieţii au decis să-l 
aleagă Mire pe cel mai maruntel dintre ei, în timp ce fetele au decis sa 
aleagă Mireasă pe cea mai emancipată și mai matură dintre ele. Din acest 
moment, nepotrivirea fizică foarte pregnantă între cei doi a generat un efect 
de distantare imposibil de modificat. Chiar în momentul în care pregătirile 
erau aproape terminate, băieţelul ales a fi Mire s-a apropiat de Dorothy 

Heathcote si, foarte timid și reţinut, a întrebat-o dacă el poate să refuze 
Nunta cu Mireasa aleasă de fete, susținând că „Mai degrabă ar accepta să 
moară decât să se căsătorească cu ea!”. Dorothy Heathcote nu avea cum 
să-i conteste acest drept și i-a propus să plece la o vânătoare de urși, unde 
urma să fie omorât. În acel moment, Acţiunea Dramatică propusă iniţial a 
fost complet deturnată și în scurt timp s-a încheiat. Dorothy Heathcote s-a 
reîntors în grupul fetelor și le-a comunicat că „CE-ul” asupra căruia s-au 
decis iniţial nu va mai fi unul cu happy end, ci mai degrabă unul tragic: 
mirele va muri la o vânătoare de urşi, chiar înainte de nuntă. Din acel 
moment nici fetele nu s-au mai hlizit, dar acţiunea era deja încheiată 8. 

5. Ipostaze ale Profesoului. Se referă la atitudinea generală pe care şi- 
o însuşeşte profesorul în relaţie cu elevii. Aceste ipostaze nu presupun 
numai un limbaj diferit, o manieră de a se adresa diferită, ci în special „o 
prezenţă” diferită în clasă, în relaţie cu elevii. Aceste ipostaze pot fi activate 
indiferent de Rolul/ Peronajul asumat de profesor în cadrul Actiunii 
Dramatice. lată câteva din ipostazele pe care le foloseşte Dorothy 
Heathcote: 

ŞTIE TOT - este o ipostază folosită foarte rar de Dorothy 
Heathcote. S-ar putea reduce la replica ,Ascultati la mine, pentru că EU 
ŞTIU!” De obicei, profesoara se foloseşte de aceasta ipostază numai atunci 
când Acţiunea Dramatică ia o direcţie complet greşită sau când hărmălaia 
şi hlizeala elevilor riscă să perturbe evoluţia acţiunii dramatice şi toate 
câştigurile dobândite se pierd. Momentul în care Dorothy Heathcote 
intervine şi opreşte acţiunea dramatică definitiv este activat din această 
ipostază. Atunci când există asistenţă în cadrul cursului (grup de profesori, 
camere de filmat), Dorothy Heathcote îi atenționează pe elevi că dacă se 
vor uita la camerele de filmat sau la profesorii de pe margine după 
momentul în care Acţiunea Dramatică a început, ea va fi nevoită să 
oprească acţiunea. 

STIATI CĂ — este varianta prietenoasă a lui „ştie tot” prin care 
Dorothy Heathcote îi incită pe elevi să ceară informaţii, să dobândească 
cunostiinte. Foarte rar, ea le oferă informaţii despre contextul socio-politic 
şi asta numai dacă elevii îi solicită aceste informaţii şi chiar şi atunci, 
Dorothy Heathcote le oferă cu foarte mare grijă ca nu cumva multitudinea 
de informaţii recent asimilate să nu le perturbe capacitatea de a crede, de a 
se încrede, de a le deveni credibilă Acţiunea Dramatică. În cazul în care ea 

însăşi nu cunoaşte răspunsurile solicitate de elevi, îi încurajează să se 
documenteze, trimitandu-i la bibliotecă sau la alte surse. De foarte multe 
ori, Dorothy Heathcote se documentează cot la cot cu elevii săi asupra 
problemelor care trezesc interesul şi curiozitatea elevilor. 

HABAR N-AM - este cea mai dragă ipostază lui Dorothy 
Heathcote pentru că din această condiţie poate să trezească interesul 
elevilor de a-şi găsi răspunsurile le problemele semnalate. Această 
ipostază răstoarnă raportul profesor-elev şi devine o provocare adresată 
elevilor să descopere răspunsurile alături de profesor. Dacă interesul lui 
Dorothy Heathcote este de a afla „Ce este nisipul?”, ea nu adresează în 
acest fel întrebarea, pentru că în această formulă de adresare este implicit 
presupus faptul că profesorul ştie ceea ce este nisipul şi în acest caz foarte 
multi elevi vor ezita să caute ei înşişi răspunsul din teamă ca nu cumva 
răspunsul lor să fie foarte departe de răspunsul profesorului. Formula de 
adresare „Ce este nisipul?” induce existența unui unic posibil răspuns, 
ceea ce anulează explorarea, efortul individual de a găsi răspunsul. În 
consecinţă, profesoara preia ipostaza lui „habar n-am”: sugerează că ia de 
pe jos un pumn de nisip, pe care îl lasă să se prelingă pe jos, moment în 
care se întreabă „N-am ştiut niciodată ce face nisipul să fie aşa cum e?” 

RASPANDAC de IMPLICAŢII — reprezintă ipostaza în care 
profesorul descrie împreună cu clasa diverse şi multiple alternative de 
dezvoltare a Actiunii Dramatice, dar fără a le sugera o direcţie anume sau 
un final prestabilit. Din această ipostază, profesorul punctează, scoate în 
evidenţă evenimentele, întâmplările prin care au trecut până la acest 
moment precum şi multitudinea de întâmplări şi fapte care s-ar putea 
petrece din acest moment. 

EXEMPLU: Unor elevi care şi-au propus să construiască o Acţiune 
Dramatică axată pe tema emigrării şi au ajuns exact în momentul în care 
se stabilesc în ţara în care şi-au propus să emigreze, Dorothy Heathcote 
le-a lansat următoare temă de reflecţie: „Ei bine, nu ştiu cum o să vă 
stabiliţi în această ţară! Nu aveţi nicio scrisoare de recomandare, niciun act 
care să dovedească ce ştiţi voi să faceţi. Cum fac oamenii să se 
recomande, să devină cunoscuţi unor semeni de-ai lor, care nu-i cunosc şi 
care nici măcar nu i-au invitat în tara lor?”*Activarea acestei ipostaze — 
Răspândac de Implicații - are rolul de a-i încuraja pe elevi să foreze mai 

adânc în acţiunea dramatică propusă iniţial. Orice acţiune are implicaţii şi 
consecinţe pe multiple planuri. 

BUN ASCULTATOR - este foarte important să-i asculti în mod 
real pe copii și să-i ajuţi pe ei înșiși să se asculte. De cele mai multe ori, 
Dorothy Heathcote reproduce exact, cuvânt cu cuvânt ceea ce afirmă 
copiii. Spre deosebire de cei mai mulţi profesori care extrag ideea 
principală din ceea afirmă copiii și reformulează ei înșiși enunturile 
acestora, Dorothy Heathcote reproduce exact cuvintele acestora, ceea ce 
conferă celorlalţi copii posibilitatea de a puncta ei înșiși esentialul. 

FAC ROST DE ORICE - Din această ipostază, profesorul este cel 
care se îngrijește ca iniţiativele copiilor să se concretizeze. Vine în 
întâmpinarea acestora oferind soluţii pentru obţinerea celor necesare în 
dezvoltarea Actiunii Dramatice. Din această ipostază, profesorul devine un 
soi de „magazioner” al tuturor obiectelor necesare acţiunii. Dacă este 
nevoie de o pătură, de hrană pentru un bebeluș etc. profesorul semnalează 
de unde pot fi obținute aceste bunuri. Pe de altă parte, din această 
ipostază, profesorul devine și un „magazioner-arhivar” al ideilor exprimate 
de copii. 

NU MĂ ÎNTREBA PE MINE! - este ipostaza pe care o ia 
profesorul atunci când acţiunea se dezvoltă foarte bine și fără implicarea 
sa. Dorothy Heathcote preia această ipostază refuzând astfel să se mai 
implice, dar numai atunci când copiii sunt foarte stăpâni pe situație. 
Această ipostază îi ajută pe copii să conștientizeze responsabilitatea 
deciziilor luate. 

AVOCATUL DIAVOLULUI — Dorothy Heathcote foloseşte aceasta 
ipostază mai aleas atunci când își dorește să unească clasa împotriva 
Rolului/ Personajului pe care ea însăși și l-a asumat. Este o ipostază dificil 
de condus, căci copiii acceptă cu dificultate că cele susținute de ,avocat” 
nu sunt, de fapt, reflectiile profesorului. Dorothy Heathcote caută să îi 
convingă că ceea ce susține din această ipostază este numai și numai 
părerea Personajului pe care ea și l-a asumat în acţiune. Astfel, de cele 
mai multe ori, imediat ce susţine o teză din ipostaza de „avocat, ea iese 
din Rol/ Personaj și redevine pentru scurt timp profesorul lor. Din această 
ipostază, Dorothy Heathcote le sugerează indirect foarte multe posibile 
soluții de rezolvare a conflictului. 

EXEMPLU: Lucrau la o Acţiune Dramatică cu o grupă de elevi cu 
vârsta de 5 ani. Intriga simplă: copiii găsesc pe trotuar un bebeluș. Copiii 
pornesc din ușă în ușă să întrebe dacă e cineva care a pierdut un copil. De 

fiecare dată, Dorothy Heathcote se substituia Personajului care se afla 
după usa la care ajungeau copiii să bată. La un moment dat, ea le-a 
răspuns cu o voce foarte „malefică”, de vrăjitoare: „Nu, eu nu am pierdut 
niciun copil, dar mereu mi-am dorit să găsesc unul!...”. Fix în acel moment, 
Dorothy Heathcote a ieșit din personaj redevenind profesorul, și i-a întrebat 
pe copii dacă și-ar dori ca această femeie să fie o vrăjitoare care le fură 
bebelușul. Copiii au fost foarte entuziasmați. Apoi, i-a întrebat dacă își 
doresc ca. la final, ei să o păcălească pe vrăjitoare și să recupereze 
bebelușul. Copiii au fost foarte încântați. Din acel moment, Dorothy 
Heathcote și-a preluat și consolidat latura negativă a Personajului. A smuls 
papusa/ bebelușul din braţele copiilor si „s-a încuiat” în casa ei. Copiii 
trebuiau să facă cumva să recupereze bebelușul. Au început să arunce cu 
pietre în ușă. Toate acţiunile lor nu conduceau la o posibilă rezolvare. La 
un moment dat însă, Dorothy Heathcote, în rolul de vrăjitoare a început să 
verbalizeze ceea ce face. „O să-mi iau cartea de magie și o să caut o vrajă 
să transform bebelușul în copil de vrăjitoare.” Fix în acel moment copiii au 
început să se agite. „Trebuie s-o oprim acum!” Au încercat să propună o 
serie de vrăji ca s-o oprească pe vrăjitoare: „să-i inghetam mâinile!”. 
Soluţiile lor nu dădeau rezultate. La fiecare propunere a lor, Dorothy 
Heathcote, în rolul vrăjitoarei, contra-ataca mai abil. La un moment dat, ea 
a ieșit din rol, redevenind profesorul, și i-a întrebat dacă nu ar fi bine să-i 
fure cartea de vrăji și să-i ia astfel puterile. Copiii au afirmat că da. Imediat, 
Dorothy Heathcote a reintrat în Personaj și, tot vorbind cu voce tare, a 
spus: „O să-mi iau cartea de vrajă și am să ies undeva în natură să pot 
căuta în liniște vraja potrivită, căci aici e prea multă gălăgie de la copiii 
ăștia”. Dorothy Heathcote a reieșit din rol și i-a atentionat pe copii ca 
trebuie sa fie cu mult mai destepti, mai ageri decat ea. Într-un final, copiii 
au reşit să-i fure cartea de magie și ulterior să recupereze bebelușul!0. 

Toate aceste intervenţii ale lui Dorothy Heathcote au fost făcute din 
ipostaza de „avocat al diavolului”. Cu fiecare noua intervenţie a ei, copiii 
primeau câte o informaţie vitală; în același timp i-a făcut pe copii să 
conlucreze împotriva ei; a unit clasa împotriva ei. lpostaza de profesor- 
avocat al diavolului îi determină pe copii să acţioneze, îi impulsionează, îi 
stârneşte. 

EXEMPLU: Într-o grupă de elevi de clasa a patra destul de inactivi 
şi necooperanti, Dorothy Heathcote s-a substituit/ şi-a asumat Rolul unui 

patron de mină şi în secunda doi i-a ameninţat pe toţi că a doua zi la ora 6 
dimineaţa va trebui ca fiecare dintre ei să intre în mină cu propriul lor copil. 
Dacă refuză, ea ca patron al minei îi va da afară din casele lor căci toate 
casele sunt pe pământul aferent minei. După câteva clipe de tăcere, unul 
dintre copii i-a replicat simplu: „Eu mi-aduc copilul, daca şi tu faci la fel!” Din 
acel moment, Acţiunea Dramatică a fost demarată. 

Dorothy Heathcote atrage atenţia că sunt foarte multe posibile 
„Ipostaze” pe care profesorul coordonator le poate activa, şi le poate însuşi. 
Important este ca profesorul să fie conştient de aceste ipostaze. Sunt 
instrumente foarte utile în relaţia cu grupa, pentru a-i determina să 
acţioneze. Profesorul trebuie însă să ştie care dintre aceste ipostaze îi sunt 
familiare, în care dintre ele se simte mai confortabil. 

6. Statutul de profesor. Dorothy Heathcote atrage atenţia asupra 
faptului că fiecare profesor ar trebui să ştie pentru sine care este 
„măsura"/'dovada” condiţiei sale de profesor. Ce anume îl va face ca a 
doua zi să-şi dorească să reapară în clasă? Ce reacţie din partea clasei 
este necesară pentru ca statutul său de profesor să nu fie zdruncinat? 
Pentru Dorothy Heathcote, măsura-dovada acestui statut o reprezintă 
bucuria pe care o manifestă copiii de a se juca cu ea, de a se implica în 
Acţiunea Dramatică alături de ea. Absența acestei bucurii ar însemna 
pentru ea semnalul cel mai limpede să şi-a pierdut statutul de profesor; 
nimic altceva: nici gălăgia din timpul orei, nici inertia manifestată, ci doar 
absenţa bucuriei de a se juca. Dorothy Heathcote îi încurajează pe 
profesori să vorbească despre problemele întâmpinate la clasă cu prietenii 
lor, cu alţi profesori, cu directorii şcolii. Toate aspectele negative se 
manifestă şi la ceilalţi colegi de breaslă, din acest motiv este foarte 
important dialogul între colegi. Mai mult decât atât, Dorothy Heathcote 
încurajează lucrul în echipă, prezenţa unui coleg observator. Astfel, făcând 
schimb de informaţii, metoda de predare poate fi îmbunătăţită. 

CUM GĂSEŞTI SUBIECTE PENTRU ACȚIUNEA DRAMATICĂ 
Rolul procesului asociativ 


Dorothy Heathcote atrage atenţia că prea mulţi profesori îşi pierd 
mult prea mult timp în identificarea subiectelor pentru a dezvolta Acţiuni 
Dramatice în clasă. Cel mai important lucru este identificarea, găsirea 
situaţiei dramatice prin asociaţii care au la bază un numitor comun: 

Condiţia Interioară. 

EXEMPLU: Dacă mi-am tăiat părul şi nu-mi place cum arată, mă 
aflu în situaţia aceluia care are exact ceea ce şi-a dorit: hoțul cu bijuteriile 
furate, mirele la altar, tânărul prinţ Arthur care ţine în mână sabia Excalibur 
abia scoasă din stâncă, Salomea care ţine pe tavă capul lui loan 
Botezătorul. 

În toate exemplele anterioare, contextul este radical diferit, dar 
condiţia interioară este similară. Identificarea condiţiei interioare face ca 
orice experienţă umană să poată fi reactivată, retrăită indiferent de epoca 
în care s-a întâmplat. Procesul este la fel de productiv şi în sens invers: 
pornind de la forma-aspect şi ajungând la conţinut. 

EXEMPLU: Dacă cineva poartă un şirag de mărgele, putem spune 
că „se află în aceeaşi situatie-conditie cu cei care aleg sa se 
împodobească”. Dar cât de multi şi de diferiţi sunt oamenii care se 
împodobesc şi cât de diverse pot fi determinările, motivele pentru care fac 
asta? Numai purtând nişte mărgele, putem spune că te afli în aceeaşi 
situatie-conditie cu: nişte luptători dintr-un trib arhaic care s-au împodobit 
pentru marea confruntare; un actor care se pregăteşte pentru spectacol; 
Cleopatra care se pregăteşte să plece pe Nil etc. 

Identificarea situaţiei interioare sau exterioare prin intermediul unor 
asociaţii, poate ajuta pe profesor să perceapă imediat care ar fi natura 
Actiunii Dramatice aferente-ideale pentru un grup de elevi. Chiar şi numai 
prin percepţia comportamentului şi a atitudinii elevilor poţi identifica multiple 
„resurse” pentru dezvoltarea Actiunii Dramatice. 

EXEMPLU: Dacă profesorul intră într-o clasă şi-i găseşte pe elevi 
trantiti pe scaune şi foarte plouati, supăraţi, profesorul poate imediat să-şi 
imagineze că aceşti elevi sunt într-o situatie-conditie similară cu: un grup 
de bărbaţi supăraţi care stau într-un bar; un grup de mineri care au fost 
blocaţi în mină; un grup de motociclişti care au aflat despre cursa pe care 
tocmai au terminat-o că a fost trucată etc. 

Poveste — Situaţii — Acţiune Dramatică 

Orice Acţiune Dramatică poate demara prin activarea asociaţiilor 
libere. Orice poveste este plină de situaţii dramatice, iar aceste asociaţii 
facilitează-înlesnesc implicarea elevilor. Nu povestea în sine trebuie să fie 
factorul declanşator în dezvoltarea unei acţiuni dramatice. Povestea în sine 
nu este o acţiune dramatică. Povestea poate fi doar punctul de plecare. 
Declanşatorul acţiunii dramatice trebuie să fie identificarea unei similitudini 
între condiţia reală a grupului de participanţi şi povestea propriu-zisă. 

APLICAȚIE: Mai exact, Dorothy Heathcote propune exemplul cu 
povestea Cenusaresei. Această poveste a reprezentat punctul de plecare 
în mai multe Acţiuni Dramatice dezvoltate cu grupuri foarte diferite de 
particiapanti. Dar, de fiecare dată, acţiunea dramatică dezvoltată de elevi- 
copii a fost diferită în mod radical, în funcţie de legătura pe care 
participanţii au stabilit-o cu reperele povestii. 

În plan narativ, povestea Cenuşăreasa ne prezintă o fată care într- 
o bună zi se trezeşte cu un tată, două surori vitrege şi o mamă vitregă care 
nu o iubeşte deloc. Ulterior, cele două surori vitrege sunt lăsate de mamă 
să meargă la un bal, Cenuşăreasa trebuie să rămână acasă. Este 
momentul în care apare Zâna cea Bună care o ajută pe Cenuşăreasa să se 
ducă la bal. Aceasta ajunge la bal, se simte bine, se simte în centrul 
atenţiei dar uită să îndeplinească cerinţele Zânei cele Bune, mai exact, nu 
este atentă la trecerea timpului. Din acest motiv, trebuie să fugă de la bal şi 
pe drum îşi pierde pantoful. La scurt timp după acest moment, 
Cenuşăreasa află că oamenii Prințului sunt trimişi să o găsească pe cea 
care i-a încântat la bal, dar care a plecat pe fugă. Oamenii Prințului merg 
din uşă în uşă în toate casele unde sunt tinere fete şi le cere acestora să 
probeze pantoful pe care tânăra l-a pierdut. În cele din urmă, Cenuşăreasa 
probează si ea pantoful şi totul se termina in mod fericit. 

Această succesiune de evenimente-întâmplări constituie povestea 
propriu zisă, planul narativ, dar seria evenimentiala nu reprezintă o Acţiune 
Dramatică. O poveste te poate ajuta să ştii încotro te indrepti, însă pentru a 
identifica o Acţiune Dramatică trebuie să găseşti acea parte a povestii care 
se poate transforma într-o experienţă de viaţă menită să modifice pe copii. 
Acţiunea Dramatică nu înseamnă o serie de evenimente. 

Cum poate deveni povestea Cenuşăresei subiect-punct de plecare 
pentru o Acţiune Dramatică? Mai întâi de toate trebuie să fim conştienţi că 
această poveste conţine foarte multe „subiecte” mai mici. 

Pasul întâi: identifică-te cu unul dintre personaje, pune-te în locul 
unuia dintre personaje. Astfel putem avea o groază de subiecte: „Am două 

surori care sunt foarte rele cu mine”. Este vorba despre asta! „Mă trezesc 
într-o casă care n-are nicio legătură cu cea în care m-am născut, casa 
mamei mele!” Este vorba despre asta! „O tipă foarte ciudată face menajul 
în casa noastră.” Este vorba despre asta. 

Prima întrebare este „Despre ce e vorba în Cenuşăreasa?. La 
această întrebare răspunsuri sunt multiple. Important este să te substitui, 
să te pui în locul unuia dintre personaje. 

Dorothy Heathcote povesteşte că a pus această întrebare unui 
grup de elevi, de băieţi, iar răspunsul a fost: „Este despre un bărbat atât de 
nebun încât să se căsătorească cu o femeie care nu-şi iubeşte decât copiii 
eil”. Ei bine, poate fi vorba şi despre asta! 

Altă dată, a pus această întrebare unui grup de elevi de 17 ani. 
Răspunsul lor a fost: „E vorba despre o Zână Bună care te ajută uneori, dar 
care niciodată nu-i lângă tine atunci când ai cel mai mult nevoie de ea”. În 
Acţiunea Dramatică pe care acest grup a creat-o, şi-au propus să arate în 
ce măsură o astfel de Zână este sau nu conştientă, îi pasă sau nu de 
efectele-consecintele acţiunilor sale; şi în ce măsură nu cumva omul are 
mai de grabă nevoie nu de o Zână Bună, ci de cineva care să te asculte, 
de un prieten. 

Pornind de la Cenuşăreasa, o grupă de elevi ai unui Liceu de 
Poliţie a dezvoltat o acţiune dramatică despre încercările disperate ale 
oamenilor Prințului de a găsi pe cea care şi-a pierdut pantoful. 

Acest demers este propriu şi marilor dramaturgi. Aceeaşi poveste 
poate genera o sumedenie de piese de teatru. Este demersul propriu 
oricărui regizor de teatru. Pornind de la aceeaşi piesă, putem lesne vedea 
că spectacolele sunt diferite. 

Toate exemplele prezentate scot în evidenţă necesitatea de a găsi 
o legătură, o similitudine între condiţia interioară sau exterioară a grupului 
de participanţi şi protagoniștii unei poveşti sau ai unei situaţii de viata. 
Acest proces se bazează pe asociaţii libere. Miza este de a converti orice 
poveste sau fapt de viaţă într-o experienţă umană accesibilă participanţilor. 
Procesul este unul „dinspre mine înspre poveste”, de la particular la 
universal. Acțiunea Dramatică îi determină pe participanţi să se 
concentreze asupra unei situaţii specifice, clar delimitată în timp şi spaţiu, o 
situaţie conflictuală, activă. Elevii nu se pot concentra pe întreaga poveste, 
ci numai pe un segment, pe o situaţie de viaţă accesibilă lor, faţă de care 
stabilesc un raport de identificare. Odată făcut acest pas, Acţiunea 
Dramatică poate fi generată de participanţi. În cadrul Actiunii Dramatice, 

experienţa de viaţă a participanţilor îi ajută să înţeleagă experienţa de viaţă 
a altor oameni. 

Asociaţiile libere conduc la identificare şi îi determină pe 
participanţi să perceapă orice poveste ca pe o experienţă de viaţă, care 
poate fi creată, experimentată de ei înşişi în coordonatele lui aici şi acum şi 
nu ca pe o naraţiune „despre. 

În acelaşi timp, asociaţiile libere ajută la externalizarea problemei 
abordate, la afirmarea caracterului de universalitate a experienţei umane 
creată de participanţi. La finalul fiecărei Acţiuni Dramatice create, Dorothy 
Heathcote propune participanţilor ca prin asociaţii libere să numească 
acele personaje, poveşti, romane, povestiri care au puncte comune cu 
personajele şi acţiunea create de ei, le propune să realizeze „o familie” de 
personaje şi povestiri din care să facă parte Acţiunea creată de ei. 

Astfel pot fi găsite o multitudine de teme şi subiecte posibil a fi 
abordate în cadrul cursurilor de Educaţie prin Acţiune Dramatică. 

EXEMPLU: La finalul unei Acţiuni Dramatice construite în jurul 
destinului lui Galileo Galilei, Dorothy Heathcote a concluzionat că „acest 
personaj de află în familia acelor personaje care în mod conştient se 
izolează de toţi ceilalţi prin felul în care gândeşte.” Astfel, i-a determinat pe 
elevi să identifice o sumedenie de alte circumstanţe în care un personaj, un 
om acţionează în acelaşi mod. Toate sugestiile elevilor pot deveni material 
pentru cursurile viitoare de Educaţie prin Acţiune Dramatică. Condiţia 
exterioară, contextul social, politic pot fi diferite, dar condiţia interioară 
rămâne aceeaşi. 


1.3. Defragmentarea subiectului 


Fie că programa analitică o cere, fie că grupa de elevi o propune, 
un profesor coordonator al cursurilor de Educaţie prin Acţiune Dramatică 
are de-a face cu o multitudine de teme şi subiecte care mai de care mai 
diverse: Evul Mediu, catastrofă aeriană, monstrii, spitale, pirați, Regele 
Arthur, vrăjitoare, Războiul Civil, China, India, Jocurile Olimpice, o călătroie 
în spaţiu, o drumeţie la munte etc. 

Cum faci ca o temă, o problemă să fie convertită în material pentru 
crearea Actiunii Dramatice? 


Dorothy Heathcote propune un proces care presupune, mai întâi 
de toate, două etape. În primul rând, Dorothy Heathcote caută să-şi 
precizeze cât mai multe aspecte ale vieţii pe care le presupune tema 
abordată. Este o acţiune pe care Dorothy Heathcote o face singură, acasă, 
înainte de întâlnirea cu grupa de elevi, iar dacă vreun profesor preferă să 
consume această etapă în prezenţa elevilor, îi sfătuieşte să o parcurgă 
foarte repede. Acest proces îl denumeşte „de-fragmentare a subiectului”. 
Sursa de inspiraţie pentru acest proces a reprezentat-o lucrarea lui Edward 
T.Hall, The Silent Language. Edward T. Hall susţine să orice cultură 
poate fi percepută din perspectiva mai multor arii-sfere de interes: comerţ, 
comunicaţii, vestimentaţie, educaţie, familie, hrană, legi, timp liber, 
adăpost, călătorii, război, muncă, dragoste-adulare. 

lată o posibilă de-fragmentare a subiectului generic numit Regele 
Arthur: 


dezvoltare | timp liber 


trădători 


Masa 
Rotundă 


11 Edward T. Hall, The Silent Language, Anchor Books, 1973 

Pasul al doilea presupune ca fiecare sub-temă a temei generice 
Regele Arthur, să fie explorată prin întrebări. Miza este ca prin 
răspunsurile obținute sa se identifice un moment, o situaţie de viata care sa 
reflecte cel mai bine această sub-temă. 

EXEMPLUL 1: Dacă profesorul decide că grupa de studenți este 
pregătită să abordeze sub-tema Antrenament, atunci, conform schemei 
propuse de Edward T. Hall, cu toţii se vor concentra, de fapt, pe domeniul 
Educaţie. Ce trebuia să știe un Cavaler în timpul Regelui Arthur? 
Răspunsuri: să-și curețe armura si să o îmbrace; să mânuiască o sabie; să 
călărească; sa participe la vânătoare; să se adreszeze Regelui sau 
Seniorului; cum să se manifeste la Masa Rotundă; cum să se comporte în 
Catedrală; cum să apere un castel în timpul unui asediu; cum să respecte 
legile în vigoare. Profesorul îi determină pe elevi să se confrunte cu 
această sub-temă pornind de la elemente foarte concrete presupuse de 
Antrenamentul unui Cavaler, urmând ca treptat să-i încurajeze abordarea 
unor aspecte mai “subtile”, mai profunde ale acestei realități. Explorarea 
sub-temei Antrenament se va face prin activarea unor situaţii concrete, prin 
dramatizarea situaţiilor de viata, prin re-crearea unor situaţii de viata care 
să reflecte această realitate. Astfel, explorarea sub-temelor poate dura zile 
în şir. Reactivarea Turnirurilor si Banchetelor va fi foarte atractivă pentru 
elevi. Pentru a da o dimensiune umană mai profundă acestor situaţii cadru, 
Dorothy Heathcote propune ca de fiecare dată profesorul să se gândească 
la un eveniment care să marcheze situația cadru: Regina a pierdut un copil; 
un tânăr cavaler urmează să fie uns; un servitor este acuzat că a furat 
pâine; compozitorul a creat un nou cântec închinat Regelui; pregătirea 
pentru messa de duminică etc. Rolul acestui eveniment în jurul căruia se 
reactivează sub-tema, este deosebit de important pentru descoperirea, 
explorarea relaţiilor inter-umane. 

EXEMPLUL 2: O grupă de elevi dintr-o scoala de corecție și-au 
propus să creeze o Acţiune Dramatică despre Asasinarea Preşedintelui. 
De-fragmentarea acestei teme a presupus identificarea tuturor aspectelor 
care au legătură cu un asasinat. Cu toate că tema aleasă este una anti- 
socială, Dorothy Heathcote a decis să lucreze la realizarea acestei Acţiuni 
Dramatice din mai multe considerente. Miza a fost aceea de a-i pune pe 
copii să se confrunte cu multitudinea de situaţii dramatice presupuse de 
această acţiune; să se confrunte cu toate consecințele acestui fapt. Copiii 
vor fi obligaţi să-și re-evalueze propria condiţie. De-fragmentarea temei 
„Asasinarea Președintelui” a presupus activarea următoarelor sub-teme: 

temeri ale 


felul în care 
Președintele 
este apărat 


membrilor Găștii 


pericolul 
încălcării legii 


ponturi 
pentru ucigași 


viaţa de familie 
a membrilor Gastii 


loialitatea în Gașcă 


singurătatea 
Președintelui 


înmormântarea 


închisoarea după 
pronunțarea sentinței 


familia îndoliată 


a trăi cu o crimă 
pe conștiință 


singurătatea 
celor care 


încalcă legea temeri ale 


e cool Președintelui 
să fii în Gașcă 


Din momentul în care aceste sub-teme sunt arhivate, miza este ca 
prin întrebări să se identifice o situaţie de viata care să se constituie într-un 
posibil început al Actiunii Dramatice. 

SUB-TEME — ÎNTREBĂRI — ACȚIUNEA DRAMATICĂ 

O mare dificultate o constituie decizia de a demara Acţiunea 
Dramatică pornind de la una dintre sub-teme. Dorothy Heathcote atrage 
atenţia că este bine să fie arhivate foarte multe sub-teme pentru că în acest 
fel există mai multe posibilități de abordare. Alegerea sub-temei depinde 
foarte tare de caracteristicile grupei. 

În cazul temei „Asasinarea Președintelui”, profesoara a decis să nu 
abordeze nicio sub-temă care face trimitere la viata Președintelui. Condiţia 
copiilor nu permitea sub niciun chip niciun soi de empatie fata de 
Președinte sau de familia acestuia. Cel puţin în etapa de început. Din acest 
motiv, opțiunea de a demara Acţiunea Dramatică a vizat un aspect al vieții 
din gașcă, activarea unei sub-teme care să presupună concentrarea pe 

realitatea vieţii dintr-o gașcă. Sub-tema aleasă a fost Loialitatea în gașcă. 
Întrebările de început: Unde se află „centrul de comandă” al găștii? Cum 
reușesc membrii gastii să menţină acest loc necunoscut, ascuns fata de 
poliție? După ce copiii s-au decis asupra acestor aspecte, Dorothy 
Heathcote a lansat alte întrebări: „Cum faci să treci de Charlie, paznicul 
magaziei?”. Copiii au ales să aibă o parolă numai de ei stiuta. Din acest 
moment, Acţiunea Dramatică a fost demarată. Copiii treceau pe rând prin 
dreptul lui Charlie și intrau în magazie. Toată această acţiune avea foarte 
mult mister și tensiune, fiind foarte bine primită de toţi mebrii grupei. 

Din acest moment, le a propus uşor-ușor reactivarea altor sub- 
teme: Ponturi pentru ucigași. Întrebările lansate: „Cine e în stare să 
folosească acest pistol?”, „Cine va fi în stare să aibă răbdarea presupusă 
de acţionarea armei?” 

Astfel, treptat, având foarte multe posibilități de abordare conferite 
de sub-teme, Dorothy Heathcote reușește să-i coordoneze pe copii către 
Acţiunea Dramatică. Miza ei nu este inlantuirea situaţiilor și acţiunilor cu 
scopul de a obţine o poveste reușită. Miza este să-i determine pe copii să 
reflecteze asupra problemelor umane presupuse de aceste situaţii. Din 
acest motiv, isi propune să oprească Acţiunea Dramatică și, ieșind din 
Rolul asumat, să-i provoace la reflecţie. Nu întodeauna acest demers este 
posibil. De foarte multe ori, copiii preferă dezvoltarea Actiunii Dramatice si 
mai puţin reflectarea asupra problemelor umane presupuse de aceasta. 
Soluţia este reîntoarcerea la Acţiunea Dramatică și provocarea constantă 
la reflecţie. 

EXEMPLUL 3: În cazul unei alte grupe de elevi, aceștia s-au decis 
să creeze o Acţiune Dramatică despre Pirati. Prima întrebare a lui Dorothy 
Heathcote a fost „Cum arată un Pirat?” Răspunsurile copiilor au conturat 
imaginea Piratului ca fiind un om fără un picior, fără un ochi, cu un cârlig în 
loc de mână. Această descriere, a activat o posibilă sub-temă aceea a 
Pericolului. De-fragmentarea unei teme precum „Piraţii” ar arăta astfel: 

dormitul 
pe vapor 


furtuni 
pe mare 


curăţenia 
pe punte 


viata 
de familie 


reguli 
pe vapor 


pericolul 


pescuitul 


a face 
provizii 


munca 


marinarilor 


timp liber 
pe vapor 


a vâna 
vapoare 


biscuitii 
si romul 


comoara 


În etapa următoare, Dorothy Heathcote și-a asumat rolul Căpitanului de 
vas care face selecția membrilor echipajului. „Bine, fraţilor, dacă voi ma 
convingeti că veţi putea face fata vieţii pe vapor chiar dacă nu aveţi braţe si 
picioare, atunci, eu voi fi de acord să mă intovarasiti pe vas!”. Copiii au 
reușit să treacă selecţia, au făcut dovada capacităţii lor de a acţiona. Miza 
cea mai importantă a fost din nou determinarea copiilor să reflecteze 
asupra valorilor, dorințelor, idealurilor acestor oameni. Imediat ce Acţiunea 
Dramatică a permis-o, Dorothy Heathcote a lansat întrebarea: „Mă tot 
întreb de ce vreţi atât de mult să fiţi pirați, cand viata de pirat este atât de 
plină de pericole?” 

Miza principală în cadrul cursurilor de Educaţie prin Acţiune 
Dramatică este determinarea copiilor de a reflecta asupra valorilor umane 
în virtutea cărora oamenii acţionează. Este o diferenţă foarte mare între 
Teatru și Educaţia prin Acţiunea Dramatică. În cazul unui spectacol de 
teatru, publicul este cel care va reflecta asupra valorilor în virtutea cărora 
protagoniștii acţionează. În cazul Educaţiei prin Acţiunea Dramatică, miza 

este tocmai provocarea și dezvoltarea reflectiei asupra valorilor în virtutea 
cărora oamenii acţionează. 


FOLOSIREA ÎNTREBĂRILOR 


Dorothy Heathcote face distincţia între „întrebările de intimidare” și 
„întrebările de eliberare”. John Holt propune o analiză foarte amănunțită a 
celor două categorii de întrebări în lucrarea sa How children fail'?. 

În linii mari, „întrebările de intimidare” sunt asa numitele întrebări 
tipic profesorale, care sunt proprii sistemului clasic de educație. În aceeași 
categorie se regăsesc si acele întrebări clișeu de genul „Nu credeţi ca....?” 
sau ,N-ati vrea să... ?”. În ambele cazuri, profesorul este cel care se 
presupune că deţine unicul răspuns corect, iar demersul copilului este 
acela de-a intui, de-a ghici răspunsul și nu de a căuta el însuși răspunsul la 
problema ivită. Acest gen de întrebări pune o presiune foarte mare asupra 
copiilor, motiv pentru care cei mai mulţi dintre ei refuză să participe din 
dorinţa de a nu greși, de a nu rata. Teama de a nu gresi răspunsul corect 
sugrumă capacitatea copilului de a-și activa propria creativitate şi propriile 
cunostiinte. 

„Întrebările de eliberare” sunt acele întrebări prin care Profesorul 
semnalează foarte limpede că nu există un unic răspuns corect. Sunt acele 
întrebări prin care Profesorul se substituie unei persoane extrem de 
curioase, care are nevoie de sprijinul elevilor în descoperirea răspunsurilor. 
Prin formularea lor, aceste întrebări anulează raportul clasic de exercitare a 
autorităţii, de exercitare a puterii într-o clasă; ele scot Profesorul de pe 
piedestalul autorităţii supreme omnisciente și-l plasează în mijlocul grupei, 
cot la cot cu toți elevii; grupa întreagă, incluzându-l pe Profesor, devine un 
grup de oameni extrem de curioși și dornici să genereze împreună 
posibilele răspunsuri la problemele semnalate. Cele mai răspândite formule 
folosite de Dorothy Heathcote sunt: „Pur si simplu nu pot să-mi 
imaginez...”, „Întotdeauna m-am intrebat....”, „Ştiţi, mie imi pare ca....”, 
„Niciodată nu am înţeles de ce....”. 

Toate demersurile lui Dorothy Heathcote sunt îndreptate în direcţia 
evocării răspunsurilor grupei de elevi. Nu doar întrebările sunt cele prin 
care putem obține răspunsuri din partea elevilor. Dorothy Heatchote 
definește „întrebarea” astfel: „ÎNTREBAREA este orice semnal senzorial 


12 John Holt, How children fail, New York, Pitman, 1964 

(sonor, vizual, tactil, olfactiv) prin care participanţii sunt avertizaţi ca se 
caută răspunsuri la problema ivită” 13. 

Dorothy Heathcote propune o clasificare a întrebărilor și 
semnalează existenţa a 7 categorii de întrebări: 


1. Intrebări prin care se caută repere, informaţii şi se activează 
interesul nemijlocit al elevilor. Acele întrebări care definesc 
momentul ales. Acele întrebări care determină pe elevi să se 
documenteze, întrebându-i pe părinţi sau consultând cărţi si 
documente accesibile. 


2. Intrebări care determină o mai atentă și riguroasă explorare a 
informaţiilor dobândite deja. 


3. Intrebări de scindare, care presupun luarea unor decizii de grup 
asupra direcţiei în care să se desfăşoare acţiunea. 


4. Întrebări prin care se exercită controul asupra clasei. 

5. Întrebări care determină/activează sentimente si stări. 

6. Întrebări care determină/activează/întăresc Increderea/Credinta în 
Acţiunea Dramatică. 


7. Intrebări care întăresc înţelegerea. 


1. Întrebările din prima categorie au rolul de a stimula şi activa interesul 
nemijlocit al elevilor. Aceste întrebări trebuie gestionate în aşa fel încât să 
nu îngrădească deloc imaginaţia şi creativitatea elevilor, dar în acelaşi timp 
să nu genereze un haos general. Veţi ştii foarte sigur dacă întrebările 
formulate îi dezorientează pe elevi pentru că răspunsurile lor vor fi foarte 
confuze. 

EXEMPLE de ÎNTREBĂRI din această categorie: Despre ce ar 
trebui să facem o Acţiune Dramatică? / Ce ar trebui să luăm cu noi? / Unde 
este uşa de intrare în rachetă? / Ce lucruri ar trebui să luăm cu noi din 
resturile avionului prăbuşit? / De câţi cai o să avem nevoie? / Ce fel de 
mâncare am vrea să luăm cu noi? / Unde aţi vrea să ajungem folosind 
covorul fermecat? / Ce fel de bijuterii vrem să furăm? / Cum ar trebui să 
planificăm furtul? / Care parte din poveste ne interesează cel mai tare? / 
De unde a apărut asasinul? / Mai ţineţi minte cum am rezolvat problema 
apei potabile? / Mai ţineţi minte cum a fost prima zi în care am ajuns pe 
insulă? 


'%Betty Jane Wagner, Drama as a Learning Medium, N.E.A., Washington, 1976, p. 60 

Atunci când pui întrebări care vizează obţinerea a cât mai multe 
informaţii, este bine să le formulezi în aşa fel încât să eviti pe cât posibil sa 
le sugerezi posibile răspunsuri; miza este să încurajezi efortul fiecărui copil 
de a-şi formula propriul răspuns şi de a opera cu orice răspuns primeşti. De 
exemplu, daca Dorothy Heathcote vede o fetiţă care cu foarte mare grijă și 
atenţie tine în braţe ceva, nu o întreabă: „Cum se simte bebeluşul?” ci mai 
de grabă o întreabă „Pot să te ajut cu pachetul ăla?”. 

Tot în prima categorie sunt şi acele întrebări care vizează 
obţinerea de informaţii prin care se încearcă definirea cât mai precisă a 
coordonatelor momentului ales. 

Câteva exemple: Unde în acest oraș ne-am putea întâlni cu toții? / 
Ce moment al zilei este? / Tinem ceva în mâini? / Ce am putea face cu 
toţii? / Cum este vremea? / Unde credeţi că ar trebui să punem soba? / Cu 
ce să fim îmbrăcaţi? / Cum vă imaginati că este pe Muntele Everest iarna, 
în timpul unei furtuni? / Ce problemă sta pe umerii nostri? / Vreti să ne 
împachetăm proviziile acum? 

Toate coordonatele care vizează ,Unde” și „Când” trebuie 
precizate de la început si este foarte important ca toți participanţii să fie 
conștienți, să cunoască și să se concentreze pe aceleași repere. Pe de altă 
parte, este foarte important ca Acţiunea Dramatică să se deruleze pe cât 
posibil într-un cadru timp și spaţiu unitar. 

EXEMPLU: Dacă într-o clasă elevii se decid să realizeze o Acţiune 
Dramatică între Indieni si Cowboys, Dorothy Heathcote le cere să se 
decida in ce tabara sa debuteze Actiunea. Daca elevii nu reusesc sa se 
decidă de comun acord și își doresc ca Acţiunea sa se petreacă simultan în 
ambele tabere, atunci ea își asumă imediat un Rol, intră imediat în pielea 
unui Personaj, a cărui prezență determină volens nolens 
unitatea/coeziunea celor două tabere. Mai exact, Dorothy Heathcote își 
asumă rolul unui Comandant de Navă Spațială care se confruntă cu 
probleme mari şi cere ajutorul ambelor tabere ca să poată ateriza. Foarte 
multe dintre întrebările pe care le pune au rolul de a creea o coeziune 
generală între membrii clasei în lucrul la problemele pe care Acțiunea 
Dramatică le presupune. 

Tot în prima categorie sunt și acele întrebări care au ca scop 
activarea și descoperirea unor noi și noi surse și repere în documentarea 
asupra subiectului. 

EXEMPLE de ÎNTREBĂRI din această categorie: Cum arătau 
antrenorii în acea perioadă? / De unde este adusă apa potabilă în 

Chicago? / Mă întreb ce fel de hamuri pentru cai foloseau cavalerii francezi 
în acea epocă? / Trebuie să plătim apa în SUA? / Cum se îmbrăca o soție 
romană? / Cât de mare este de fapt un pat? / Unde exact gătesc femeile 
Navajo? 

Atunci când Dorothy Heathcote are nevoie ca elevii ei să se 
documenteze mai atent, propune de cele mai multe ori o situație dramatică 
foarte atractivă pentru realizarea căreia elevii trebuie să se documenteze. 


2. Cea de-a doua categorie de întrebări sunt acelea care determină o 


mai atentă și riguroasă explorare a informaţiilor dobândite deja. 
EXEMPLE de ÎNTREBĂRI: În momentul când veți fi colectat si 


sterilizat proviziile de medicamente de care avem nevoie, îmi permiteti sa 
le inspectez? / Câte tone de apă trebuie să luăm cu noi în călătorie? / Dacă 
ne decidem să folosim TNT în această galerie a minei, atunci n-ar trebui sa 
ne îngrijim ca toţi membrii să fie în siguranţă? / Ştie cineva unde se află 
canarul pe care noi îl foloseam în mină să vedem daca sunt infiltratii de 
gaze? / Ne-ar trebui oare un turn de control? / Aţi găsit cumva mana pe 
care ne-a promis-o Dumnezeu? / Aveau cumva în acea perioadă vreo 
ceremonie anume pentru un astfel de moment? / Ati auzit cumva ordinul de 
tragere a salvelor de semnalizare? / Chiar ai de gând să călărești pe acel 
cal atât de înalt? / Avem rezerve de sânge suficiente pentru fiecare dintre 
noi? 

Acest fel de întrebări au un caracter pedagogic deosebit. Mai 
exact, Dorothy Heathcote nu le cere, nu le spune ce trebuie să facă, ci prin 
formularea întrebărilor le directioneaza sfera de preocupări și le propune 
indirect posibile moduri de a acţiona. Prin concentrarea atenţiei asupra 
răspunsurilor la aceste întrebări, ea îi face pe participanţi să perceapă că 
au descoperit singuri direcţia pe care trebuie să o apuce, fără ca cineva să 
le spună exact cum și ce trebuie să facă. 

În aceeași categorie de întrebări intră și modalitatea în care 
Dorothy Heathcote caută să-i determine pe elevi să descopere și să se 
familiarizeze cu obiecte pe care nu le cunosc. Mai exact, ea se folosește de 
foarte multe ori de pantomimă în încercarea de a-i determina pe elevi să 
perceapă rostul și funcţionalitatea unor obiecte pe care nu le cunosc. Ea nu 
le spune la ce folosesc aceste obiecte, ci îi determină să observe si să-și 
pună singuri problema. 

EXEMPLU: dacă Dorothy Heathcote ar cere unei fete să se ocupe 
de curăţarea unui sextant și aceasta imediat s-ar apleca și ar începe să 
frece podeaua, ar fi evident că aceasta fata nu știe ce este acela un 

sextant. Profesoara nu îi explică, ci folosindu-se de pantomimă prin care 
evidenţiază forma sa telescopică, îi înmânează fetei obiectul numit sextant 
spunându-i: „Te rog, lasă curăţarea punţii în seama celorlalţi și curăţă mai 
bine asta; tu nu vezi că și lentilele și numerele astea sunt foarte murdare?” 

3. Cea de-a treia categorie de întrebări, așa numitele întrebări de 
scindare, sunt acele întrebări care vizează răspunsuri care ar putea duce 
Acţiunea în direcţii radical opuse. În Educaţia prin Acţiunea Dramatică cele 
mai multe întrebări sunt de scindare. Acţiunea dramatică nu poate să se 
deruleze în două direcţii diametral opuse, pur și simplu nu se poate, pentru 
că atunci interesul major, concentrarea asupra acţiunii va alterna când într- 
o direcţie când în cealaltă. 

ÎNTREBĂRI din ACEASTĂ CATEGORIE: Ar trebui să se întâmple 
acţiunea în Prezent, în trecut sau în Viitor? / Ar trebui să fim cu toţii bărbați 
sau să fim un grup format si din bărbați si din femei? / Am vrea să ne 
sperie faptul că nu cunoaștem nimic despre Planeta pe care am ajuns sau 
faptul că nu ne vom mai putea întoarce niciodată pe Pământ? / Ar trebui să 
fie o piesă despre oameni aflaţi la ananghie sau despre oameni care îi 
ajută pe cei aflaţi la anaghie? / Suntem la anaghie pentru că suntem în 
pericol sau pentru că ne este foame? / Vreti sa fim în timpul războiului sau 
în momentul negocierii păcii? / Vreti să luptăm cu disperare sau cu 
încredere? / Ar trebui mai întâi să căutăm mâncare sau să curatam 
pământul de pietre? / Ar trebui să campăm aici asumându-ne riscul să fim 
atacti de vreun urs Grizzly sau ar trebui să ne fortam să urcăm mai departe 
chiar dacă suntem extenuati? / Ati dori să fim puternici si superiori sau sa 
fim prietenoși și amabili? 

Realitatea începutului de secol XXI ar putea contrazice această 
teză. Numărul foarte mare de producţii TV sau de filme prezentate în 
cinematografe, realitatea media din jurul copiilor abundă în povestiri 
derulate concomitent în mai multe epoci (în viitor-în trecut). În cadrul 
concertelor omagiale (Tribut to) sau a emisiunilor de stiri TV de pe canalul 
CNN, prezenţa hologramelor poate constitui un interes deosebit pentru 
copii ca expresie a prezenţei unui individ în mai multe spaţii concomitent. 
Același lucru se poate spune despre multiplele gadgeturi apărute pe piaţă 
și care realmente extind barierele de comunicare și de existenţă ale unui 
individ. Literatura SF sau dramaturgia jocurilor RV abundă în personaje 
care au capacitatea de a se multiplica sau de a se dedubla sau de a avea 
multiple vieţi, elemente care fascineaza pe copii și-i determină să-și 
dorească astfel de destine. 

Sugestia lui Dorothy Heathcote este ca profesorul să accepte orice 
fel de decizie ia grupa si să-i solicite cât de tare atâta timp cât interesul lor 
se manifestă. 

4. Cea de-a patra categorie de întrebări sunt cele menite să exercite 
controlul asupra clasei. Într-o foarte mare măsură și întrebările anterioare, 
cele de scindare ajută la a menţine controlul asupra grupei în special prin 
numărul limitat de opţiuni. Aceste întrebări sunt cele mai importante 
instrumente ale unui profesor dar în același timp sunt si foarte greu de 
învăţat. 

EXEMPLE de ÎNTREBĂRI din această categorie: Cum să facem 
ca Regele să nu ne audă cât timp ne strecurăm în palat? / Cum să facem 
ca să arătăm ca niște soldaţi? / Cum să facem pentru ca eu să nu fiu 
nevoită să strig la orfani "Haideţi odată, faceţi curat în camerele voastre!”? / 
Suntem prea obosiţi ca să mergem la vânătoare tot azi? Ar trebui să ne 
odihnim mai întâi? / Vrem să oprim Acţiunea Dramatică acum sau vrem să 
o continuăm? / Ridicati-va în picioare cei care sunteţi gata să intraţi cu 
mine în submarin. / Am auzit cu toţii ceea ce ne-a propus colegul vostru? / 
Sunteţi gata să lucraţi în echipe de câte doi ca să tăiem copacii cu drujba? / 
Mă ajutaţi să scriem toate aceste informaţii pe un pergament? / Sunteţi 
niște buni lucrători? / Puteţi măcar pentru o clipă să credeți cu adevărat în 
existența acestui năvod? / Ar trebui să avem vreun sistem după care să 
organizăm expediţia? 

Genul de întrebări menite să exercite controlul asupra grupei de 
elevi nu trebuie lansate cu un ton agresiv sau autoritar. Prin aceste 
întrebări, profesorul ghidează atenţia și concentrarea elevilor asupra unui 
scop mai limpede, mai precis în încercarea de a dezvolta Acţiunea 
Dramatică și astfel îi determină să se disciplineze. 

Comportamentul, atitudinea clasei, oricare ar fi aceasta trebuie 
convertită, trebuie pusă în slujba Actiunii Dramatice. Dacă profesorul 
constată că, de fapt, clasa în asamblul ei este plictisită și lipsită de energie, 
atunci nu caută să afle motivele pentru care au ajns în această condiţie, ci 
pur și simplu îi provoacă să admită acest lucru: „Aţi avut o oră plictisitoare, 
obositoare?” Ulterior, după ce fiecare dintre ei va fi relatat de ce și cum de 
este așa de obosit și plictisit, le sugerează să creeze o Acţiune Dramatică 
în care ei toți sunt un grup de oameni supăraţi si obosiţi dintr-un motiv sau 
altul. Prin intermediul întrebărilor de scindare şi de exercitare a controlului, 
Dorothy Heathcote îi face să-și canalizeze toată energia negativă în 

încercarea de a da consistenţă existenţei unui grup de oameni care, la fel 
ca ei, sunt supăraţi dintr-un motiv sau altul. 

Uneori, întrebările menite să exercite controlul pot fi sub forma 
unor avertismente: „Sunteţi siguri că vreţi să vă implicaţi în această 
misiune? N-o să fie ușor, să stiti!”. „Chiar credeţi că veți reuși să stati o zi 
întreagă la un loc de muncă extrem de plictisitor? Cum o să vă ţineţi mintea 
ocupată, cât timp, mâinile voastre vor fi implicate în munca plictisitoare?”. 
Astfel de avertismente au rolul de a uni grupul de elevi, de a le întări 
devotamentul și dedicarea pentru dezvoltarea Actiunii Dramatice si în 
același timp îi ajută să-și păstreze încrederea în sine chiar și în cazul unui 
eșec total. 

Profesorul care-și conduce clasa prin întrebări nu are nicio legătură 
cu genul de profesor a toate știutor. Dimpotrivă, este genul de profesor 
care se sprijină în mod real pe răspunsurile elevilor, se folosește și îi ajută 
pe aceștia să se folosească de punctele lor de vedere, căci numai și numai 
ideile elevilor sunt productive și importante în cadrul orelor de Educaţie prin 
Acţiune Dramatică, nu propriile idei și percepții ale profesorului. Asta nu 
înseamnă că profesorul nu-și poate exprima propriile idei, dar acestea nu 
reprezintă decât un alt punct de vedere. Nu există calificative Greșit sau 
Corect. Punctele de vedere diferă, pentru că oamenii diferă. Cu toate că 
profesorul are mult mai mare experienţă de viata, asta nu-l poate determina 
să fie ceva mai mult decât un simplu om care are la rândul său se întreabă 
și-și răspunde în legătură cu o multitudine de probleme. Profesorul 
conduce pe copii în cadrul Actiunii Dramatice prin întrebări, fiind asemenea 
unui ghid, care cunoaște un posibil drum, care însă nu anulează 
posibilitatea de a exista multe altele nedescoperite încă. 

Dorothy Heathcote asemuieste condiţia unui profesor coordonator 
al cursurilor de Educaţie prin Acţiune Dramatică, aceleia a unui pictor 
renascentist sau a sculptorului american de origine croată Ivan Mestrovic. 
Asemenea lor, profesorul lucrează împreună cu elevii, cot la cot. Elevii îi 
oferă profesorului perspectiva lor asupra lucrurilor, iar profesorul le oferă 
experiența sa. Avantaje sunt de ambele parti. Acest raport îi determină pe 
elevi să fie foarte liberi în interpretare și să nu consume foarte mult timp și 
energie pentru a căuta acele răspunsuri și rezolvări care s-ar presupune că 
trebuie să le ofere. Pe de altă parte, acest raport îl eliberează și pe 
profesor, prin faptul că se elimină acea percepţie potrivit căreia el trebuie 
să le știe pe toate. 

Atitudinea pe care Dorothy Heathcote o pretinde profesorului este 
foarte asemănătoare atitudinii pe care profesorul Valeriu Moisescu o arăta 
adesea la primele întâlniri cu studenţii săi. Valeriu Moisescu obișnuia să 
spună că el nu-și poate asuma rolul de a-i învăţa pe studenţi cum să facă 
regie de teatru; cel mult îi poate familiariza cu modul în care s-a făcut regia 
de teatru în anii din urmă și nimic mai mult. 


DEZVOLTAREA ÎNCREDERII/ CREDINȚEI 
în Realitatea Fictionala a Actiunii Dramatice 


Primul și cel mai important obiectiv din cadrul cursurilor de 
Educaţie prin Acţiunea Dramatică este reprezentat de activarea capacităţii 
elevilor de a crede, de a se încrede în realitatea ficțională a Actiunii 
Dramatice. Toţi cei prezenţi trebuie să fie în stare măcar să încerce să 
creadă, să se increada în realitatea Actiunii Dramatice. 

Dorothy Heathcote nu se folosește de expresii precum: „Hai să ne 
imaginăm ca...” sau „Hai să pretindem că...”. Cel mai adesea, ea lansează 
invitaţia astfel: „Eu pot să cred că într-o mână tin un morcov și ca în 
cealaltă tin un cuţit. Voi puteţi crede?”. Ulterior, prin pantomimă, sugerează 
trăsăturile caracteristice celor două elemente: sugerează că folosindu-se 
de cuţit, taie morcovul în rondele. La un moment dat se oprește din acţiune 
și pune întrebări copiilor, determinându-i pe aceștia să descrie cât mai 
amănunţit cele două elemente: cuțitul și morcovul. O astfel de abordare 
face ca teama de ridicol sau de penibil să fie lăsată numai și numai in 
seama celui mai experimentat, a adultului, a profesorului și activează în 
copii numai nevoia de a investiga, de a cerceta si descoperi realitatea 
ficțională sugerată de acţiunea întreprinsă. Prin întrebări și răspunsuri 
concrete, imaginarul capătă concretete. 

EXEMPLU: Lucrând cu o grupă de elevi de 6 ani, Dorothy 
Heathcote s-a confruntat cu situaţia în care unul dintre elevi refuza 
constant să creadă, să se încreadă în orice i se propunea, spre deosebire 
de majoritatea clasei care era cel puţin dispusă să încerce a crede. Astfel, 
ea și-a concentrat toată atenţia asupra acelui elev încercând să-l provoace 
și să-l determine să creadă. "Voi aduce acum în clasă un cal mare; o să 
puteţi oare să credeţi acest lucru?” Apoi a ieșit din clasă și a revenit 
sugerând că tine în mână haturile legate de un cal putin mai înalt decât 
statura ei. Intenţia era de a sugera proporţia exactă nu neapărat mărimea 
exactă a calului. Cu toate acestea, copilul a replicat „Nu este niciun call!” 

Apoi, Dorothy Heathcote a apelat la clasă să-l ajute pe băiat să vadă calul. 
Dorothy Heathcote l-a tras ușor de căpăstru pe cal si a început să-l 
mângâie pe gât. „Ce păcat că nu putem merge mai departe cu acţiunea 
pentru că el nu crede deloc.” În acel moment, colegii au început să-l 
descrie pe cal cu lux de amănunte. Profesoara a ieșit cu calul din clasă: 
„Hai să-i mai facem o încercare!”. Apoi a reintrat tinând calul de căpăstru și 
verbalizând: „E un cal alb cu negru, cu o coamă neagră-neagră ca tușul.” În 
acel moment, toată atenţia copiilor era îndreptată spre băiatul îndărătnic. 
Atenţia colegilor punea o presiune foarte mare asupra sa. Dorothy 
Heathcote s-a îndreptat spre băiat: „Cred că nu reuşim, poţi să ne ajuţi 
tu?”. În cele din urmă, băiatul s-a convins că are mult mai multe de pierdut 
dacă nu acceptă existența acelui cal și s-a decis măcar să încerce să 
creadă. Profesoara a propus clasei ca el să fie cel care să se ocupe de cal 
și i-a predat lui haturile. Foarte bucuros de această nouă condiţie, băiatul a 
acceptat să preia el haturile calului. 

Primul și cel mai important pas în încercarea de a crede, de a se 
încrede în existenţa unei Acţiuni Dramatice este IDENTIFICAREA. Acest 
proces trebuie să se întâmple de la primele momente si se poate realiza 
atât în cadrul unei discuţii pe marginea subiectului cât și prin acţiune sau 
improvizații. Există trei niveluri ale identificării: emotional, rational, fizic. 

Foarte mulţi profesori de Educaţie prin Teatru sau de Educaţie prin 
Acţiune Dramatică preferă să pornească de la personaje, atunci când caută 
să stabilească acets raport de identificare. Dorothy Heathcote remarcă însă 
faptul că a porni de la un personaj înseamnă a porni „din afara” unei 
persoane. Ea preferă să pornească dinspre interior spre exterior; în acest 
mod caută dintru început să-i determine pe copii să pornească de la ceva 
foarte personal, propriu, intim. 

Pentru a determina activarea încrederii, caută să simplifice orice 
situaţie, să o reducă, pe cât posibil, la o simplă și unică atitudine pe care 
cineva ar putea s-o aibă în situaţia dată. Mai exact: dacă cineva trebuie să 
bată la o ușă, Dorothy Heathcote lansează problema: „Aveţi idee cum se 
simte tipul ăsta care trebuie sa bată la usa? Cine mă poate ajuta?” Dacă să 
oferă cineva, îi cere să nu se gândească la nimic altceva, să nu-și 
imagineze cine știe ce personaj ci pur și simplu să-și dorească să stea în 
dreptul ușii si la un moment dat, să bată la usa. Miza este să evidentieze 
condiţia interioară presupusă de o situaţie simplă și să-l determine pe elev 
să conștientizeze sentimentul primar presupus de această condiţie. 

O altă posibilă abordare în încercarea de a stabili un raport de 
identificare, poate demara fără niciun fel de pregătire anterioară numai și 
numai prin observarea atentă a atitudinii fizicie, a condiţiei corporale a 
participanţilor. 

EXEMPLU: Lucrând cu o grupă de elevi de 8-9 ani la o Acţiune 
Dramatică despre o gașcă de motociclişti, Dorothy Heathcote le-a propus 
elevilor să acţioneze în relaţie cu scaunele pe care stăteau ca să activeze 
"motocicletele". Elevii au încălecat scaunele invers. Le-a cerut să-și 
precizeze exact unde sunt ambreiajul, schimbătorul de viteze, luminile etc. 
Treptat, acţionând concret asupra mediului fizic înconjurător, copiii au 
reușit să-și reprezinte foarte concret imaginea „motocicletei”. În acest fel, s- 
a produs identificarea la nivel kinestetic între elevii de 8-9 ani și gașca de 
motociclişti. 

Similar acestui proces este procesul de defragmentare a 
subiectului. În aceeași categorie intră și teoria „pașilor mici” via Stansilavski 
sau acea a împărțirii pe fragmente pe care o susţine profesorul Radu 
Penciulescu: oricine poate porni într-o expediţie pe muntele Everest. 
Orcine poate face o serie dintre pașii presupusi de o astfel de expediţie. Ca 
și un foarte bine antrenat sportiv care pleacă într-o astfel de expediţie, si eu 
ca și el va trebui să mă duc acasă, să îmi fac bagajul, să cobor în stradă, 
să merg la aeroport, să iau avionul spre Asia să ajung la poalele muntelui 
etc. Sunt o serie de paşi mici, pe care oricine îi poate face. 

Dorothy Heathcote caută să determine identificarea participanţilor 
cu aspecte ale subiectului (personaje, fapte, situaţii) Actiunii Dramatice 
reducând-o la segmente mici, scurte, simple, accesibile oricui. 

Foarte importante și productive sunt discuţiile libere pe marginea 
subiectului ales. Prin întrebări și răspunsuri, elevii ajung să se familiarizeze 
cu multiple aspecte ale subiectului, ceea ce facilitează identificarea la nivel 
raţional, intelectual. Dorothy Heathcote nu se oprește însă numai la acest 
nivel. Ea atrage atenţia asupra faptului că simpla cunoaştere a subiectului 
nu este suficientă identificării necesare dezvoltării Acţiunii Dramatice. 
Dorothy Heathcote acordă foarte mare atenţie făecărui răspuns primit de la 
elevi, caută să-i dea imediat reprezentare, „să joace” fiecare observaţie 
propusă de elevi, si prin joc, prin reprezentare, caută sa puncteze, să 
accentueze miezul problemei, sentimentul și emoția predominante 
presupuse de situaţia dată. Identificarea sentimentului sau a emotiei 
predominante aferente situației reprezintă centrul vital al Actiunii 
Dramatice. 

Un rol deosebit de important pentru activarea identificării îl au 
întrebările care vizează scopul/functia fiecărui elev în situaţia abordată. DE 
EXEMPLU: Care este taraba ta în această piaţă, pe care încercăm să o 
creăm? Așa cum am văzut până acum, întrebările joacă un rol foarte 
important. Profesorul se poate folosi de întrebări de scindare care sun 
menite sa evidentieze identificarea elevilor. DE EXEMPLU: Vreti să fiti 
dintre membrii echipajului sau unul dintre conducătorii vasului? 

Mai ales în cazul lucrului cu elevii de vârstă mai mică, este foarte 
important ca aceștia să regăsească în situaţia dramatică, aspecte pe care 
să le fi experimentat în mod real, direct, nemediat. Nu este suficient ca ei 
să știe, să cunoască în linii mari subiectul, contextul socio-economic. 

EXEMPLU: Dacă unui elev i se cere să acţioneze asemenea unui 
fierar dintr-o piaţă medievală, mai mult ca sigur el va fi copleșit de 
complexitatea sarcinii, fiindu-i foarte greu să vizualizeze această realitate și 
prin urmare nu va reuși să stabilească în mod real un raport de identificare. 
Pe de altă parte, dacă un elev propune ca în această piață medievală să 
vândă ouă și lapte, mai mult ca sigur îi va fi mult mai accesibilă această 
sarcină, fiind posibil să cunoască cum trebuie depozitate și mânuite aceste 
produse. Chiar dacă elevul începe prin a scoate aceste produse de la 
frigider, profesorul coordonator nu trebuie să intervină atâta timp cât nimeni 
din grupă nu semnalează că acest fapt nu este în concordanță cu perioada 
medievală. Dorothy Heathcote atrage atenţia că dacă grupa de elevi nu 
sesizează manifestările anacronice, atunci acestea trebuie analizate numai 
și numai la finalul cursului. În această etapă, cel mai important lucru este 
încrederea elevului în existența celor două produse și identificarea sa cu 
modul de comercializare a acestora. Chiar și dacă mai bine de jumătate din 
grupa de elevi se decide în prima zi să vândă lapte și ouă, acest fapt nu 
trebuie să alarmeze pe profesor. Cel mai important este ca elevii să se 
identifice în mod real cu un aspect și ulterior, mai mult ca sigur se vor 
implica și vor descoperi mult mai multe lucruri importante și interesante în 
„piața medievală” pe care caută să o creeze. 

O altă modalitate de a internaliza credinta/increderea în realitatea 
ficțională a Actiunii Dramatice este reprezentată de folosirea mișcării, a 
pantomimei, a fizicalizării acţiunii. Un copil mai timid, mai reţinut va reuși 
mai degrabă să stabilească un raport de identificare atunci când ar trebui 
doar să acţioneze cu două ouă și un litru de lapte și nu va trebui neapărat 
să vorbească. 

EXEMPLU: O altă grupă de elevi s-a decis să creeze o Acţiune 
Dramatică despre un banchet. Pentru că credinţa lor se manifesta extrem 
de fragmentar, profesoara a decis să înceapă prin aducerea a cât mai 
multe platouri cu mâncare. Rând pe rând, aducea sub ochii elevilor diverse 
platouri, vinuri, fructe etc. Treptat, fiind concentrați pe modul cum se 
servesc unii pe alţii cu câte o felie de curcan, pe modul cum își unge 
fiecare feliile de pâine, cum își toarnă vin în pahare sau cum își dau unul 
altuia solnita cu sare, elevii s-au eliberat de orice fel de oprelisti și fără să-și 
dea seama, numai acționând, au reușit să recreeeze un banchet. Odată 
activat banchetul, copiilor le-a fost mult mai lesne să perceapă, să 
conștientizeze realitatea unui biet țăran italian care în acea perioadă trăia 
numai cu 4 măsline și un sfert de pâine pe zi. În acel moment au fost 
capabili să perceapă adevărul de viata conţinut în informaţia care le-a fost 
spusă la ora de istorie. 

O altă grupă de elevi s-a decis să creeze o Acţiune Dramatică 
despre echipajul de pe o corabie care a rămas fără pânze. Asumandu-si 
rolul unuia dintre marinari, Dorothy Heathcote i-a întrebat „Dacă au idee 
cum vor naviga?”. Unul dintre copii i-a replicat, spre deliciul clasei că „vor 
vâsli cu pantofii!”. Oricât de abracadabrantă ar părea soluţia, profesoara a 
perceput că efortul de a concretiza această soluţie va avea rolul de a uni 
grupa de elevi și de a le întări increderea/credinta în Acţiunea Dramatică. 
Din aceste considerente, a mers mai departe și i-a întrebat, provocându-i: 
„Sunteţi siguri că va merge?”. ,Aratati-mi cum faceţi voi, pentru că atunci o 
să mă alături si eu cu pantofii mei!”. Pe măsură ce au început să vasleasca 
cu pantofii, Dorothy Heathcote i-a întrebat dacă nu ar fi util ca unul dintre ei 
să impună tuturor un anumit ritm. Copiii s-au arătat foarte entuziaști. 
Concentrându-se la ritm, la felul cum vâslesc cu pantofii, copiii s-au lansat 
deja în Acţiunea Dramatică pe care și-au propus să o creeze. 
Încrederea/credinţa lor a fost activată de acţiunea fizică propriu-zisă. 

De foarte multe ori, folosirea ca material didactic a unui obiect real 
înlesnește activarea credintei/increderii în realitatea ficțională a Actiunii 
Dramatice. Dorothy Heathcote obișnuiește să le aducă elevilor: o monedă 
veche, un pistol foarte vechi, o verighetă, o medalie, o pereche minusculă 
de pantofi din sticlă, o scrisoare îngălbenită, un craniu etc. 

EXEMPLU: Ca să-i stârnească pe niște copii cu vârsta cuprinsă 
între 5 și 7 ani, profesoara a adus în clasă, două piese de sah, de origine 
vikingă, din secolul XII. Piesele de șah reprezentau o regină și un rege 
reprezentaţi stand pe tronuri impozante. Le-a arătat cele două figurine și a 

lansat problema: „Nu știu de ce, dar mi se pare imposibil să o fac pe regină 
să nu mai plângă!” Copiii s-au uitat mai atent la figurină si au realizat că 
într-adevăr chipul reginei părea a fi trist, chiar foarte trist, ceea ce le-a 
întărit credinţa în supărarea reală a reginei. Copiii s-au decis că regina este 
tristă pentru că și-a pierdut copilul și ei s-au hotărât să i-l găsească. Din 
acel moment, Acţiunea Dramatică a demarat foarte lesne. 

Pentru foarte mulţi copii, costumarea în hârtie, plastic etc îi ajută 
să-și întărească credinta/increderea în realitatea ficțională a Actiunii 
Dramatice. 

EXEMPLU: O grupă de elevi băieţi și-au propus să realizeze o 
Acţiune Dramatică despre Magii de la Răsărit. Copiii au decis că au nevoie 
de cămile. Profesoara i-a ajutat să creeze, să realizeze reprezentarea 
cămilelor. Au pus câteva scaune pe mese, le-au acoperit cu diferite 
materiale/texturi, le-au creat capetele din decupaje în carton. Ulterior, i-a 
întrebat în ce măsură este important ca acești călători să aibă cu ei toate 
cele trebuincioase/ necesare unei călătorii. Atfel copiii au început sa 
confectioneze diferite pachete pe care le-au atârnat de cămile: mâncare 
pentru drum, apă, un cort, instrumente de călătorie, aur pentru lisus, 
tămâie, mir... Odată create aceste reprezentări, călătoria copiilor a putut să 
înceapă. 

Uneori, Dorothy Heathcote obișnuiește să se folosească de 
fotografii, picturi sau obiecte de artă. Ca să-i stârnească și să-i ajute pe 
copiii dintr-o grupă să înţeleagă semnificaţia cuvintelor: „O naţiune este cu 
atât mai puternică cu cât este mai puternic spiritul fiecărui locuitor al ei.”, 
Dorothy Heathcote a adus în clasă vreo 50 de portrete, reproduceri după 
lucrarea lui Steichen Edward, The Family of Man. În momentul în care 
copiii au intrat în clasă, ea le-a cerut să-și ia fiecare câte un portret si sa 
activeze acea persoană în Acţiunea Dramatică pe care urmează să o 
creeze. 

O altă modalitate prin care se poate activa credinta/increderea 
participanţilor, o reprezintă încercarea de a îi face pe copii să vadă cât mai 
bine în spaţiu, să vizualizeze cât mai limpede cadrul presupus de Acţiunea 
Dramatică. Copiii sunt invitaţi să deseneze, fie pe blocuri de desen, fie 
chiar pe tablă. Dacă își propun să creeze o Acţiune Dramatică despre o 
călătorie în spaţiu, profesoara le cere să deseneze naveta spaţială, 
acordând atenţie deosebită fiecărei încăperi care ar putea fi într-o navetă 
spaţială. Alteori, Dorothy Heathcote le cere să deseneze pe tablă 

configuraţia exactă a satului în care ar urma să se petreacă Acţiunea 
Dramatică. 

EXEMPLU: Cu o grupă de elevi, Dorothy Heathcote a lucrat la o 
Acţiune Dramatică despre colectarea de taxe în perioada colonialistilor. 
Primul pas, le-a cerut elevilor să meargă pe rând la tablă și să deseneze 
fiecare locul unde se află ferma fiecăruia și să treacă în dreptul fiecărei 
case exact care sunt membrii familiei, precum şi ocupaţia lor. Identificarea 
fiecăruia s-a produs prin intermediul muncii prestate de fiecare. Ulterior, i-a 
întrebat de unde isi iau fiecare apa necesară. Copiii au decis că exact în 
centrul satului există o fântână. Fiecare dintre ei și-a trasat drumul de la 
ferma sa către fântâna cu apă. Apoi le-a cerut să intre fiecare în casa sa și 
să descrie ceea ce văd pe fereastră. Ceea ce a reieșit a fost următorul 
desen: 


dealuri 


LL 


câmpii 
cultivate drum principal 


casa 
Guvernatorului 


La final, Dorothy Heathcote, asumându-și rolul Guvernatorului a 
mers la tablă si a trasat pe hartă singurul drum din sat, care uneşte casa 
Gurvernatorului de fântâna din centrul satului. Desenul propriu-zis nu are 
rolul numai de a ajuta, de a stârni credinta/increderea copiilor, el conferă o 
reprezentare și potenţialului conflictual din acea comunitate. 

Orice încercare de a conferi o reprezentare grafică subiectului 
abordat ajută la limpezirea acestuia, la de-fragmentarea lui în elemente mai 
accesibile copiilor. 

EXEMPLU: Cu o grupă de elevi de 10-11 ani, Dorothy Heathcote 
s-a confruntat cu problema increderii/credintei acestora în existenţa ţărilor 
în care şi-au propus să trăiască. Prin urmare, ea le-a cerut să meargă la 
tablă și să listeze trei lucruri fundamentale, importante de care naţiunile lor 
au nevoie ca să supraviețuiască. Copiii au scris următoarele: 


AFRICA GERMANIA BAHAMAS 
Adăpost Mâncare Pescuit 
Pământ Bani Fructe 
Mâncare Sănătate Turisti 


Profesoara a citit cu voce tare fiecare dintre lucrurile pe care copiii 
le-au trecut pe tabla si apoi i-a întrebat „Care ar fi cele trei lucruri cele mai 
imporiante (cele mai importante trei lucruri), pe care naţiunile lor le 


preţuiesc mai mult decât banii”. Copiii au scris următoarele: 


AFRICA GERMANIA BAHAMAS 
Oameni Oameni Oameni 
Animale Petrol Animale 
Petrol Apă Copaci 


Apoi, a lansat a treia întrebare: „Care ar fi cele mai importante trei 
lucruri pe care veţi încerca să le faceți pentru naţiunile voastre in acest 


an?” Copiii au scris următoarele: 


AFRICA GERMANIA BAHAMAS 
Transporturi Victorii Să menţină pacea 
Case Pământuri Să-i facă pe turiști să 
revină 
(n-au ştiut ce să | Distractii Să lupte cu maladiile 
treacă) 


În cele din urmă, i-a întrebat în ce măsură drapeul unei tari 
reprezinta, este expresia valorilor si credintelor unei natiuni. Copiii au decis 
ca da, drapelul trebuie sa reflecte aceste lucruri. Profesoara le-a pus la 

dispoziţie foarfece, culori, hartii colorate, cartoane, lipici si le-a cerut sa 
creeze câte un drapel așa cum cred ei că ar reprezenta cel mai bine 
naţiunile pe care și le-au ales. Grupul de fete care au ales să se 
stabilească în Bahamas, au decupat flori din hârtie și le-au pus pe drapel; 
grupul de băieţi de culoare care au decis să se stabilească în Africa, au 
desenat multe animale pe drapelul lor; iar băieţii care au decis să se 
stabilească în Germania au desenat fabrici și mașini pe drapelul lor. 

Acești copii au început să creadă/ să se încreadă în realitatea 
ficțională a ţărilor în care au decis sa se stabilească, lucrând în mod 
concret/ efectiv la un obiectiv/ scop precis. Demersul lor nu înseamnă 
dezvoltarea Actiunii Dramatice, dar acest demers contribuie nemijlocit la 
activarea centrului vital al oricărei Acţiuni Dramatice, IDENTIFICAREA. 

De cele mai multe ori, după ce elevii termină de desenat, Dorothy 
Heathcote le cere să spună ce semnificaţie are pentru ei desenul propriu- 
zis, ce senzaţie le transmite, ce le sugerează; naveta spaţială sugerează 
putere; o corabie le sugerează singurătate; un sat colonialist le sugerează 
sentimentul de învecinare. Astfel, desenul propriu-zis devine un simbol al 
existenţei umane, cu toate că spre deosebire de un drapel, desenul nu este 
ceea ce în mod obișnuit am numi un simbol. 

Cele mai intense manifestări ale ființei sunt reprezentate de 
sentimente. Dorothy Heathcote susține că puterea credintei/increderii în 
realitatea ficțională este direct determinată de tăria sentimentelor 
manifestate într-o experiență umană. Legătura cea mai puternică dintre 
elev și realitatea ficțională trebuie activată la nivel emoţional, al 
sentimentelor. Cea mai prolifică identificare, cea care asigură manifestarea 
liberă a creativităţii și imaginaţiei fiecărui participant, trebuie să se 
stabilească în acest plan al sentimentelor. Conștientizarea sentimentelor 
devine un demers absolut necesar pregătirii unei Acţiuni Dramatice care 
să-i intereseze și să-i capaciteze pe participanți. 

Dorothy Heathcote definește Acţiunea Dramatică ca fiind: „Un soi 
de plăcintă din trei feluri diferite de sentimente: unele sentimente sunt 
bune, pozitive; altele sunt rele, negative; mai există și acele sentimente 
care sunt amestecate, nici bune, nici rele, dar ele sunt cele care 
alimentează acțiunea, ele sunt cele care determină pe om să acționeze” 14 

De fiecare dată, ea îi determină pe copii să listeze pe tablă toate 
sentimentele pe care le cunosc și care se înscriu într-una dintre cele trei 


14 Betty Jane Wagner, Drama as a Learning Medium, N.E.A., Washington, 1976, p. 74 

categorii. Următorul tabel a fost realizat de Dorothy Heathcote împreună cu 


o grupă de elevi de clasa a IVa și a Va: 


SENTIMENTE SENTIMENTE RELE SENTIMENTE 
BUNE AMESTECATE 
Bucurie Ură Îngrijorare 
Speranta Suparare Raspundere 
Entuziasm Dispret Interes / 
preocupare 
Munca Suferinta 
A fi speriat 
A se teme 


Majoritatea sentimentelor pe care le-au menţionat copiii nu au fost 
redate prin substantive, dar Dorothy Heathcote a căutat să le confere 
această formă "substantivala”. 

EXEMPLU: Unul dintre copii a sugerat că „a sta pe-afară” e un 
sentiment bun; profesoara l-a întrebat dacă nu cumva „a sta pe-afară” îi 
aduce bucurie, îl bucură, deci sentimentul ar fi de bucurie. Copilul a fost de 
acord. Un alt copil a sugerat că „a se tipa la tine” e un sentiment rau, 
neplăcut. Dorothy Heathcote a continuat cu întrebările astfel încât copiii să 
numească cât mai precis sentimentul generat de această situaţie, în care 
„cineva ţipă la tine”. Una dintre fete a propus „a fi speriat”, iar o alta a 
propus „a se teme”. Cea dintâi a replicat că cele două înseamnă același 
lucru. Profesoara a preluat ambele propuneri și le-a analizat împreună cu 
clasa. Au concluzionat că „a se teme” poate fi sinonim cu „a fi speriat”. Pe 
de alta parte, „a fi speriat” poate genera teamă, dar si groază. Astfel, clasa 
a decis ca ambele sentimente să fie luate în considerare. 

Ulterior, Dorothy Heathcote le-a cerut să aleagă câte un sentiment 
din fiecare categorie pentru a demara o Acţiune Dramatică. Copiii au decis 
să se folosească de „Îngrijorare”, „Ură” și „Bucurie” și să le dezvolte exact 
în această ordine. Profesoara i-a întrebat cine sunt și de ce sunt îngrijorați. 
Au decis să fie niște americani îngrijoraţi de o epidemie din Rusia. În scurt 
timp, s-au decis să fie o echipă de medici, care nu sunt doar îngrijoraţi de 
epidemie, ci își propun să meargă în Rusia să dea o mână de ajutor 
folosindu-se de echipamentele si dotările pe care le au. Din cand în când, 
Dorothy Heathcote oprea Acţiunea și le punea problema dacă au menţinut 
sau nu, dacă au dezvoltat sau nu Sentimentul de Îngrijorare. Copiii s-au 

decis să-și facă bagajele si fiecare dintre ei au prezentat toate obiectele pe 
care le iau cu ei şi în ce mod aceste obiecte vor fi de folos în combaterea 
epidemiei. Sentimentul de Îngrijorare i-a determinat pe copii să-și asume 
rolul unei echipe de medici într-o misiune foarte importantă și plină de 
riscuri. Chiar si când au ajuns în Rusia, Doororthy Heathcote i-a încurajat 
pe elevi să dezvolte încontinuare Acţiunea pe Sentimentul de Îngrijorare. 
Cu toate că mediul, contextul cultural al spaţiului rus punea foarte multe 
probleme despre care copiii nu aveau cunostiinta, profesoara nu a întrerupt 
Acţiunea, pentru acest fapt reprezenta un element exterior în raport cu 
miezul problemei si implicit miza exerciţiului: menţinerea vie a 
increderii/credintei participanţilor. 


1.4. Afirmarea caracterului universal al oricărei experienţe umane 


Încrederea/ credinţa participanţilor în realitatea ficțională a Actiunii 
Dramatice reprezintă obiectivul principal al primelor cursuri. Odată 
manifestată această credinţă, miza este de a explora în profunzime 
experiența umană presupusă de acţiunea dramatică. 

»Chintesenta Actiunii Dramatice face ca tu însuţi sa te afli în centrul 
problemei; tu care iti dorești cu toată fiinţa ta să descoperi ce înseamnă sa 
fi om: Cum te vei manifesta în condiţii de stres? Te vei schimba într-o 
situaţie extrema? Ce vei afla despre tine, atunci când va trebui să faci fata 
unei probleme amenințătoare? Fără ce anume nu poți să trăieşti? Prin ce 
te asemeni cu oamenii care au trecut printr-o situaţie asemănătoare? 
Răspunsul la această ultimă întrebare este măsura afirmării caracterului 
universal al oricărei Acţiuni Dramatice.” 

Capacitatea de înțelegere a fiecărui individ este alimentată de ceea 
ce numim conștiința umană, universală. Această conștiință umană, 
universală îngemănată în mii de ani de civilizație umană, reprezintă sursa 
care generează/activează înțelegerea oriunde și oricând. 

Acţiunea dramatică, asemenea tuturor artelor nu operează direct 
„cu sursa”. Experiențele umane surprinse în cadrul unei Acţiuni Dramatice 
sunt „felii de viata”, mici crâmpeie strict delimitate în timp, spaţiu și naturi 
umane, dar care privite ca un întreg, ajung să reflecte, să reverbereze 
„sursa”, Natura Umană, conștiința umană universală. Această dimensiune, 
valoare a fiecărei acţiuni dramatice trebuie să fie relevată de profesor 
pentru fiecare elev în parte. 

În viaţa de zi cu zi rareori ne lăsăm răgaz să reflectăm asupra 
lucrurilor și experienţelor trăite. Rolul fundamental al Educaţiei prin Acţiune 
Dramatică este tocmai acela de a determina pe elev să reflecteze, să 
mediteze asupra multiplelor implicaţii ce decurg dintr-o experienţă umană. 
Acţiunea Dramatică educă capacitatea individului de a reflecta asupra 
experiențelor umane. „Dacă nu poţi activa caracterul reflectiv al individului, 
se cheamă că nu ești un bun pedagog, căci adevăratul generator al 
schimbării îl reprezintă puterea de a reflecta asupra unei experienţe. „Un 
om pus pe gânduri este un om pe cale să realizeze o schimbare. 

Cu abnegatie, Dorothy Heathcote caută să stimuleze în fiecare 
profesor dorința de a vedea dincolo de realitatea imediată, de a explora în 
profunzime implicaţiile oricărui fapt de viata sau oricărei acţiuni indiferent 
de cât de banală poate părea la prima vedere. „De exemplu: existența 
oricărui artifact implică existența unui mester/mestesugar; orice unealtă 
implică o funcţie; orice gest implică existenţa unui sentiment; orice acțiune 
implică existenţa unui obiectiv/ scop; orice cuvânt implică existenţa unei 
experiențe umane care l-a generat; orice decizie luată implică existența 
unei valori în virtutea căreia acea decizie a fost luată.” Dacă profesorul 
coordonator al orelor de Educaţie prin Acţiune Dramatică își educă spiritul 
să perceapă realitatea cu implicaţiile ei, atunci chiar și în cel mai arid 
mediu, chiar și în cea mai banală acţiune va putea găsi material util pentru 
a genera Acţiune Dramatică, care la rândul ei să slujească drept 
declanșator pentru reflectarea asupra naturii umane, a conștiinței umane 
universale. 

De cele mai multe ori, clasa nu va accepta cu plăcere ca Acţiunea 
Dramatică să fie oprită pentru a putea reflecta asupra faptelor sau 
întâmplărilor. Cu toate acestea, profesorul este singurul în măsură să poată 
genera aceste momente și va trebui să nu renunţe sub niciun chip la acest 
obiectiv. Chiar dacă îţi poţi propune dinainte cand să determini dezvoltarea 
Actiunii Dramatice la un nivel mai profund si mai plin de semnificaţii, nu vei 
putea să prevezi cu certitudine când exact se va întâmpla ca elevii să 
conducă Acţiunea Dramatică într-o astfel de direcţie. Momentele de 
reflecţie trebuie anticipate și „regizate” cu mare dibăcie astfel încât ele să 
devină parte integrantă a Acţiunii Dramatice. Orice moment de reflecţie 
impus din afară, decis de profesor de pe o poziţie de autoritate supremă nu 
va face decât să diminueze increderea/credinta participanţilor în realitatea 
ficțională și în puterea proprie de a o genera. 

Dorothy Heathcote propune câteva modalităţi, câteva trucuri prin 
care profesorul poate determina pe elevi să dezvolte Acţiunea Dramatică la 
un nivel mai profund, mai bogat în semnificaţii, care să afirme caracterul de 
universalitate al oricărei experiențe umane: 

1) oprirea Actiunii Dramatice și activarea reflectiei prin lansarea 
unei noi probleme sau prin formularea unei întrebări al cărei răspuns 
presupune explorarea în profunzime a materialului uman conţinut în 
Acţiunea Dramatică; 2) încetinirea ritmului în care decurg evenimentele; 
3) activarea unor ritualuri; 4) clasificarea răspunsurilor și propunerilor venite 
dinspre întreaga grupă și ulterior gruparea acestora în categorii de valori 
care activează implicaţiile lor; 5) introducerea unor momente de 
investigare/ analiză/ dezbatere (chiar și sub forma unor reportaje sau 
investgatii jurnalsitice); sau a pune o presiune mai mare pe copii; 6) 
folosirea unor simboluri. 


1) Dorothy Heathcote oprește foarte des Acţiunea Dramatică 
pentru a face loc reflectiei asupra subiectului, problemelor, întâmplărilor 
trăite de personaje. Această modalitate este foarte riscantă, pentru că 
Acţiunea Dramatică este mai degrabă imaterială; nu este o pictură, sau o 
fotografie sau un film pe un dvd căruia i-ai pus „pauză” urmând ca la finalul 
momentului de reflecţie să te reîntorci de unde te-ai oprit. De cele mai 
multe ori, în momentul în care Acţiunea Dramatică este oprită, aceasta 
„dispare”, se volatelizează. Profesoara alege să oprească acţiunea atunci 
când desfășurarea ei intră pe un traseu foarte clar, foarte limpede conturat. 

EXEMPLU: Acest exemplu a mai fost citat anterior... O grupă de 
elevi s-a decis să realizeze o Acţiune Dramatică despre niște pirați. Abia 
după ce fiecare dintre participanţi și-a precizat mai exact rolul pe care îl are 
în cadrul echipajului, forma corabiei a prins contur și copiii s-au decis să 
pornească pe mare, Dorothy Heathcote a oprit acţiunea și i-a întrebat pe 
copii: „Oare ce îi face pe acești oameni să-și dorească să dorească să 
navigheze pe mare, când viata de pirat este atât de plină de pericole?” 

Cel mai adesea, prima întrebare pe care o lansează Dorothy 
Heathcote atunci când oprește pentru prima dată Acţiunea Dramatică este: 
„Ce simţi acum?”. Ea se oprește în dreptul fiecărui participant si îl/o 
întreabă același lucru. Pe măsură ce sentimentele fiecăruia sunt auzite de 
ceilalți participanţi, le sunt semnalate în același timp și percepții si 
perspective diverse, poate chiar radical diferite sau total inedite asupra 
experienței umane parcurse împreună; copiii află despre atitudini și trăiri 

extrem de diverse și de bogate chiar dacă sunt determinate de o aceeași 
realitate sau situaţie, pe care tocmai au experimentat-o. 

EXEMPLU: O grupă de elevi s-a decis să dezvolte o Acţiune 
Dramatică despre o călătorie în spaţiu. Profesoara a oprit Acţiunea la un 
moment dat și i-a întrebat „Cum vă simtiti?”. Una dintre eleve, care isi 
asumase rolul soţiei unuia dintre astronauți a răspuns astfel la aceasta 
întrebare: „Am uitat să ung cu unt sandviciurile celor doi gemeni, pentru ca 
mă gândeam la soțul meu si aveam o stare foarte proasta.”. Dorothy 
Heathcote a semnalat clasei că de cele mai multe ori, sentimentele noastre 
ne afectează acţiunile, apoi a rugat-o pe elevă să caute să povestească 
mai în amănunt ceea ce a simţit. Eleva a răspuns aproximativ următoarele: 
„Habar n-am. Aveam sentimente amestecate. Pe de-o parte mă simțeam 
mândră de ceea ce face soțul meu și mă gândeam că gemenii noștri vad în 
Tatăl lor un adevărat Erou. Chiar m-am gândit să le spun asta... nu să se 
fălească neapărat, ci așa cum îmi spunea Mama mie: să-și păstreze 
această bucurie pentru ei, dar să nu se ferească să trăiască momentul la 
cea mai mare intensitate. Apoi, brusc m-am întristat gândindu-mă: dar dacă 
nu se mai întoarce?. Cât de groaznic trebuie să fie ca gemenii să nu mai 
aibă — erou sau niciun tată! Le va fi cumlit de dor de el! Dintr-o dată spațiul 
de acasă va fi poate mai înfiorător decât este pentru noi acum spațiul 
cosmic. Nu pot să spun ce-am simţit! Mă simţeam pustiită, ca o gaură 
neagră. Brusc nu-mi doream decât ca cei mici să se întoarcă cât mai 
repede acasă. M-am dus la fereastră si mă tot uitam să-i vad cand vin.” 

În timp ce participanţii caută să se vadă pe ei înșiși parcurgând o 
experienţă umană, caută să povestească ceea ce au făcut și ceea ce au 
simţit, dobândesc capacitatea de a reflecta de fapt la propriile acţiuni si 
trăiri. Capacitatea de a te distanţa de o experienţă trăită și de a o împărtăși 
celorlalți fără a diminua importanţa fundamentală a sentimentelor și 
emoțiilor trăite este un demers care reflectă sănătatea mintală a individului. 
Numai reflectia face ca experiențele umane să poată fi asimilate și 
constientizate si să fie transformate în adevărate bunuri nepretuite, atuuri 
de care esti gata să te folosesti în viata, în cazul în care te întâlnești cu o 
situaţie similară. 

„Ceea ce emisfera dreaptă a creierului a decodificat și analizat, 
emisfera stângă salvează, depozitează, pune la păstrare în vederea 
folosirii într-o experienţă viitoare. Acest proces se numește Educarea 
Sentimentului. Sentimentele pe care le trăim pot fi foarte repede uitate, 
dacă nu sunt urmate îndeaproape de reflecţie. Reflectia este cea care 

transformă un sentiment trăit, într-un insight; reflectia asupra sentimentului 
trăit este cea care dezvoltă înțelegerea, cultivă, educă și instruiește pe 
individ. Insighi-ul, adică reflectia asupra sentimentului trăit, este unica 
valoare capabilă să modifice comportamentul în viata reală. 15” 

Teoria insight-ului este fundamentală Educaţiei prin Acţiunea 
Dramatică în viziunea lui Dorothy Heathcote. Valorizarea sentimentelor 
trăite prin conştientizarea implicatiilor pe care acestea le au în relaţiile inter- 
umane, în relația om-natură, om-univers, constituie o sursă inepuizabilă de 
investigare a umanităţii. Nașterea unei creaţii artistice este stimulată de 
conştientizarea unui insight. În Educaţia prin Acţiunea Dramatică, insight-ul 
are rolul de a întări increderea/credinta participanţilor în realitatea ficțională 
și în același timp constituie obiectivul fundamental al acestor cursuri: 
valorizarea experienţei umane. 

Insight-ul este rezultatul explorării, reflectiei asupra sentimentului 
trăit și implică atribuirea unui sens realităţii trăite, experienței umane 
consumate. În greacă este cunoscut sub denumirea de Noesis. Forma 
literară care reflectă poate cel mai bine structura unui insight este probabil 
Haiku-ul. lată un posibil exemplu: „Nu mai sunt fire albe de păr în supă. / 
Absența Mamei.” 

ce simți — cum actionezi — ce vezi, ce auzi, ce atingi, ce gust ai, 
ce miros ai — insight 

Reflectia asupra faptelor si întâmplărilor, a trăirilor umane este 
adesea asociată cu un act, cu un demers moralizator; ea ar putea fi redusă 
la întrebarea "Și care este morala?”. Cu toate acestea, dacă momentul de 
reflecţie se reduce numai la a desprinde o morală, riscul este ca aceste 
momente de reflecţie proprii, fundamentale Educaţiei prin Acţiune 
Dramatică să devină extrem de plicitisitoare și sufocante, agasante chiar. 
Spre deosebire de un proverb sau de o zicală, insightul reprezintă un 
demers unic, personal, intim și numai implicaţiile sale vizează extrapolarea 
experienţei trăite, externalizarea ei, afirmarea caracterului de universalitate 
al înţelegerii. Insight-ul afirmă, conferă un sens unei experienţe umane intr- 
o formă unică, irepetabilă si fără putinţa de a o replica. Replicarea unui 
insight naște un clișeu. 

Miza momentelor de reflecţie din cadrul orelor de Educaţie prin 
Acţiune Dramatică este aceea de a genera cât mai multe insighturi din 
partea participanţilor. Formularea întrebărilor care invită la reflecţie trebuie 

să evite folosirea stereotipiilor și clișeelor verbale astfel încât răspunsurile 
primite să-și păstreze originalitatea, caracterul unic, în spiritul insight-ului. 
Tonul trebuie să nu fie unul moralizator, superior. 

lată câteva exemple de întrebări prin care Dorothy Heathcote a 
căutat să stârnească reflectivitatea elevilor săi: 

„Mă întreb ce poate determina pe un om să vrea să ucidă un 
copil?” / „Care ar fi motivele pentru care oamenii se decid să înființeze 
școli?” / „Mă întreb de ce avem nevoie de lideri care să conducă diferitele 
triburi sau naţiuni? „De ce de-alungul istoriei oamenii au simţit nevoia să 
investească cu putere pe unii dintre semenii lor?” / „Mă întreb oare ce face 
pe un om să-și dorească să ajungă pe Luna?” / „Mă întreb oare cum se 
simte un astronaut? Se gândește la ceea ce i se întâmplă sau este prea 
preocupat să gestioneze toate aparatele din jurul sau?” / „Nu-i interesant 
faptul că banii sunt în mare măsură ceea ce avem cu toții în comun si că 
prin ei noi obținem întotdeauna ceva ceea ce nu sunt bani?” / „Se pare că 
sunt multe lucruri pe care pur și simplu nu le putem explica; misterul lor 
reprezintă o permanentă provocare a înțelegerii noastre, nu credeţi?” / „Se 
pare că sunt foarte multe lucruri pe care pur și simplu trebuie să le 
acceptăm pentru că sunt un dat al vremurilor în care trăim.” 

2) Un alt truc, o altă modalitate prin care Dorothy Heathcote caută 
să-i determine pe copii să reflecteze asupra experienţei umane pe care o 
parcurg în timpul Actiunii Dramatice, o reprezintă încetinirea ritmului în care 
se derulează evenimentele. Încetinirea ritmului înlănţuirii evenimentelor, 
dilatarea unei anumite secvenţe sau situaţii face posibilă apariţia unei 
schimbări, a unei transformări în modul de a gândi, de a simţi al 
participanţilor. „Așa cum e nevoie de foarte mult timp și de presiune 
constantă pentru ca aerul împreună cu praful să dea naștere strălucirii unui 
diamant, și apariţia insightului necesita timp si presiune constantă.” 

Atunci când Acţiunea Dramatică rămâne să se desfășoară timp 
îndelungat în aceleași coordonate, explorarea experienţei umane se poate 
manifesta. Cu toate acestea trebuie avut în vedere faptul că de obicei copiii 
preferă să acţioneze, să rezolve repede o problemă, să deblocheze o 
situaţie tensionată și mai putin să reflecteze la cele întâmplate. Soluţia este 
ca de pe margine, foarte abil si discret, profesorul să acutizeze tensiunea 
creată, să o inteteasca. Participanţii se vor implica mai intens atunci când 
întrezăresc că finalitatea, rezolvarea momentului este iminenetă. Ideea 
este ca profesorul să propună intetirea tensiunii într-un moment a cărui 
rezoluţie este limpede și evidentă pentru copii. Dacă ursul este omorât, 

zidul escaladat, potiunea vrăjitoarelor preparată sau şeful tribului este 
înmormântat prea repede, semnificaţia actului în sine este pierdută. 
Talentul de pedagog a lui Dorothy Heathcote se manifestă tocmai prin 
faptul că ea reușește să-și cultive răbdarea, putinţa de a aştepta si de a 
pune deoparte dorinţa de a acţiona. Aceste momente nasc pauze foarte 
mari, lungi, momente de liniște. Acţiunea Dramatică există datorită 
momentelor de liniște, datorită pauzelor lungi în care incertitudinea 
planează. 

EXEMPLU: O grupă de elevi ajunseseră să escaladeze un versant 
din Anzi. Profesoara i-a determinat să încetinească ritmul astfel: ,Luati-va 
de mână si pasiti cu mare grijă; trageţi mult aer în piept, inspirați adânc si 
expirati uşor; picioarele voastre au obosit. Sunteţi deja pe cea mai înaltă 
culme, care este foarte foarte abruptă, ultima și cea mai grea cornișă până 
la vârf. Priviţi în jur şi vedeţi cât de mari sunt munţii si cât de mic este omul 
care urcă încet-încet către vârf. Gândiţi-vă că muntele vă poartă tot mai sus 
deaspura unei lumi pe care o cunoasteti, dar pe care o lăsaţi treptat-treptat 
în urmă. Uitaţi-vă cum vă departati de lumea pe care o cunoasteti și cum 
ajungeţi într-un loc total necunoscut. Lasati-va timpul necesar să simtiti 
asta!” 

De foarte multe ori, atunci când acţiunea dramatică presupune o 
călătorie, Dorothy Heathcote le propune participanţilor să înopteze într-un 
loc și să se adune în jurul unui foc de tabără. Pe măsură ce copiii reuşesc 
să descrie cât mai în amănunt flăcările focului de tabără, ea le cere să se 
gândească la misiunea pe care o au de îndeplinit, să reflecteze la ceea ce 
mai au de întreprins ca să ajungă în vârf, să revadă traseul pe care l-au 
parcurs deja. În acest mod, concentrându-se pe prezența focului de tabără, 
copiii sunt determinaţi să reflecteze asupra experienţei pe care o parcurg. 
Acţiunea se petrece în liniște, într-o liniște apăsătoare care eludează orice 
fel de vorbărie în sine. 

EXEMPLU: Atunci când naveta spaţială urmează să decoleze, iar 
astronauții sunt la locurile lor și aşteaptă numărătoarea finală, Dorothy 
Heathcote rostește următoarele: "Puţini sunt aceia aleși să întreprindă 
fapte marete. Ei se antrenează asiduu să realizeze ceva ce nimeni înaintea 
lor nu a mai reușit. De-alungul istoriei mereu oamenii au căutat să realizeze 
ceva ceea ce înaintașii lor numai visau să facă.” 

De fiecare dată când un moment important urmează să se 
petreacă, Dorothy Heathcote începe să verbalizeze —din personaj- o serie 

de lucruri, de valori menite să determine pe ceilalţi la reflecţie și să 
încetinească desfășurarea acţiunii propriu-zise. 

EXEMPLU: O grupă de elevi cu vârsta de 9-10 ani, tocmai 
reușiseră să ucidă un leu înfricoșător care terorizase satul lor timp 
îndelungat. Dorothy Heathcote a amânat momentul în care copiii urmau să 
rasufle usurati de pericolul pe care l-au îndepărtat. l-a determinat pe toţi sa 
urce leșul leului în vârful muntelui și să stea acolo să-l privească pentru o 
clipă. Copiii s-au executat, numai că după ce l-au așezat pe leu în vârful 
muntelui, au rămas tacuti minute în sir uitându-se destul de curiosi "la leu” 
sau unii la alţii. După un timp, profesoara a început să vorbească aproape 
în șoaptă: "N-am mai privit niciodată un leu atât de aproape! E mort acum, 
e mare, foarte puternic, dar e mort. Uitaţi-vă la labele lui! Are cumva 
ghiarele scoase în afară, intepenite? Sunt urme de sânge?” Copiii au 
început să privească mai atent "leșul leului”, să-l descrie, să verbalizeze 
ceea ce văd si ei pentru prima dată. Profesoara a continuat: "E ceva ce ati 
descoperit la acest leu numai acuma, când zace mort?” Astfel, copiii au fost 
ajutaţi, determinaţi să perceapă noi valenţe, noi dimensiuni ale aceluiași 
fapt, al experienţei pe care au parcurs-o împreună. Cadavrul leului a 
început să acţioneze asupra copiilor ca un simbol, iar momentul de reflecţie 
s-a petrecut în cadrul Acţiunii Dramatice, nu în afara sa. Idealul este ca 
momentul de reflecţie să se poată derula în interiorul Actiunii, fără ca 
aceasta să fie întreruptă; astfel copiii generează reflecţii, aprecieri, 
insighturi din miezul acţiunii și nu din afara ei, asemenea unor reporteri. 
Sensibilitatea și subiectivitatea lor sunt activate precum și capacitatea de a 
rationa si de a-și explica trăirile. 

Miza lui Dorothy Heathcote este ca să dezghioace multiplele 
aspecte presupuse de o situaţie foarte tensionată cu o puternică 
încărcătură emoţională. Din acest motiv, încetinirea ritmului în care se 
derulează o întâmplare este foarte necesară. 

În lucrarea Drama as a Learning Medium, Betty Jane Wagner 
descrie un astfel de moment pe care l-a coordonat Dorothy Heathcote: o 
procesiune de înmormântare care a durat aproape o oră. 

„Aceeași grupă de elevi care au reușit să omoare leul fioros care 
ameninţa satul lor, chiar înainte să reușească să-l prindă pe leu, au 
descoperit cadavrul unui vecin de-al lor ucis de leu. leșind din rol, Dorothy 
Heathcote i-a întrebat pe copii, dacă vor să desfășoare funerariile înainte 
sau după ce reușesc să-l coboare de pe munte pe vecinul lor mort și să-l 
îngroape. Copiii au decis ca mai bine tin funerariile după ce reușesc să-l 

coboare de pe munte și să-l îngroape. Astfel, copiii au continuat să coboare 
de pe munte, având grijă să nu-l scape pe cel mort. La un moment dat, 
profesoara a întrerupt acţiunea, a ieșit iar din rol și le-a cerut foarte ferm: 
„Acest om nu va fi înmormântat până ce nu vom reuși să-i dăm un nume, 
să stim cum și-a trăit el viata!” Apoi, a continuat cu un ton mai reţinut: "E 
foarte greu să inventezi viata unui om, dar hai să vedem ce putem să ne 
reamintim despre acest om, Walt Buckeye?” Mai apoi, a reintrat în rolul pe 
care si l-a asumat, ca fiind unul dintre membrii comunităţii și a început să 
verbalizeze cu îngrijorare următoarele: "Mă întreb ce căuta Walt Buckeye 
singur pe munte, atunci când leul l-a prins și l-a sfâșiat? Mereu a fost mai 
visător, nu-i așa?” 

Elevii i-au urmat exemplul și astfel, fata care și-a asumat rolul 
mamei lui Walt Buckeye a amintit: "Imi amintesc că mereu uita să-mi 
cumpere exact ceea ce îl rugam!” Ceilalţi au contribuit și ei: "Îmi amintesc 
zâmbetul lui.” / "Era foarte drăguţ și amabil.” / "Întotdeauna s-a comportat 
ca un gentleman.” Copiii s-au oprit din acţiunea de a cobori cadavrul lui 
Walt de pe munte. S-au adunat în jurul lui și fiecare dintre ei a căutat să 
vizualizeze o amintire care îl lega de defunct. 

Dorothy Heathcote a continuat: "Da, mereu a sărit în ajutorul 
oamenilor! Atâta cât a putut!... Mă întreb oare ce făcea el pe munte 
singur?” Copiii au reacţionat imediat: "Poate că nu a vrut să deranjeze pe 
ceilalți cu problemele lui!...” / "Poate că s-a lăsat purtat de propriile lui 
gânduri!” 

Profesoara a speculat momentul și imediat a abordat-o pe "mama 
lui Walt’: "Mai tii minte când s-a dus la piaţă și ţi-a pierdut toți banii pe 
drum?” Fata care și-a asumat rolul Mamaei lui Walt a replicat imediat: "Da! 
L-am mustruluit eu pentru asta!” Un alt elev a adăugat: "Ei, pe atunci, mai 
toţi nu-l slăbeam deloc cu dojenile noastre!” 

Astfel, treptat, viata lui Walt Buckeye a prins contur pentru fiecare 
dintre participanţii la Acţiunea Dramatică. A fost momentul în care Dorothy 
Heathcote a decis că sunt cu toţii gata să-l coboare de pe munte să 
meargă în sat să-l îngroape. Ea a trimis-o pe mama băiatului să meargă în 
sat să pregătească toate cele necesare pentru înmormântare, iar câţiva 
băieţi s-au oferit să coboare de pe munte trupul neînsufleţit al băiatului. 
Cum băieții nu sunt atât de încântați să acţioneze ca niște bocitoare, nici 
chiar să păstreze o atitudine mai sobră, nu făceau altceva decât să se 
hlizeasca de felul în care trebuie să care trupul mort al lui Walt. Dorothy 
Heathcote a ieșit din rol si imediat a întrerupt acţiunea. "Stati putin! Nu 

convingeti pe nimeni cu atitudinea asta că vouă chiar vă pasă de faptul ca 
un prieten de-al vostru chiar a murit! Dacă credeţi că nu sunteți în stare sa 
vă va convingeti colegii că vouă chiar vă pasă, atunci o să oprim Acţiunea 
în acest moment.” Apoi, s-a îndreptat către băiatul care își asumase rolul 
celui mort. "Crezi că te poţi încrede în colegii tăi să nu te scape?” După ce 
a obținut acordul tuturor celor implicaţi, a decis continuarea acţiunii cu 
atentionarea că la prima abatere, ea va întrerupe acţiunea. 

În cele din urmă, băieţii au început să fie mult mai atenţi unii la alţii, 
să se deplaseze cu foarte mare atenţie, să păstreze un ritm, o cadență 
unică. Dorothy Heathcote a continuat să verbalizeze, dar de data asta cu 
un ton mai reţinut, cu blandete: "Eu pot să cred în florile pe care le-aţi cules 
și pe care le aduceţi la groapă. Eu pot să cred în crucea pe care ati lucrat-o 
cu mâinile voastre ca să fie pusă la capătul gropii!” Apoi, s-a dus de la un 
copil la altul și i-a întrebat: "Tu crezi? Tu crezi?”. Cu toţii au continuat să-și 
îndeplinească sarcina cu foarte mare atenţie și în foarte mare liniște. Din 
acel moment, glasul lui Dorothy Heathcote, vorbind din personaj s-a auzit 
iar: "Foarte multi oameni se gândesc la moarte. Voi v-aţi gândit vreodată?” 
Copiii au început să murmure diferite răspunsuri: "Păi, păi nu prea știu ce 
simţi atunci când mori!” lesind din rol, profesoara a punctat dinou o posibilă 
temă de reflecţie: "Nici eu și nici nimeni nu știe ce simţi atunci! Nimeni nu s- 
a întors dintre morţi să ne spună asta. Dar iată ca sunt foarte multe piese în 
care oamenii mor. Trebuie să fie ceva foarte interesant în legătură cu 
moartea, nu credeţi?”16 

Copiii acționau cu mare atenţie și au continuat să desfășoare 
acțiunea sub forma unei procesiuni de înmormântare. Tot exerciţiul a durat 
aproape o oră. 

3) O altă modalitate la care recurge Dorothy Heathcote în 
încercarea de a-i determina pe copii să reflecetze asupra experienţei 
parcurse în timpul Actiunii Dramatice, este folosirea unor ritualuri sau 
acţiuni cu valoare de ritual. Acest truc presupune pe de-o parte încetinirea 
ritmului în care se desfășoară Acţiunea Dramatică și pe de altă parte 
presupune un moment în care fiecare dintre participanţi este chemat, este 
determinat să-și reafirme crezul, încrederea și devotamentul, dăruirea 
totală pentru îndeplinirea Actiunii Dramatice. Fiecare ritual presupune 
afirmarea individuală a atasamentului la valorile Actiunii Dramatice. 

Dorothy Heathcote se folosește de 2 categorii distincte de ritualuri: 
ritualuri non-verbale, asemănătoare unor ceremonii, la care iau parte 


16 Idem, pp. 79-80 

simultan toţi participanţii; și ritualuri verbale, care contin și o componentă 
non-verbală, strict fizică, dar care în plus presupun şi un moment în care 
fiecare participant în parte este chemat să-și afirme atașamentul fata de 
Acţiunea Dramatică; în plus, diferenţa între ritualul non-verbal și cel verbal 
constă în faptul că în cadrul celui din urmă (ritualul verbal), participanții 
acţionează independent, separat, fiecare la un moment dat. 

EXEMPLU de ritual non verbal: Amplasarea drapelului naţional în 
solul de pe Lună. Un grup de elevi de 6 ani au decis ca în cadrul acestei 
ceremonii, a acestui ritual non-verbal să lase și un mesaj îngropat în solul 
de pe Lună. Fiecare dintre ei a revărsat câte un pumn de nisip peste 
mesajul pe care l-au conceput, apoi au început să intoneze imnul în timp ce 
priveau drapelul. La revenirea pe Pământ, în mod cu totul spontan, 
observatorii adulţi care asistau la cursul ţinut de Dorothy Heathcote, au 
format o linie dreaptă și au salutat succesul misiunii copiilor, strangandu-le 
mâna și felicitându-i. Astfel s-a creat o ceremonie de primire. 

EXEMPLU: Nu orice ritual non-verbal presupune și un caracter de 
ceremonie. Lucrând cu un grup de copii care sufereau de handicap mintal, 
Dorothy Heathcote a căutat să dezvolte o acţiune prin care să-i determine 
să înţeleagă ciclul anotimpurilor si ritmul creșterii și dezvoltării plantelor. l-a 
pus pe copii să cultive pământul, în timp ce de pe margine, ea verbaliza 
acţiunile pe care ar trebui să le facă. Initial copiii se deplasau în cerc ţinând 
în mâini câte o unealtă necesară cultivării pământului. Apoi, copiii 
ascultând cele spuse de profesoară, au început să scoată la iveală o 
sămânță din sacul pe care îl ţineau pe spate, să o îndese în pământ. Apoi 
au continuat să se deplaseze în cerc, timp în care seminţele sădite de ei au 
dat rod. Ulterior, copiii au început să culeagă roadele muncii lor și să le 
strângă în sacul pe care îl ţineau în spate. La final, continuând să se 
deplaseze în cerc, au început să depoziteze cu grijă fiecare produs cultivat. 
În tot acest timp, de pe margine, Dorothy Heathcote verbaliza exact toate 
semnificaţiile acţiunii lor. În acest fel, acţionând fizic, fără trebuiască să 
vorbească, copiii cu handicap mintal au reușit să identifice diferenţele și 
etapele ciclului de viata al plantelor si implicit ordinea anotimpurilor. 

EXEMPLU: Cu o grupă de elevi care s-au decis să realizeze o 
Acţiune Dramatică despre călătoria spre Lună, Dorothy Heathcote a hotărât 
ca la a doua întâlnire cu ei să le pregătească fiecăruia câte un card, câte 
un badge cu numele fiecăruia dintre ei astfel: 

Numele Copilului 
ASTRONAUT 

Înainte de demararea cursului, profesoara i-a întrebat dacă vreunul 
dintre ei are vreun act care să dovedească faptul că au antrenamentul 
necesar efectuării misiunii. Apoi, i-a chemat pe rând să le înmâneze 
insignele cu numele lor inscripţionate. Acest ritual a avut rolul de a reactiva 
credinta/increderea copiilor în realitatea ficțională a Actiunii Dramatice 
demarate cu o zi în urmă. 

Cel de-al doilea tip de ritual, cel verbal presupune 
afirmarea/reafimarea crezului și atasamentului fiecărui participant la 
Acţiunea Dramatică. Este un moment semnificativ pentru fiecare participant 
în parte, fiind un demers individual. Rolul lui este sa întărească individual 
încrederea în realitatea ficțională, ceea ce presupune o atentă înțelegere și 
meditare asupra rolului individual în crearea Actiunii. 

EXEMPLU: Dorothy Heathcote le-a cerut participanţilor dintr-o 
grupă de 8-9 ani să meargă si să-și găsească câte o slujbă oriunde vor ei 
(pe o navă spaţială, într-o mină, pe un vapor, într-un magazin etc). După un 
timp, Dorothy Heathcote îi cheamă rând pe rând și-i întreabă "Ei, pentru ce 
ești tu responsabil?” Profesoara tratează cu foarte mult respect și acordă 
atenţie totală fiecărei intervenții, fiecărui răspuns chiar dacă copiii reproduc 
identic ceea ce s-a spus înaintea lor. Ea obișnuiește să reproducă cu voce 
tare ceea ce fiecare copil afirmă și prin asta caută să dea valoare, să 
potenteze răspunsurile primite. Dacă se întâmplă ca într-un procent destul 
de mare copiii să nu prea știe ce să răspundă, atunci îi trimite înapoi la 
sarcina de a-și găsi o slujbă și intrând printre ei, caută să-i ajute să-și 
găsească o slujbă. Apoi, sub forma aceluiași ritual, îi cheamă rând pe rând 
la ea, de data asta schimbând întrebarea: "Ei, cum mai merge treaba?” 

EXEMPLU: Într-altă situaţie, Dorothy Heathcote preia un microfon 
și își asumă condiţia unui reporter care face o transmisiune în direct 
încercând să afle în ce constă munca pe care o depun unii dintre semenii 
noștri. Acest gen de ritual verbal este foarte apreciat de copii. Pe de altă 
parte, pune o presiune ceva mai mare asupra conştiinţei fiecăruia dintre 
participanţi căci oricare dintre ei poate fi intervievat. Acest ritual verbal îi 
determină pe copii ca anterior momentului când sunt puși să vorbească, să 
reflecteze la rolul personal pe care îl au în cadrul Actiunii Dramatice. 

Aceste ritualuri ajută la limpezirea Actiunii Dramatice prin 
edificarea asupra rolului pe care fiecare dintre participanţi îl joacă în cadrul 


59 


acestei realităţi ficționale. Ambele categorii de ritualuri întăresc încrederea 
fiecărui participant. În special ritualurile verbale antrenează comunicarea 
eficientă; îi ajută pe copii să poată să dea glas propriilor gânduri și păreri, îi 
determină să-și formeze spiritul interogativ și capacitatea de a dialoga. 

4) O altă modalitate de a determina reflectarea asupra experienţei 
umane presupuse de Acţiunea Dramatică este clasificarea răspunsurilor şi 


propunerilor venite dinspre întreaga grupă si ulterior gruparea acestora in 


categorii de valori care activează implicaţiile lor. 
Mai simplu spus, Dorothy Heathcote susţine că orice încercare de 


a sintetiza informaţiile vehiculate de participanţi conduce și implică un 
proces de reflecţie, de meditaţie asupra noțiunilor și valorilor afirmate. 
Acest proces de clasificare a informaţiilor și răspunsurilor venite dinspre 
clasă la solicitările si întrebările lansate de profesor, are rolul de a activa 
toate posibilele implicaţii ale noțiunilor și valorilor afirmate de copii. 

Cea mai simplă si accesibilă clasificare este cea a lumii fizice 
concrete, a obiectelor. O astfel de clasificare va determina descoperirea 
altor dimensiuni și semnificaţii în jurul cărora Acţiunea Dramatică se poate 
concentra și în plus va ajuta la clarificarea sarcinilor individuale pe care le 
presupune dezvoltarea acțiunii. 

EXEMPLU: În decursul unei Acţiuni Dramatice, o grupă de elevi își 
propune să construiască un palat regal. Simpla întrebare: "Dacă ne 
decidem că vrem să construim un palat, care sunt lucrurile de care vom 
avea nevoie?” va activa imaginaţia, cunostiintele și fantezia copiilor care în 
cele din urmă vor produce un soi de "listă de achizitii/ listă de cumpărături”. 
Această “lista” reprezintă o ordonare aleatorie a tuturor celor necesare 
construcţiei unui palat, fără ca prin simpla rostire a lor să fie activate 
multiplele implicaţii pe care oricare obiect le presupune. Intervenţia lui 
Dorothy Heathcote face ca toate aceste obiecte și bunuri să fie clasificate 

prin asta copiii să fie determinaţi să reflecteze, să se raporteze la 
Acţiunea Dramatică luând în calcul mai multe planuri și niveluri de 
dezvoltare. Astfel, le propune copiilor următoarea clasificare a tuturor 
obiectelor și bunurilor propuse de copii: 

"Deci vom avea nevoie de elemente prin care palatul să devină un 
loc sigur, o fortăreață; vom avea nevoie de elemente prin care să facem ca 
palatul să arate foarte frumos; și vom avea nevoie de elemenie care să 
reprezinte puterea deosebită a regelui si reginei. De acord?” 

Rolul unei astfel de clasificări nu este numai acela de a extinde 
sfera de căutare și interes a copiilor ci și acela de a conferi 

obiective/scopuri precise fiecăruia dintre ei. Din acest moment, sarcinile pot 
fi mult mai ușor împărţite, astfel încât fiecare participant să aibă un obiectiv 
clar în încercarea de a produce elementele necesare construirii palatului. 
Pe de altă parte, orice clasificare are rolul de a ordona, de a ghida 
reflectiile, gândurile fiecărui —un participant, ceea ce va înlesni dezvoltarea 
Actiunii Dramatice într-un sens mai profund, mai plin de conţinut. 

O altă întrebare care activează necesitatea participanţilor de a-și 
organiza mai bine informaţiile de care dispun vizează și o posibilă nouă 
situaţie, posibil a se desfășura în orice Acţiune Dramatică. "Va trebui să 
plecăm pe fugă. Ce obiecte nu trebuie să uităm să luăm cu noi?” 
Majoritatea răspunsurilor primite vor implica obiecte necesare pentru 
supravieţuire. Pe de altă parte, dacă întrebarea este mai nuanţată: "Va 
trebui să plecăm. Ce obiecte nu putem sub niciun chip să lăsăm în urmă? 
Răspunsurile ar putea fi clasificate astfel: obiecte/bunuri necesare 
supraviețuirii și obiecte/bunuri cu valoare personală/sentimentală. 

Dorothy Heathcote încurajează pe profesori ca în clasificările pe 
care le propun grupei de elevi să ţină cont de un unic și extrem de 
important criteriu: clasificarea, formularea categoriilor trebuie să activeze 
“entităţi” cu implicaţii multiple si cu potential de dramatizare, de teatralitate 
cat mai mare. 

EXEMPLU: În cadrul unei ore deschise, la care participau mai multi 
profesori aspiranti, Dorothy Heathcote a propus grupei de liceeni 
următoarea tema de reflecţie: "Cum ati cheltui 5 milioane de dolari?” 
Răspunsurile au fost următoarele: fermă de vite, medicamente pentru 
India, alimente pentru oamenii săraci, cărţi, o călătorie în jurul lumii, case în 
toate locurile deosebite de pe Pământ, case pentru oamenii săraci cu multi 
copii, cai pur sânge, cadouri pentru prieteni, școli. Cum clasifici, care ar fi 
categoriile în care pot fi incluse răspunsurile? Unul dintre profesori, destul 
de jenat a spus că sugestia lui sună mai mult decât stupid si simplist, dar 
este singura la care s-a gândit: "l-aș cheltui pentru necesităţi personale, 
locale, nationale, internationale.” Dorothy Heathcote i-a atras atenţia ca "Nu 
clasificarea este problema, ea este justa raportata la un criteriu spatial, 
cumva geografic. Problema cu clasificarea propusă constă în termenii 
folosiţi, care nu suscită interes, care nu activează posibile situaţii de 
dezvoltat dramatic.” Dorothy Heathcote i-a propus profesorului următoarea 
clasificare: "Unii dintre noi cred că filantropia/caritatea începe din propriul 
cămin; alţii cred că ea înseamnă numai a da celor pe care nu-i cunoști.” În 
propunerea lui Dorothy Heathcote, ea a păstrat ideea localizării, a raportării 

la spaţiu, însă formularea sa propune din start două direcţii diferite pe care 
se pot dezvolta, se pot vizualiza situaţii dramatice multiple. Cei doi poli 
"cămin" versus "în afară” activează mai pregnant dimensiunea emoţională, 
afectivă, care este unicul si cel mai puternic declanșator al unei acţiuni. 

Un alt profesor a sugerat următoarea clasificare: "Aș cheltui banii 
pe Sănătate, Condiţii de viata și Distractii.” Dorothy Heathcote i-a propus o 
alternativă: "Unii dintre noi cred că banii ar trebuie cheltuiţi ca viata noastră 
să fie mai sănătoasă; alţii cred că banii ar trebui cheltuiţi ca viata noastră 
să fie mai distractiva.” 

În ambele exemple, miza clasificării o reprezintă în fapt 
identificarea acelor valori în virtutea cărora oamenii ar putea acţiona. 
Ambele exemple evidenţiază categorii care au potenţial de dezvoltare 
dramatică, teatrală. Prin formularea categoriilor din cadrul clasificării, 
Dorothy Heathcote propune deja teme de dezvoltare în cadrul Actiunii 
Dramatice. Prin limbajul folosit de Dorothy Heathcote, ea activează 
noțiunea de Protagoniști, de purtători ai acţiunii (unii, alţii) și caută să fie cât 
mai puţin abstracte valorile în virtutea cărora aceștia vor acţiona; pe de altă 
parte, clasificarea presupune activarea noțiunii de Caracter (altruist, egoist 
etc), implicit a dimensiunii emoţionale, afective a protagonistilor. 

5) Introducerea unor momente de investigare/analiză/dezbatere 
(chiar si sub forma unor reportaje sau investgatii jurnalsitice); sau a pune o 
presiune mai mare pe copii. 

De obicei, Dorothy Heathcote se foloseste de aceste modalităţi în 
succesiune. De fiecare dată când percepe, simte că grupa de elevi este în 
totalitate absorbită de Acţiunea Dramatică, de realitatea ficțională a 
acesteia, lansează câte o astfel de temă de investigaţie, de analiză, care 
să se desfășoare în interiorul Actiunii Dramatice, fara ca aceasta să fie 
întreruptă. Dacă grupa de elevi respinge sau nu mușcă provocarea, 
profesoara renunţă pentru moment si caută să identifice, să prindă un nou 
moment în care implicarea desăvârșită a participanţilor ar înlesni activarea 
unei investigatii/analize mult mai profunde si mai plină de semnificaţii. 

EXEMPLE: Când o grupă de elevi tocmai a reușit să-și atingă 
scopul Actiunii Dramatice, a reușit să vâneze un animal, Dorothy Heathcote 
a ridicat lesul animalului si a verbalizat: "Acest animal a trebuit să moară, 
ca eu să pot trai.” O astfel de remarcă, o astfel de atitudine are rolul de a 
determina explorarea unei noi perspective mult mai profunde asupra 
experienţei parcurse. 

O altă grupă de elevi, aflaţi în larg, pe un vapor, în drum spre casă, 
la finalul misiunii lor, au fost starniti de Dorothy Heathcote astfel: "La un 
moment dai, din personaj, ea s-a urcat pe punte și privind foarte atent 
marea a zis: Toată apa asta arată așa de liniștită și de îmbietoare și cu 
toate astea este atât de ciudată! Nu înţeleg de ce!” 

O altă grupă de elevi aflaţi într-o expediţie pe Lună, au găsit o 
bucată de rocă despre care au zis că este ca un fel de aur, dar care are 
puterea de a-ţi lua capul. La un moment dat, profesoara, rămânând în 
personaj, a intervenit cu următoarea remarcă: "Deci, atunci cand tii în mână 
această rocă, iti pierzi puterea de rațiune, puterea de a gândi?” 

Altă dată, o grupă de elevi cu vârsta de 6-7 ani şi-a propus să facă 
o Acţiune Dramatică despre Președinte. Dorothy Heathcote și-a asumat 
rolul de fantomă a lui George Washington și i-a întrebat ce se mai întâmplă 
la Casa Albă. Copiii i-au răspuns că nu-i așa de bine, i-au spus de cazul 
Watergate si de faptul că Nixon nu-i chiar cel mai drept si cinstit președinte. 
În acel moment, profesoara, rămânând fantoma lui George Washington, le- 
a lansat următoarea temă de reflecţie, de analiză: "Ah, ce păcat, căci felul 
cum Președintele se comportă azi, va modifica modul în care oamenii mă 
vor percepe pe mine!” 

Aceste momente de investigare/ de analiză în profunzime a 
experienței parcurse, nu sunt întotdeauna urmate de răspunsuri sau de o 
implicare imediată din partea participanţilor. Uneori reprezintă teme de 
reflecţie mult prea dificile, mult prea profunde, dar ele pot stârni, pot 
determina insighturi inedite, pe care profesorul este chemat să le 
potenteze. De obicei, acest teme de reflectie/ de analiza/ de investigație în 
profunzime este bine să fie propuse către finalul Actiunii Dramatice. 

Momentele "sub presiune” reprezintă acele intervenţii ale 
profesorului care determină, obligă chiar pe participanţi să exploreze o 
dimensiune total nouă și necunoscută. Fără existența unor astfel de 
"momente sub presiune”, nimic semnificativ, nimic marcant nu se poate 
întâmpla. Aceste "momente sub presiune” au rolul de a îngreuna demersul 
asumat în cadrul Actiunii Dramatice. Sunt acele obstacole necesare pentru 
acutizarea, pentru îmbogățirea experienței parcurse. Fără aceste 
"momente sub presiune”, fără aceste obstacole majore, Acțiunea 
Dramatică nu ar fi decât o inlantuire de evenimente mai mult sau mai putin 
solare, luminoase, cu happyend. 

EXEMPLE: Dorothy Heathcote l-a întrebat la un moment dat pe 
unul dintre elevi, care își asumase rolul unui fermier: "Ei, cum a fost munca 


63 


azi?”. Răspunsul a fost: "Bine. Am recoltat doi saci de graunte!”. Dat fiind 
faptul că Acţiunea Dramatică se derula ușor-ușor către final, iar participanţii 
erau deja foarte implicaţi și încrezători, profesoara nu l-a felicitat pe fermier, 
în schimb ”a pus presiune pe el”: "Păi, stai să vedem de ce calitate sunt 
grauntele astea! Nu cred că numai doi saci sunt de ajuns!”. 

O altă grupă de elevi s-au decis să omoare Guvernatorul provinciei 
în care locuiesc pentru că nu-l mai suportă, pentru că au acumulat atâta 
ură fata de el încât nu se mai poate altfel. Dorothy Heathcote a preluat rolul 
Guvernatorului și a căutat să determine foarte multe obstacole în calea 
copiilor. A făcut în asa fel încât să întărească ura copiilor fata de 
Guvernator. Nu le-a luat dreptul chiar de a-l omori pe Guvernator, dar le-a 
atras atenţia că va trebui să suporte toate consecinţele. Profesoara a pus 
presiune constantă aspura copiilor: i-a adus la tribunal, i-a dus în condiţia 
de a se da în vileag unul pe altul; au trebuit să se confrunte cu noul 
Guvernator care s-a dovedit a fi cu mult mai rău decât cel omorât. În 
permanenţă, cu fiecare nouă situaţie, Dorothy Heathcote le-a îngreunat 
condiţia. Acest demers i-a determinat să-și transforme permanent propriile 
păreri și opțiuni, să și le reevalueze, să le aprecieze și să le perceapă din 
perspective cât mai diverse. 

6) O altă modalitate prin care Dorothy Heathcote încearcă să 
determine natura reflectivă a participanţilor o reprezintă folosirea unor 
simboluri. Simbolul poate determina reflectarea în profunzime asupra unor 
aspecte ale experienţei create; în același timp, simbolul poate reprezenta 
Punctul de Concentrare a Atentiei în crearea Actiunii Dramatice. 

Orice Acţiune Dramatică presupune ca în primul și primul rând sa 
se decidă unde, când și în ce context trebuie să demareze Acţiunea. Mai 
exact, grupa trebuie să se pună de acord asupra acestor coordonate, astfel 
încât Acţiunea să poată demara într-o direcţie limpede pentru toată lumea. 
Cu toţii trebuie să se concentreze într-o singură direcţie, aceea de a activa 
Marea Minciună. Dacă fiecare săgeată reprezintă pe un participant, atunci 
Centrul reprezintă Marea Minciună. 

lată cum ar arăta diagrama: 

Pe de altă parte, miza Actiunii Dramatice fiind capacitatea de a 
reflecta asupra trăirilor manifestate, simbolul poate si trebuie să 
înlesnească acest proces de reflecţie. Diagrama ar arăta astfel: 


nT a 


i © 2 C) simbol 
a b semnificația atribuită 
| = de fiecare participant 

Un simplu obiect poate fi folosit atât pentru a concentra/dirija 
atenţia participantiilor, devenind Punctul de Concentrare, cât și pentru a-i 
determina să reflecteze, Simbol al Reflecţiei. Dacă pentru a demara 
Acţiunea Dramatică, grupa se decide să se concentreze asupra unui unic 
obiect, trebuie să se decidă și asupra a ce anume simbolizează acel obiect, 
căci mai mult ca sigur poate simboliza foarte multe lucruri. 

EXEMPLU: o grupă de elevi de 17-18 ani s-au decis să creeze o 
Acţiune Dramatică pornind de la un medalion. Privindu-l cu mare atenţie, 
au realizat că medalionul are oarecare caracteristici Aztece, și au decis să 
fie de origine Indiană. Au hotărât să realizeze o Acţiune Dramatică despre 
întâlnirea dintre Indieni și Albi. Dorothy Heathcote a lansat întrebarea de 
scindare: "Aţi prefera să fiţi un trib de Indieni sau un sat populat de Albi?” 
Dat fiind faptul că stăteau cu toţii tolaniti pe jos și nu prea dădeau semne 
că ar vrea să se mişte, elevii au decis destul de repede că preferă să fie 
tribul de Indieni. O a doua întrebare de scindare: "Aţi vrea ca voi să invadati 
teritoriul meu sau eu să-l invadez pe al vostru?” Deloc surprinzător, pentru 
că nu doreau să se miște, elevii au decis ca Albii să intre în teritoriul 
Indienilor. Din acest moment, profesoara și-a propus să facă cumva să-i 
ridice de pe podea, să se miște puţin. Pe de altă parte, i-a apărut problema: 
Ce poate căuta, de ce ar veni o femeie albă într-un trib de Indieni? Dorothy 
Heathcote a ieșit câteva clipe din clasă și când a revenit, s-a apropiai de 
“indieni”, ţinând în mână, deasupra capului, medalionul de la care au pornit 
Acţiunea. Apoi, a spus: "Faptul că vă aduc medalionul Șefului vostru de 
Trib este dovada bunelor mele intenţii! Șeful vostru de trib zace bolnav la 
mine acasă!”. Prin aceste cuvinte, profesoara a semnalat foarte limpede ca 
medalionul îl simbolizează pe Șeful de Trib, este simbolul Puterii Șefului de 
Trib. Este o valoare pe care tribul de Indieni nu o poate ignora. Prin faptul 
că acelui medalion i-a atribuit o identitate clară, primul pas în concretizarea, 
materializarea Marei Minciuni a fost facut. Conferindu-i o identitate 
medalionului, unui obiect concret, real, cu materialitate, Dorothy Heathcote 
a activat realitatea ficțională. Acest prim moment Dorothy Heathcote îl 
numește: "piatra de temelie, pe care se poate construi întreaga acţiune”. 
Este primul neadevăr făcut credibil care deschide realitatea ficțională. Din 
acest moment toate valenţele, toate celelate semnificaţii ale medalionului 
sunt puse deoparte, întreaga atenţie și concentrare a participanţilor se va 
orienta către faptul că medalionul simbolizează Puterea Șefului de Trib și 
că este un bun care îi aparține. Medalionul devine Punctul de Concentrare 
în realizarea realităţii ficționale a Actiunii Dramatice. 

Acțiunea Dramatică 


Mai târziu, în cadrul aceleași Acțiuni Dramatice, Dorothy Heathcote 
a propus reflectia asupra unui alt simbol. La un moment dat, i-a întrebat pe 
"Indieni”: "De ce Şeful vostru se împodobește atât de frumos și bogat, iar 
voi sunteţi atât de sumar imbracati?”. Răspunsul lor a fost: "Pentru că el 
este mult mai puternic decât noi.” Profesoara a continuat: "Cum de un 
singur om are asemenea putere?” "S-a născut cu ea și prin ea a dobândit 
multe virtuți. Zeii nostri știu că el este mai valoros decât noi; el știe mult mai 
multe decât noi.” "Dumnezeul meu spune că toți oamenii sunt egali. Unde 
se duce Șeful vostru când moare?” "Pe tărâmul bogat în vânat.” "Și voi veți 
ajunge acolo când veţi muri?” "Nu. Noi nu am ajuns la acel nivel în aceasta 
viata.” 

Astfel, vestimentatiei, hainelor purtate li s-au găsit foarte multe 
semnificaţii și valori. Haina a ajuns să simbolizeze foarte multe lucruri, 
foarte multe valori extrem de diverse. lată că un simbol nu poate fi folosit 
numai ca Punct de Concentrare în încercarea de a concretiza Marea 
Minciună, ci un simbol poate genera multiple reflecţii și judecăţi. Acest 
proces face ca, oricând în cadrul Actiunii Dramatice, un simbol să poată fi 
folosit ca trambulină de lansare într-o investigare profundă, într-o explorare 
în profunzime a experienţei umane parcurse. 

Dorothy Heathcote propune o scurtă și succintă clasificare a 
simbolurilor asociate cu diferite obiecte sau noţiuni: 
LUMÂNARE securitate, calm, lumină, solemnitate, credință, singurătate, 
cunoaștere, adăpost, fragilitate, timp 
PIEPT bunăstare, aventură, secrete, securitate, mister, proprietate, 
moștenire, problemă 
SICRIU pierdere, protecţie, credință, mister, călătorie, destin, ritual, moarte, 
eternitate, imposibilă întoarcere 
CUPĂ înțelegere de grup, intrigă, ospitalitate, vindecare, ritual, moştenire 
FOC Soare, distrugere, viata, eternitate, credință, speranţă, magie, 
superstiție, pasiune, comfort, ură, căldură 
FLOARE viata, creștere, inocenta, frumusețe, ritual, promisiune, 
legământ, fragilitate 
CHEIE securitate, limitare, libertate, oportunitate, intrigă, pedeapsă, 
descoperire, putere, intimitate 
INEL uniune, putere, conturul Lunii, feminitate, pântec, coroană, 
eternitate, puterea cuiva, magie 
STEA mister, călăuză, aspirație, infinitate, nemarginire, umilinţă, 
solitudine, inaccesibil 
SABIE putere, autoritate, ritual, onoare, justiție, auto-apărare 
APĂ curățire, botez, viață, schimbare 

În concluzie: orice realitate sau aspect al vieţii cunoaște multiple 
implicaţii, conţine multiple perspective, sensuri și valori. În acest sens, 
similar tezei susținute de Mircea Eliade, în spatele celui mai banal lucru se 
află sacrul, sacralitatea. Oricărui fapt oricât de banal ni s-ar părea putem 
să-i conferim, să-i găsim un sens, o semnificaţie, un înţeles deosebit care îl 
transcede. Prin asta se afirmă caracterul universal. Prin reflectia asupra 
oricărui fapt putem ajunge la conștiința umană, universală, la valorile 
umanităţii. Miza fundamentală a cursurilor de Educaţie prin Acţiune 
Dramatică este aceea de a îi determina pe copii să perceapă realitatea în 
deplinătatea ei, în profunzime, să reflecteze asupra experienţelor umane, 
din care să desprindă sensuri valorice menite să-i ghideze în viata de zi cu 
zi. 


FOLOSIREA ROLULUI/PERSONAJULUI ÎN EDUCAȚIE 


Educaţia prin Acţiunea Dramatică implică participarea profesorului 
alături de elevi în crearea realităţii ficționale. Profesorul devine un actant. 
Vocatia de pedagog presupune valenţe actoricești. Chiar si în sistemul 
tradițional de educaţie prezenţa profesorului înconjurat de diferite obiecte 
necesare actului predării se aseamănă condiţiei unui actor, înconjurat de 
recuzită, amplasat într-un spaţiu scenografic. Halatul alb, rechizitele, globul 
pământesc, hărţile, indicatorul, echerul-compasul cu cretă-rigla-raportorul, 
toate de obicei supradimensionate, sunt instrumente folosite de profesor și 
toate conlucrează la instituirea funcţiei, rolului pe care profesorul și-l asumă 
la intrarea într-o clasă, laborator, cabinet etc. În mod conștient și necesar, 
profesorul chiar si în sistemul de educaţie traditional se comportă ca un 
actor care trebuie să-și adapteze prezenţa situaţiei date. Imaginati-va cum 
ar arăta o oră de literatură condusă de un profesor îmbrăcat într-un halat 
alb, cocotat pe un cal cu mânere și gesticulând cu un raportor 
supradimensionat. 

Revenind la Educaţia prin Acţiunea Dramatică, profesorul 
coordonator trebuie să fie un bun actor care să știe să menţină un raport 
just între condiţia de Profesor și cea de Personaj. Asemenea actorului 
brechtian, profesorul trebuie să inducă iluzia, să stimuleze capacitatea 
elevilor de a crede / de a se încrede în Marea Minciună, în Realitatea 
Fictionala, dar să se si detaseze ca să determine reflectivitatea elevilor săi. 

Registrul vocal, timbrul vocii alături de mimică și pantomimă, de 
gestică și de mișcare toate trebuie să fie activate în dorinţa de a institui un 

Personaj credibil, fascinant și provocator pentru elevi. Pe de altă parte, 
condiţia de Profesor, ca și cea de Personaj trebuie la rândul ei instituită prin 
semnale limpezi, clare care să edifice pe participanţi când au de-a face cu 
Personajul asumat de profesor și când au de-a face cu Profesorul. 

În urma experienţei sale de coordonator al cursurilor de Educaţie 
prin Acţiune Dramatică, Dorothy Heathcote propune profesorilor trei 
ipostaze de Rol pe care să le activeze în timpul cursului: ipostaza/rolul de 
Personaj în Acţiune, ipostaza/rolul de Profesor, ipostaza/rolul de Personaj 
din Umbră. 

În Rolul de Personaj implicat în Acţiunea Dramatică, cel mai 
adesea, Dorothy Heathcote a activat o serie de "personaje de mijloc”, care 
nu sunt întrutotul responsabile de destinul, de soarta celorlalte personaje, 
de deciziile si de legile după care viata lor se organizează. Mai exact, în 
cele mai multe dintre Acţiunile Dramatice pe care le-a coordonat ea și-a 
asumat rolul unui personaj precum: ofițerul care doar execută ordinele 
primite, transmisionistul radio de pe un sumbarin, șeful de secţie dintr-o 
fabrică, asistentul unui doctor, mesagerul lui Caesar, Guvernatorul unei 
colonii, care este evident supus Regelui etc. Întotdeauna a lăsat Rolul cu 
cea mai mare putere în seama unuia dintre elevi. Motivul principal îl 
reprezintă un obiectiv pedagogic: luarea deciziilor şi asumarea 
responabilitatilor să fie atributul clasei, al elevilor. Dacă și-ar asuma Rolul 
cu cea mai mare Putere, atunci elevii s-ar raporta la ea de pe o poziţie de 
inferioritate, ar căuta permanent să obţină răspunsuri și soluţii numai 
dinspre ea; pe de altă parte, dacă ar decide să-și asume un Rol cu putere 
extrem de redusă, va trebui mult prea des să facă uz de ipostaza, de Rolul 
său de Profesor ca să prevină haosul general. 

Profesorul coordonator — își asumă Personaje "de mijloc”, cu 
Putere limitată 

Din ipostaza/ rolul de Personaj, profesorul trebuie să facă uz de 
puterea personajului, de autoritatea sa ca să-i determine pe elevi să 
acţioneze împreună, să conlucreze la realizarea Actiunii Dramatice, la 
menţinerea și dezvoltarea realităţii ficționale, a Marii Minciuni. 

EXEMPLU: Fetele dintr-o grupă de elevi au decis să realizeze o 
Acţiune Dramatică despre o fată însărcinată cu un copil din flori. Pentru că 
băieţii nu prea dădeau semne că sunt interesaţi să participe, Dorothy 
Heathcote și-a asumat imediat rolul Tatălui fetei rămase însărcinate. Cu un 
ton foarte agresiv, într-un registru grav, foarte masculin, ea a intrat în clasă 
și s-a răstit la băieţi: "Care dintre voi este tatăl acestui copil?” După câteva 

clipe de ezitare și de amuzament, băieţii au început să se privească unii pe 
alţii. Unul dintre ei a replicat: "Asta înseamnă că tatăl copilului se află 
printre noi?” Odată rostite aceste vorbe, participarea băieţilor a fost 
implicită. 

Toi din ipostaza de Personaj participant la Acţiune, profesorul 
coordonator îi poate determina pe elevi să reflecteze asupra celor 
întâmplate. Oricând situaţia o permite, atunci când elevii sunt deja destul 
de implicaţi în dezvoltarea Actiunii Dramatice, Profesorul își poate asuma 
Rolul unui Străin, al unui Vizitator, un Outsider care ajunge în comunitatea 
pe care au creat-o elevii și fara să manifeste intenţii rele, caută să afle cât 
mai multe lucruri despre ei. Astfel, profesorul poate să-și asume Rolul unui 
Reporter care adună informaţii pentru a-și dezvolta articolul pe care-l scrie; 
Rolul unui reprezentant al autorităţii supreme care vrea să afle condiţiile de 
viata ale cetăţenilor; Rolul unui Mesager care trebuie să comunice 
informaţii Regelui; Rolul unui moderator TV etc. 

Marele câștig pe care îl presupune asumarea unui Rol / Personaj, 
participant la Acţiune, din partea Profesorului îl reprezintă faptul că ierarhia, 
raportul de superioritate Profesor-Elev este anulat. Atunci când profesorul 
este un Personaj și elevii se raportează la el ca atare, formalitatile, 
conventionalismele, barierele sociale prestabilite pe realtia profesor-elev 
sunt eludate, sunt transformate. Aceasta poate fi o ipostază total nouă 
pentru un profesor, poate chiar înfricoșătoare, dar este singura care 
permite manifestarea creativităţii și imaginaţiei elevilor în mod spontan, 
foarte viu. Pe de altă parte, ipostaza de Personaj, permite profesorului să 
abordeze o manieră mult mai directă, mai tranșantă, mai severă, punitivă 
chiar, ceea ce ipostaza de Profesor nu o îngăduie. lpostaza de Personaj 
permite Profesorului asumarea unei atitudini mai vivace, familiale, 
prietenoase sau dimpotrivă, ceea ce îi poate revela aspecte necunoscute 
ale personalităţii elevilor săi. 

Asumarea unui Rol din Umbră devine necesară atunci când 
Profesorul constată că grupa de elevi nu este destul de stăpână pe situaţie, 
pe acțiune sau că se încrede mai putin în realitatea ficțională, Marea 
Minciună. Rolul din Umbră este o permanentă pendulare între ipostaza de 
Profesor şi cea de Personaj, fără ca între cele două să existe o delimitare 
precisă, clară, limpede. În special în cadrul primelor sesiuni de Educaţie 
prin Acţiune Dramatică cu niște novice, începători, Dorothy Heathcote se 
folosește de acest Rol din Umbră. Din această ipostază de Rol din Umbră, 

Dorothy Heathcote activează indirect multiple personaje pe care ulterior le 
abandonează pentru ca elevii să și le poată asuma. 

O altă modalitate pe care Dorothy Heathcote o folosește este 
aceea de a aduce la oră, în timpul cursului Oameni-in-Personaje. De obicei 
se folosește de foștii ei studenţi sau de colegi cu experienţă, de actori 
profesionişti sau chiar de personalități marcante participante efectiv, direct 
la evenimentul sau faptul de viata pe care încearcă să-l reactiveze prin 
Acţiunea Dramatică. Funcţia acestor Oameni-în-Personaje este aceea de a 
conferi credibilitate realităţii ficționale, de a dinamiza și provoca participarea 
elevilor. 

Dorothy Hetahcote îi pregăteşte pe cei care urmează să apară ca 
Oameni-în-Personaje. Le cere să se costumeze cât mai atent sau dacă se 
decide să invite chiar un Personaj Real, participant la evenimentele pe care 
le abordează prin tema sau subiectul ales, atunci le cere să se arate cât 
mai aproape de înfățișarea pe care au au avut-o la momentul respectiv. 

Prezenţa acestor Oameni-în-Rol determină pe elvi să-și extindă 
capacitatea de înțelegere a temei sau subiectului abordat. Prezenţa 
actorilor profesioniști în ipostaza de Oameni-în-Personaje contribuie la o 
mai profundă înțelegere și conștientizare a ceea ce presupune „a da viata 
unui Personaj”. 

De-alungul carierei sale de profesor coordonator al cursurilor de 
Educaţie prin Acţiune Dramatică, Dorothy Heathcote a invitat în ipostaza de 
Oameni-în-Personaje, actori, pictori, dansatori, sculptori, maicute, veterani 
de război, comisari de poliţie, medici sau chiar membrii marcanți, 
reprezentativi ai comunităţii în care se afla școala, liceul în care a lucrat. 


OBIECTIVE ÎN EDUCAȚIA PRIN ACȚIUNEA DRAMATICĂ 


Dorothy Heaihcote sintetizează obiectivele majore ale educaţiei 
prin Acţiunea Dramatică în două mari categorii: dezvoltarea valorilor 
general umane si activarea si descoperirea unor noi direcţii de dezvoltare. 
Principalele obiective se centrează pe evoluţia participanţilor în 
următoarele direcţii generale: 

1. De la manifestarea interesului în cadrul proiectelor de grup, "lucrul 
în echipă” — la afirmarea interesului în proiecte individuale. 

2. De la activarea capacităţii de a acţiona în situaţii simple, fruste, ale 
vieţii de zi cu zi — la abilitatea de a înţelege în profuzime și de a se 

10. 


manifesta în situaţii de viata complexe, în condiţii de stres și 
presiune constante, pentru atingerea unor scopuri înalte. 

De la implicarea în Acţiuni Dramatice dedicate în totalitate afirmării 
și dezvoltării personalităţii participanţilor — la implicarea în Acţiuni 
Dramatice prezentate în fata publicului spectator. 

De la abilitatea de a lua decizii într-un context restrictiv și limitativ 
— la competența de a lua decizii care presupun implicații, 
responsabilităţi și riscuri deosebite. 

De la abilitatea de a opera/actiona singur pe direcţiile și soluţiile 
oferite de Profesor — la capacitatea de a acţiona independent. 

De la abilitatea de a se folosi de instrumentele Artei Teatrale — la 
competenţa de a performa la un nivel profesionisi. 

De la capacitatea de a se folosi de cuvinte, gesturi și acţiuni pentru 
a fi activ în cadrul Actiunii Dramatice — la abilitatea de a da 
expresivitate acestor mijloace de comunicare. 

De la abilitatea de a dezvolta improvizații dramatice — la 
competenţa de a interpreta un text dramatic. 

De la capacitatea de a se concentra si de a reflecta asupra 
propriilor trăiri prin stabilirea unui Raport de Identificare cu tema și 
subiectul abordate, ”a fi tu însuţi, în situaţia data” — la abilitatea de 
a-și educa percepția, prin evitarea anacronismelor, prin 
dezvoltarea spiritului critic si auto-critic și a aptitudinilor, în 
perspectiva de a se manifesta activ atât în viaţa de zi cu zi cât și în 
artă. 

De la ignoranta/necunoastere fata de Acţiunea Dramatică — la 
însușirea treptată a informaţiilor si caracteristiclor Actiunii 
Dramatice — la dezvoltarea unor complexe Actiuni Dramatice. 


. De la identificarea si implicarea totală — la implicarea prin 


detașare. 
Dorothy Heathcote sintetizează și o serie de rezultate posibil a fi 


cuantificate, măsurabile, adevărate "garantii” pe care Profesorul în relație 
cu clasa le va constata: 


1. 


Sa transformi un concept abstract intr-o experienta de viata 
concreta, simplificand-o in asa fel incat studentii sa o poata 
intelege si sa o stapaneasca. 

Sa predai probleme si aspecte cu grad mare de specificitate si 
dificultate intr-o maniera accesibila astfel incat studentii sa 
realizeze intelegerea lor. 

Sa prezinti artifacte, obiecte de artă în cadrul orelor de curs, 
astfel încât să trezești interesul și curiozitatea studenților fata de 
acestea și astfel să determini cunoașterea și înţelegerea lor la 
un nivel semnificativ. 

Să determini pe studenţi să reflecteze asupra experienţelor 
umane şi astfel să-i determini să cunoască ceea ce au în comun 
cu semenii lor. 

Să abordezi prin Acţiunea Dramatică subiecte care implică 
activarea unor materii din programa școlară, fata de care 
studenții pot fi mai reticienti (științe, matematici, istorie, literatură, 
antropologie). 

Să conferi studenților libertate totală dublată de asumarea 
responsabilitatilor. 

Sa-i determini sa se edifice asupra valorilor umane. 

Sa dezvolti capacitatea studentilor de a tolera si accepta 
existenta unor idei diferite si a diversitatii. 

Sa-i ajuti pe studenti sa constientizeze ca dispun de mijloacele 
necesare pentru a-și atinge scopul chiar și într-un context 
nefavorabil, într-o situaţie neplăcută, inconfortabilă. 

Să dezvolti vocabularul studenţilor și să-i ajuţi să dobândească 
abilitatea de a se exprima liber, elevat, capacitatea de a purta un 
dialog pe teme diverse. 

Să-i implici pe studenţi în situaţii care vor activa spiritul lor civic, 
conștiința publică, spiritul comunitar. 

Să-i ajuţi pe studenți să descopere că știu mult mai multe lucruri 
decât cred că știu. 

Să-i determini pe studenţi să valoreze aspectele pozitive, 
benefice ale realităţii imediate, înconjurătoare așa cum le sunt 
revelate de realitatea ficțională. 

Să-i ajuţi pe studenţi să descopere si să exploreze multiplele 
implicaţii presupuse de orice experiență umană. 

CAPITOLUL 2 


Proiect de teatru educaţional 


INTRODUCERE 


Capitolul urmărește dezvoltarea tuturor fazelor proiectului Tara, 
tara vrem părinţi! de la un proiect cu o puternică dimensiune socială la un 
demers educațional, în care campania de sensibilizare pe tema copiilor 
care rămân singuri acasă și au părinţii plecaţi la muncă în străinătate n-a 
mai avut rolul propus iniţial. 

Impactul educational al proiectului, lucrul unei echipe de artişi 
profesionişti alături de un grup de copii și adolescenți au fost principalele 
obiective urmărite. 

Capitolul analizează etapele de lucru ale spectacolului Familia 
Offline, rolul hotărâtor al atelierelor în structurarea unui model de teatru 
educaţional în care copiii sunt cei care propun soluţii teatrale, iar artiștii 
devin însoțitorii lor, ghidandu-i în alegerea mijloacelor de expresie care li se 
potrivesc cel mai bine. 


2.1. Descrierea proiectului Țară, tara, vrem părinți! 
Context. Obiective 


Proiectul Țară, tară vrem părinţi! reprezintă o campanie de 
sensibilizare, conştientizare şi informare privind efectele migraţiei părinţilor 
asupra copiilor lăsaţi singuri acasă sau în grija unor persoane foarte în 
vârstă (bunici, rude). Activităţile proiectului sunt: realizarea spectacolului de 
teatru social Familia offline, crearea in școală a Clasei Părinților, un spațiu 
al comunicării între responsabilii în formarea şi educarea copilului (parinti- 
psiholog-profesori), itinerarea spectacolului și a implementarea modelului 
de comunicare (Clasa Părinților) în acele comunităţi în care fenomenul este 
cel mai răspândit, derularea unui program de educaţie prin teatru în cadrul 
școlii. Fiecare reprezentaţie va fi urmată de dezbatere publică cu 
reprezentanţii comunităţii locale pentru sensibilizarea autorităţilor si 
identificarea modalitatilor de ajutorare a copiilor. Proiectul oferă o strategie 

de comunicare între toţi factorii responsabili în educarea și formarea 
copiilor. 

Obiective pe termen scurt. 

Realizarea spectacolului de teatru social Familia offline. 

Spectacolul mediaza artistic o realitate traumatizantă pentru 
societatea românească actuală. Realitatea dură a traumei de separație 
este reflectată într-un limbaj care folosind mijloacele teatrele, trasează 
graniţa fragilă dintre evenimentul cotidian şi ficţiune. În România, numărul 
spectacolelor pe teme sociale este extrem de redus. Familia offline are 
rolul de a întregi şi potenta campania socială a cărui parte integrantă este 
prin dimensiunea de relflectie socio-artistica. Spectacolul va fi realizat 
având în distribuţie copii’. 

Un proiect de teatru social este o rara avis în spaţiul cultural 
românesc, din cauza absenței unor instituţii culturale, care să poată 
dispune de bani și de un spaţiu util pentru gestionarea sa. Există un singur 
teatru de proiecte in Bucuresti și niciunul în tara. Există extrem de puţine 
companii teatrale independente. Majoritatea teatrelor de repertoriu nu-și 
permit producţia unui spectacol care să fie realizat în proporţie de 80% cu 
neprofesioniști. 

Clasa părinţilor are o dublă componentă comunitară. Pe de o 
parte acţionează în interiorul şcolii şi, pe de altă parte, acţionează în 
interiorul comunităţilor în care spectacolul va fi itinerat. În şcoală, prin 
crearea Clasei Părinților, reţeaua comunicării parinti-copii-psiholog- 
profesori îşi găseşte cel mai potrivit spaţiu de implementare. Părinţii vor 
putea avea acces, prin prezenţa psihologului, la o analiză pertinentă a 
existenţei copilului în absenţa lor. Deasemenea, dirgintele le va putea 
prezenta situaţia şcolară reală, semnalând eventualele disfuncţii şi, 
împreună cu psihologul, posibilităţi de intervenţie promptă. Scopul Clasei 
Părinților este de a cres un model de comunicare viabil între cei patru poli 
ai interacțiunii menţionaţi mai sus. Clasa Părinților va permanentiza 
asistenţa psihologică extrem de precară în acest moment în cazul copiilor 
rămaşi singuri acasă. 

Programul Clasa Părinților poate fi implementat în orice 
comunitate. Există foarte mulţi pedagogi care prin vocaţia lor își doresc să 
se implice în rezolvarea cazurilor de risc, dar absenţa bazei materiale 


17 Catalin Luca, Gheorghe Pascaru, Liliana Foca, Manual pentru profesioniştii care lucrează 
cu copiii rămaşi singuri acasă ca urmare a plecării părinţilor la muncă în străinătate, laşi, Terra 
Nostra, 2009 

necesare (calculatoare, camere web, conexiune internet, abonament de 
telefonie mobilă etc) îi împiedică să desfășoare o comunicare productivă cu 
părinţii plecaţi, în prezenţa copiilor rămași acasă, a psihologilor și 
asistentilor sociali angajaţi ai primăriilor locale. 


Campanie media de conștientizare și informare cu privire la 
efectele negative ale fenomenului de fracturare a familiei prin plecarea 
părinţilor la lucru în străinătate. (Itinerarea spectacolului în comunităţile 
puternic afectate de migraţia părinţilor, realizarea unui documentar și a 
unor clipuri produse de TVR, conceperea unei cărţi ...) 

Implementarea unor cursuri de educaţie prin teatru la ciclul 
gimnazial. 

Cursurile de educaţie prin teatru, a căror finalitate va fi dezvoltarea 
spectacolului Familia Offline și care se vor consitui într-un tip de program 
After School reprezintă o noutate în sistemul de educaţie românesc, în 
ciclul gimnazial. După părerea mea, un artist profesionist, absolvent al unei 
Facultăţi pe profilul Artele Spectacolului, poate coordona astfel de cursuri 
în aceste comunităţi. Teatrele municipale susținute de administraţia locală 
dispun de actori și regizori angajaţi care pot oricând derula astfel de cursuri 
în cadrul unor programe After School. 


Obiective pe termen lung 

Prevenirea şi combaterea fenomenului de părăsire timpurie a şcolii 
prin dezvolatarea calităţii serviciilor sociale integrate, furnizate copiilor ai 
căror părinţi sunt plecaţi la muncă în străinatate, prin dezvoltarea unei 
reţele informale de profesionişti şi pregătirea şi implementarea unei 
campanii naţionale de informare şi conştientizare asupra fenomenului. 

Creşterea nivelului de absorbţie și integrare instituţională a copiilor 
rămaşi acasă ca rezultat al migrării forţei de munca din Romania prin 
dezvoltarea de servicii comunitare care se adresează copiilor cu părinţi 
migranti şi implementarea unei reţele de profesionişti în domeniul consilierii 
acestora18. 

Creşterea ratei de participare în învăţământul şcolar a copiilor 
proveniţi din medii defavorizate: copii ai căror părinţi sunt plecaţi la muncă 
în străinătate, 


18 Alexandru Toth, Daniela Munteanu, Ana Bleahu, Analiză la nivel national asupra 
fenomenului copiilor rămași singuri acasă prin plecarea părinţilor la muncă în străinătate, 
2008, http:/mww.unicef.org/romania/ro/Raport_final_HAC.paf 

Diminuarea fenomenului de abandon şcolar care caracterizează 
această categorie vulnerabilă. 

Dezvoltarea unor servicii de tip „şcoală după şcoală”, locul unde se 
vor desfăşura activităţi extraşcolare 

Dezvoltarea unui mecanism de colaborare între factorii cheie 
implicaţi în procesul de educaţie (şcoală, părinţi, servicii sociale, mediatori 
şcolari, comunitate), prin înfiinţarea Clasei părinţilor, unde o dată pe 
săptămână se va desfăşura o şedinţă cu părinţii on-line. 

Creşterea nivelului de informare şi conştientizare a comunităţii cu 
privire la efectele negative ale migraţiei părinţilor asupra copiilor rămaşi 
acasă, prin punerea în scenă a unei piese de teatru Famlia offline a cărei 
temă este chiar povestea unor copii rămaşi singuri acasă şi itinerarea 
acestuia în zonele cele mai afectate de efectul migraţiei părinţilor. 


Contextul social-politic 


În iunie 2007 în evidenţa Autorităţii Naţionale pentru Protecţia 
Copilului figurau 82.464 de copii cu părinţii plecaţi la muncă în străinătate, 
studiul relevă o cifră estimativă de aproximativ 170.000 de copii. Datele 
arată că, la nivel naţional, în cazul copiilor cu vârsta cuprinsă între 12 şi 14 
ani, 34% (12.000 de copii), trăiesc de doi ani fără ambii părinţi şi 54% 
(19.000 de copii) se află în această situaţie de un an. Studiul semnalează 
că printre efectele psihologice negative asupra copiilor cu ambii părinţi 
aflaţi la muncă în străinătate sau doar cu mamele plecate se află depresia 
şi anxietatea, 36% dintre aceşti copii declarând că se simt singuri şi 25% 
spunând că sunt nefericiţi'?. Colaborarea şcolii cu DGASPDC este slabă: 1 
din 5 directori au o astfel de legătură; numărul de asistenţi sociali care să 
facă anchete sociale este insuficient; numărul psihologilor din şcoli este 
nesatisfăcător. Aceşti specialişti, care i-ar putea consilia pe copiii care se 
simt părăsiţi, funcţionează doar în 38% din şcolile generale din Romania. 
Concluzia studiului este că aceşti copii se află într-o situaţie de risc, în plan 
psihic şi comportamental se recomandă elaborarea de politici publice 
coerente pentru identificarea şi monitorizarea lor şi a problemelor pe care 
le întâmpină. De asemenea, se recomandă rezolvarea crizei psihologilor 


19 Georgiana Toth, Paula A. Tufis, Georgiana Păun, Monica Serban, Efectele migraţiei: copiii 
rămași singuri acasă, Fundația Soros România, 2007, 
http:/Awww.fundatia.ro/sites/default/files/CopiiYo20ramasi%20acasa.pdf 

din şcoli şi elaborarea unui set de servicii sociale care să ţină cont de rolul 
şcolii în societate. 

După 1989 România s-a confruntat cu foarte grave probleme ale 
sistemului de asistenţă socială și educaţie. Situaţia din casele de copii, 
adoptiile, copiii străzii, evacuările din casele naţionalizate sunt fenomene 
care au marcat profund societatea românească. Sărăcia, șomajul au făcut 
ca pentru foarte multi români singura soluţie să fie munca în străinătate (la 
negru). Posibilitatea de a câștiga într-o lună de 10 ori suma pe care ar fi 
câștigat-o în tara, a determinat pe foarte multi să plece fără să se mai uite 
înapoi. Un număr de 3 milioane de români lucrează în afara graniţelor. 
Astfel, deși situaţia datează din anii 90, nimeni nu a reacţionat pana de 
curând. Această situaţie convine oricărei guvernări căci banii trimiși in tara 
de acești oameni au făcut ca PIB-ul României să crească cu 5-7%. 
Numărul extrem de mare de sinucideri în rândul minorilor aflaţi în această 
situaţie a fost semnalul de alarmă. Prin proiectul nostru, noi nu căutăm să 
condamnăm atitudinea părinţilor ci doar să determinăm confruntarea reală 
între factorii de decizie, factorii responsabili din comunitate care ar putea 
interveni. Prin înființarea în scoala a Clasei Părinților, proiectul nostru oferă 
o soluție care să înlesnească comunicarea între profesori-psihologi-copii- 
asistenţi sociali. Ideea spectacolului si a itinerării acestuia în tara s-a 
născut din nevoia de dialog. Publicul de teatru este format în principal de 
elita societăţii civile, pe care o chemam astfel la dialog. 


2.2. Caiet de regie pe textul Familia Offline de Mihaela Michailov 
Structura spectacolului Familia Offline 


Personaje: 

TIBI — fratele cel mare; 18 ani abia impliniti; a abandonat scoala 
„treptat”, terminandu-si cele opt clase la vârsta de 16 ani; munceşte la o 
benzinărie 6 zile din 7, în două schimburi a câte 12 ore fiecare (trei zile de 
la 08.00 la 20.00 şi alte trei zile de la 20.00 la 08.00); a devenit tatăl şi 
mama lor; 

VICE — 14 ani neimpliniti; îşi omoară timpul cu jocuri în reţea si 
fotbal pe maidan; e aproape de un abandon şcolar; e cel mai greu de 
„strunit” şi cel mai adesea de-a dreptul agresiv; extrem de „negativist”, 
ascunzând în spatele acestui comportament, o natură emotivă, foarte 
vulnerabilă cu o imensă nevoie de afecţiune; se aseamănă cu personajul 

Peter din filmul Finding Neverland, un soi de „Peter Pan de Dâmboviţa 
dintre betoane”; 

CRISTA — 13 ani; e „mama cand mama nu e aici”; e muncitoare, 
silitoare dar fără să exceleze la şcoală; îi place să cânte şi cântă foarte 
bine; „ea ţine casa”... 

TONTO - 8 ani şi un pic; s-a născut undeva la graniţa cu Italia sau 
„într-un lagăr, la sârbi”; îi place la şcoală; e pasionat de jocuri şi TV; foarte 
afectuos; se aseamănă cu cel mai mic dintre cei 7 pitici ai Albei ca 
Zăpada... 

DODI - 6 ani; s-a născut în Spania; nu vorbeşte decât spaniolă; 
merge la grădiniţă; 

2 Asistenţi maternali — un el şi o ea în jur de 34 de ani; 

4 copii — fete şi băieţi, vioi, cu poftă de joc; un soi de „gaşca lui 
Peter Pan”; vor dezvolta foarte multe acţiuni „pe margine”; ideal ar fi sa 
cânte poate chiar şi la un instrument; 


Spaţiul sugerează un apartament de bloc cu două camere. 


Prima scenă 
„În pericol!” 


1. În spaţiu se disting câţiva copii acoperiţi cu pături. Vice e în 
planul întâi. Conspectează din manualul de Limba si literatura română, 
clasa a cincea. E chior de somn. Copiază câte ceva extrem de plictisit. 
Suge din când în când, pe ascuns dintr-un biberon. Are pe urechi o 
pereche de căşti; se distinge o muzică extrem de ritmată. 

Undeva în planul doi este sugerată ivirea unui incendiu. Vom 
vedea cum o cratiţă roşie cu buline albe, pusă pe aragaz „va lua foc şi va 
arde”. Vedem pe cei câţiva copii aflaţi de-o parte şi de alta a spaţiului de 
joc (apartamentul) cum „întreţin sugestia” incendiului care ia proporţii. 
Aceşti copii se vor folosi de flashul de la câteva lanterne cu lumină orange, 
de o maşină de fum şi de orişice alte modalităţi prin care să sugereze 
privitorului (la vedere) faptul că undeva în spaţiu se iveşte un foc. Vom 
lucra şi cu o flacără reală, atent supravegheată. Mai exact, unul dintre copii 
va arunca constant cate o bucăţică de SPIRT SOLID, dintr-o cutie pe care 
scrie foarte evident „spirt solid”. Prezenţa acestor copii „pe marginea 
spaţiului de joc” va face ca fiecare situaţie prezentată pe scenă (având ca 
personaje principale pe cei cinci fraţi) să fie desfăcută „la vedere”, bucăţică 

cu bucăţică. Este un joc în care intentionam să implicăm cât mai multi copii. 
Este un joc cu convenţia. Ideea principală de la care am pornit este că „prin 
joc, redobândindu-ne inocenta, vom ajunge —probabil- să înţelegem mai 
uşor”. JOC-INOCENTA-INTELEGERE. 

2.Treptat, camera se umple cu fum. Cratita roşie cu buline albe 
„arde şi scoate fum”. Vice dă semne vizibile de somnolenta. La un moment 
dat, pentru o secundă, Vice pare că se dezmeticeşte. Se ridică puţin, dar 
văzând cartea de limba şi literatura română, adoarme la loc cu un vaiet 
prelung. Rămâne în continuare cu căştile pe urechi şi o temă muzicală se 
va auzi „în surdină”. Undeva, mai departe de el, se vede mişcare sub nişte 
pături. Întorcându-se de pe o parte, pe cealaltă, Tonto îşi trage toată pătura 
peste el, descoperind-o pe Crista. Exact când Tonto ajunge „de faţă”, 
vedem că poartă la ochi o pereche de ochelari de jucărie, care dau 
sugestia că „i se scurg ochii de somn” (există o jucărie sub formă de 
ochelari, care au ataşaţi o pereche de „ochi” prinşi cu arcuri). 

Tonto doarme şi clantane din dinţi. Crista doarme şi ea cu o 
telecomandă agatata de gât. De sub pătură apare Dodi. E rupt de somn. 
Bâjbâie jur împrejur căutând ceva. Abia dacă îşi deschide ochii, merge de- 
abuşelea. Poartă pe cap „un cuţit înfipt în cap” şi are acoperit un ochi ca la 
pirați. În patru labe se deplasează până la Vice. Îşi recuperează de la el 
biberonul şi apoi se vara în „căsuţa de copii” (o jucărie mare-mare viu 
colorată). Închide usita în urma lui. Apartamentul se umple cu fum. 

„Planul al doilea” (reprezentat de copiii de pe margine) dezvoltă din 
ce în ce mai pregnant sugestia proporţiilor pe care le ia incendiu. Sunetul 
specific de foc care se extinde va fi sugerat şi în plan auditiv, tot de către 
acei copii: unul dintre ei va strânge între mâini pahare de plastic de unică 
folosinţă, altul va sfărâma aşchii de lemn etc. lar toate aceste acţiuni vor fi 
înfăptuite la vedere cu precizia şi discretia unui instrumentist dintr-un 
cvartet de coarde. Vor fi amplificate prin unul două microfoane. 

„Zgomotele incendiului” se orchestreaza cu clantanitul dinţilor lui 
Tonto, sforăitul lui Vice şi mormăitul în somn al Cristei. 

După câteva clipe de ,armonie” se aude deschizându-se yala de la 
uşa de intrare. Şi acest sunet va fi produs de unul dintre copiii de pe 
margine. Sunetul trebuie amplificat, hiperbolizat. 

3. Apare Tibi. 

E încărcat cu fel de fel de cumpărături, mâinile îi sunt ocupate. 
Ţine în gură un mobil pe post de lanternă. De cum intră dă semne de 
nelinişte, lumina de la mobil agitându-se stânga-dreapta ca un girofar. 

Ajunge lângă un întrerupător. (Un copil de pe margine va ţine la vedere un 
întrerupător, la care va acţiona la unison cu gestul lui Tibi.) Becul se 
aprinde şi pentru câteva secunde vedem tot spaţiul inundat de fum. Brusc 
se aude sunet de scurt circuit. (Un copil de pe margine va reproduce acest 
sunet). Apoi lumina se stinge. Becul „explodează”. (Un copil de pe margine 
va sparge la vedere un bec; sunetul va fi amplificat). 

4.Tibi strigă cât poate: „ARDEP. 
Crista se trezeşte buimacă. Tonto la fel. 

TIBI: Scoală-i pe toţi şi du-i în baie!” 
Tibi fuge la bucătărie. Crista se agită prin cameră şi-i strigă pe fraţi. 

CRISTA: Tonto! Vice! Dodi! A luat foc! 
Tonto se duce după Tibi în bucătărie. Tibi reintră în cameră şi apucă de pe 
jos o pătură. Dă fuga în bucătărie. 

TIBI: Tonto, ia-i pe ceilalţi şi mergeţi în baie! 

5.Tonto reintră în cameră. Aleargă de colo-colo, se joacă. Este 
încălţat cu o pereche de încălțări sport din acelea cu beculete/leduri pe 
talpă. Cu cât calcă mai apăsat, cu atâta ledurile se aprind. Chestia asta îi 
place. Se joacă de-a maşina de pompieri cu girofar şi sirenă. 

TONTO: Incendiu, nino, incendiu, nino, 112... Alo? Veniti urgent! 
Între timp, Crista îşi strânge câteva lucruri. E panicată. Încearcă să-l 
trezească pe Vice. Acesta dă semne că s-a trezit, dar se culcă la loc, mai 
confortabil. Crista îl strigă pe Dodi. Îl caută. Strigă cât poate de tare în 
spaniolă. „Dodi, unde esti!? Dodi, a luat foc!!”. 

CRISTA: Tibi, nu-l găsesc pe Dodi!!! Doamne o să ardem de vii. 
„Dodi, unde eşti!? Dodi, a luat foc!!”. 

6. Reapare Tibi. E plin de cenuşă. Pătura fumegă în mâinile lui. 
Are găuri de la arsuri. (Cât timp l-am văzut pe Tibi acţionând în bucătărie, 
încercând să stingă focul cu pătura, îi vom vedea în jurul lui „foarte discreti 
şi eficienţi” şi pe doi dintre copii de pe margine. Unul dintre ei îşi va face loc 
pe lângă Tibi ca să-i dea cu un fond de ten închis la culoare, sugestia 
cenusii...; un altul, exact când Tibi va urma să reintre in camera, îi va pasa 
o pătură găurită, arsă, „fumegândă” identică cu cea cu care a acţionat Tibi; 
îi schimbă pătura... Apoi, repede cei doi copii se retrag discret pe margine). 
Tibi reintră în cameră. Tibi trânteşte pătura pe jos şi o calcă apăsat să 
îndepărteze orice pericol. Tonto se implică şi el în această acţiune, dar 
transformă totul în joc/joacă. Apoi Tibi merge şi deschide ferestrele. 
Pericolul pare să se fi îndepărtat. Tonto continuă să sară pe pătură în 
joacă. Tibi îşi trage sufletul. 

TONTO: Ne iese fum prin chiuvetă. Ne iese fum prin podea. Ne 
iese fum prin pereţi. Prin noi, prin noi, ne iese fum prin noi. Uau, ce ne mai 
fumegăm! 

TIBI: Daca mai întîrziam puţin... 

CRISTA: Da cum mai sfiriieee... Sun la pompieri. 

TIBI: NU! Aţi înebunit!? Nu suni nicăieri! Nu trebuie să afle nimeni 
de asta! 

CRISTA: Nu eu, nu eu am uitat aragazul aprins. lo nu fac din 
astea. Verific. Gazele, lumina, apa, uşa şi dup-aia somn uşor şi noapte 
bună. Vice e vinovat. lo sînt cea mai atentă! 

7. Deodată, văzându-l pe Vice întins pe jos, Tibi sare ca ars. Tibi şi 
Crista ajung lângă Vice, care zace întins pe jos. Amândoi îşi imaginează 
ce-i mai rău. Tibi îl caută de puls. 

TIBI: Vice! Viice! 

Crista apucă un calendar de pe perete şi începe să agite fumul din jurul lui 
Vice. Pe de-o parte acţiunea ei este „salvatoare”, pe de altă parte senzaţia 
este ca Crista găteşte un imens mic pe grătar. Tibi îi scoate castile de pe 
urechi. Îl descheie la nasturi. Vice icneşte şi geme. Rămâne cu gura 
deschisă. Tibi îl zgaltaie pe Vice, dar acesta „parcă ar fi mort”. Tonto se 
agită prin cameră. Aleargă de colo-colo fiind când o maşină de pompieri, 
când una de poliţie, când salvarea, Jack Sparrow salvatorul sau chiar 
Gollum. 

8. La un moment dat, Tonto cade peste “căsuţa de jucărie”. Se 
aude un țipăt al lui Dodi. Crista, Tibi, Tonto încremenesc. Vice se ridică si 
el în fund. S-a trezit, dar e complet năuc. Dodi se aude gemând. Apare din 
căsuţă cu cutitul înfipt în cap. Plânge. Crista ţipă, Vice la fel, Tonto sare 
într-o parte. 

DODI: Che passa? 

Dodi îşi smulge cuțitul din cap. Crista se duce la el să-l liniştească. Tonto 
îşi reia jocul. De data asta va alterna condiţia de reporter Adelin Petrişor cu 
cea de victimă, martor al evenimentelor, băgător de seamă etc. Tonto va 
apărea şi dispărea în salturi, târâş, rostogolindu-se. Îşi improvizează 
costum de pompier, victimă sau reporter, după caz... 

TONTO: De la faţa locului, în direct, fum, fum! 

Crista rămâne cu Dodi. ÎI ia în braţe. Îl leagănă. Îi dă biberonul. Îl pune într- 
un cărucior şi începe să-l plimbe prin casă, citindu-l o poveste în spaniolă. 

CRISTA: Nu mai plînge! Hai, gata. El dia que yo naci Dijo una 
verdad mi abuela.Esta nifia ha de vivir, Hasta el dia que se muera. 

9. Vice, neintelegand cam ce s-a petrecut, se aşează să se culce 
dinou. Bombăne. 

VICE: Ce-i cu frigul ăsta? E ghetarie. Unde sîntem aici? 

Tibi nu-l lasă să doarmă pe Vice. Vrea o explicaţie cu el. Îi trage pătura de 
pe el şi i-o aruncă pe cea arsă şi găurită. 

TIBI: Unde-ai dat tu foc. 

VICE: Cine, io? 

În acest moment, Vice sare ca un arc, direct la bucătărie. „Cartofii...”. 
Realizează ce-a făcut, se opreşte şi se scurge pe jos. Ţine în mâna pătura 
arsă şi găurită. 

TIBI: Ai lăsat punga de cartofi congelati pe foc. 

VICE: Îmi pare rău... Scriam şi-am adormit. 

10. Tibi rămâne cu ochii pe Vice. Nu ştie cum şi ce să facă. Ca un 
gest reflex (mecanic), Tibi începe să strângă cărţile şi caietele lui Vice. 
Realizează nenorocirea care s-ar fi putut întâmpla. Se trânteşte pe un 
scaun. E gata-gata să plângă de ciudă. Cei doi rămân aproape nemiscati, 
uitându-se unul la altul. 

Crista va profita de noua situaţie ivită „să-i facem morală lui Vice” şi 
—continuand să-l plimbe prin încăpere pe Dodi în carut- nu va pregeta să-l 
intepe pe Vice „cel pus la colt” de fiecare data când i se iveşte ocazia. 

CRISTA: Te-a ars româna!! 

Vice şi Tibi se uită unul la altul neputincioşi. Crista continuă să-l plimbe pe 
Dodi. 

11. Din bucătărie apare Tonto. Tine într-o mână ,cratita roşie cu 
buline” şi în cealaltă ceva pe post de microfon. Vorbeşte la o cameră de 
filmat imaginară. Simtind tensiunea creată, va căuta cumva să-i distragă pe 
cei doi... 

TONTO: Foc, foc, foc! La pămînt! Incendiul declanşat la orele 
21.00 a pus în pericol viaţa unor copii rămaşi singuri acasă. Autorităţile 
au... 

Crista, percepând şi ea gravitatea momentului, dar vrând mai ales 
ca Vice să-şi ia o lecţie, „va turna gaz pe foc”. 

CRISTA: Vai de cratita noastră roşie! Singura cratiţă roşie. Cu 
rotocoale albe. 30 de rotocoale albe ca nişte perlute. Ai stricat cea mai 
frumoasă cratiţă! 

Tibi se duce la Vice. Rămâne în picioare lângă el. Nu ştie ce şi 
cum să reacționeze. Vice îşi ascunde capul între mâini. Tibi se aşează 

lângă el şi-l ia de după umeri. Încearcă să-l liniştească. Vice rămâne cu 
capul între mâini, se ascunde. 

(TONTO vrea să arunce cratita la gunoi, Crista i-o smulge) 

TONTO: Focul s-a întins pe toată suprafaţa apartamentului. O 
echipă specială de intervenţie... 

CRISTA: E cratita preferată a lui mama! 

12. Exact în momentul acesta, Vice ridică capul din pământ. (Unul 
dintre copiii de pe margine, la vedere, dar foarte discret, va scoate un 
recipient dintr-o cutie, pe care scrie GLICERINĂ şi o va pasa în spaţiul de 
joc, în dreptul lui Vice.). Ideal ar fi ca actantul/copilul actor care îl va 
interpreta pe Vice să conducă în aşa fel încât abia în acest moment să 
izbucnească în plâns. Astfel, Vice va lua recipientul cu glicerină şi-l va pasa 
înapoi pe margine; apoi foarte nervos, înciudat, va replica: 

VICE: Da erau congelati! 

Tibi caută să-l liniştească pe Vice. Crista dimpotrivă, speculează 
orice prilej să-l muştruluiască pe Vice. Tibi va căuta să aplaneze conflictul 
dintre cei doi. Vice e gata-gata să explodeze. În toată atitudinea lui se 
simte sâmburele unei crize majore. Doar Tibi pare conştient de asta şi 
tocmai de aceea are o atitudine mai de dojana, de blandete, fiind însă 
parcimonios cu gesturile afective. Cei doi băieţi par mai de grabă prieteni 
de aceeaşi vârstă, decât frate mai mare în relaţie cu cel mic... 

CRISTA: Puteai să maninci paste. 

VICE: M-am săturat de paste. 

TIBI: Ai adormit şi n-ai stins focul. 

CRISTA: Dacă exploda blocu? Dacă muream? 

VICE: Lăsaţi-mă în pace! 

13.Vice se smulge din braţele lui Tibi şi aruncă după Crista cu ce 
prinde la mână (caiete, manuale etc). Tibi se interpune între cei doi care 
sunt gata-gata să se ia la bătaie. Vice se duce nervos să se bage în pat. 

În tot acest timp, Tonto şi-a continuat jocul. E singurul care se 
extrage pe sine din acest conflict, jucându-se. Ceea ce nu înseamnă că nu 
va căuta să aplaneze si el tensiunile, adresându-se mai ales Cristei, 
căutând să o implice în joc. 

TONTO: Săreau pompierii în flărcări după noi şi fugeau cu noi în 
braţe pe scara de incendiu şi veneau camerele să ne întrebe: (Cristei) Cum 
v-aţi simţit cînd ati luat foc? (Crista îl evită) Si noi: Bine, bine. Ce tare 
frumos ar mai fi fost cu noi salvaţi din foc! 

TIBI: Ce frumos, nu ce tare frumos! Nu, n-ar fi fost. Eşti pedepsit, 
Vice. Fără computer! 

14.Tibi schimbă atitudinea. Pentru moment s-a arătat prea slab şi 
lucrurile au scăpat de sub control. Îl pedespeşte pe Vice. Crista e 
satisfăcută. Tonto abandonează şi el jocul şi devine interesat de „noile 
măsuri”. Se oferă să-l ajute pe Tibi să despacheteze cumpărărturile aduse. 
„Se da bine pe lângă el.” Crista îl plimbă pe Dodi, se comportă ca o 
„mămică”. Vice îşi pune castile pe urechi şi le întoarce spatele. Vice 
încearcă să-şi pornească CD playerul. Tibi, ajutat de Tonto strânge prin 
casă şi aranjează cumpărăturile. Unde se duce Tibi, hop apare şi Tonto. 
Tonto va prelua din atitudinea justitiara a Cristei. Tibi trebaluieste şi tace. 
Tace. Se abtine. 

TONTO: O sa ma joc numai eu! 

VICE: N-o să te las! 

TONTO: iti pun ldcatel la tastatură! 

Vice încearcă să-şi porneasca CD playerul, care nu mai funcţionează. Se 
enervează. Îi scoate bateriile. Le pune la loc. Tot nu porneşte. Tibi scoate 
din pungile cu cumpărături un pachet cu baterii şi i-l dă lui Vice. 

VICE: Nu poţi. 

TIBI: Terminati. Două zile, pedepsit! 

VICE: Da-mi era foame. 

TONTO: Aveam şi copănele. 

VICE: Copănele să maninci tu! 

15. Tibi continuă să înlăture efectele „incendiului şi sa 
despacheteze. Le va pasa fiecăruia câte un ,ceva’(baterii, un caiet, 
cerneală, creioane colorate, o cutie cu plastilină, un glob pământesc), 
verificând un mic carnetel în care are lipite nişte post it-uri. Fiecare îşi 
preia/primeşte obiectul solicitării şi cumva tensiunile mai scad. Dar în 
continuare, Tonto şi Crista îl pârăsc, îl pun la colţ pe Vice. 

CRISTA: Mai încet că de-abia a adormit. 

TONTO: S-au bătut. Mamă, cum s-au mai bătut! 

VICE: Nu-i adevărat. Ne-am jucat de-a aeroportul. 

TONTO: l-ai dat o palmă la fund. 

VICE: Păi dacă nu decola? 

CRISTA: N-ai voie să dai în copii. Stop violenţei. O să fii închis. 

VICE: Ai vrea tu! 

CRISTA: Incendiatorule ce eşti tu! 

TIBI: La culcare! Vice eşti pedepsit două zile. Fără calculator! 

16.Tonto şi Crista jubilează. Chiuie de bucurie. Reacţia lor, îl 
trezeşte pe Dodi, care începe să plângă „Che passa?”. Crista reia acelaşi 
text în spaniolă. Apoi o vedem cum pregăteşte un CD player. Se aude o 
poveste în limba spaniolă. Crista îl aşează pe Dodi la locul lui şi-i pune pe 
urechi o pereche de căşti. Ascultând povestea spaniolă, Dodi atipeste. 
Tonto şi Crista se bagă în pat. Tibi termină de strâns şi de înlăturat urmele 
incendiului. La un moment dat, Crista sare din pat şi îngenunchează, se 
roagă în gând. Tonto face la fel. Atitudinea lor are ceva afişat... o fac 
cumva doar pentru că este de faţă şi Tibi. Vice îi vede şi sancţionează 
„duplicitatea lor”. 

VICE: Roagă-te să ajungi şi tu la căpşunari! 

CRISTA: Eu m-am născut aicea! Dodi s-a născut în Catalunya. 

TONTO: Gi io, la italieni... 

VICE: Ba tu, te-ai născut la sârbi, în lagăr. 

TONTO: La italieni... 

VICE: La sârbi! 

Tot dialogul se petrece cu cei doi ingenuncheati, rugându-se. Vice 
vrea şi reuşeşte să-i perturbe. Tonto şi Crista răspund în şoaptă, parcă 
nevrând să întineze momentul... Termină repede şi se bagă la loc în pat. 

17. Tibi îşi ia un scaun şi schimbă becul ars. Aduce un bec nou, 
scos dintr-o tipla foarte specială, dintr-un ambalaj foarte special. E un bec 
sub formă de lumânare aşa cum se găsesc pe la icoane în biserici. Crista 
vede lucrul ăsta şi reacţionează prompt: 

CRISTA: Da’ pe ăla l-a trimis mama să-l dăm lu’ părintele! 

TIBI: N-avem altul... asta e! O să cumpăr mâine. 

O lumină plăpândă, artificială cu iz de pioşenie cu cod de bare 
inundă toată încăperea. Un Isus mic răstignit pe o cruce şi mai mică arde 
incandescent. Tonto şi Crista sunt în al nouălea cer. 

18. Vice explodează. 

VICE: Cine esti tu să mă pedepsesti pe mine? 

Tibi se face că nu l-a auzit. Îşi vede de lucru prin casă. Crista, în 
schimb... întoarce cutitul în rană. 

CRISTA: Fără jocuuuuri! 

VICE: Si tu cine esti să-mi iei jocurile? 

CRISTA: Mama cînd mama nu-i aici. 

VICE: Nu esti nici o mamă! 

TIBI: Vice, încetează! 


87 


VICE: Nu vreau. 

CRISTA: Nu ştiu cum să mai vorbesc cu copiii ăştia! l-am scăpat 
din miini. 

19. Vice aruncă cu o pernă în Crista. Crista se fereşete şi se 
loveşte la cap. Începe să plângă. Amândoi sar la bătaie. Tibi intervine între 
cei doi. 

VICE: Fraiero! 

CRISTA: O să te spun. 

VICE: Cui? 

CRISTA: Lu mama. 

VICE: Păi nu eşti tu mama? 

CRISTA: Lu mama mama. 

VICE: Vai de tine! 

TIBI: Potoliţi-vă odată! 

VICE: Nu mă culc! 

TIBI: Cine nu adoarme pînă la 5 e aruncat pe scara de incendiu ca 
Axi motănelu de la 8 fugărit de Momo pistruiatul numa piele şi os de i se 
vede rotula stîngă. 1, 2, 3, 4... 

VICE: Nu mi se face de somn. 

TIBI: Să nu mai aud nici un cuvînt! 

VICE: Momo nici nu-i pistruiat. 

TONTO: Da rotula i se vede. 

TIBI: Dormiti! 

Tibi stinge lumina. Copiii se bagă fiecare în patul lui. Tibi se aşează 
şi face nişte calcule. Deslipeşte nişte post it-uri de pe uşă şi-şi notează 
câteceva într-un carnetel. 


Scena a doua 
„Mă transmit LIVE!” 


1. De supărare, Crista s-a ascuns cu capul sub pernă. Vice se 
ridică în şezut şi se uită la ea. Tonto se ridică şi el. Îi face semn să o lase în 
pace. Apoi Tonto îi arată lui Vice că el „îşi trage fermoarul peste gură, 
încuie cu cheia şi o aruncă departe”. Chiar în acel moment, pe masa unde 
stă Tibi se răstoarnă suportul de creioane. Preocupat de calcule, Tibi l-a 
răsturnat. Însă Tonto percepe altfel ceea ce s-a întâmplat... „Uau! Cheia 
aruncată de el a produs un asemenea efect!”. Tonto se amuză „pe 
muteste”, jubilează ca un fotbalist care a înscris în poarta adversă. Vice e 

exasperat. Se trânteşte la loc în pat şi se acoperă cu pătura. Tibi scrie mai 
departe. 

2.Tonto n-are somn. Fascinat de cele întâmplate, Tonto reface 
aproape identic ceea ce a făcut mai devreme: sugerează că îşi trage 
fermoarul peste gură, că încuie cu cheia, şi aruncă cheia... Aşteaptă o 
secundă şi apoi se uită înspre masa lui Tibi... De data asta... nimic... Are o 
mică răbufnire de dezamăgire „în surdină”... 

Brusc, de sub pernă, se aude Crista sughitand. Tibi se uită înspre 
copii... Exact în acel moment Tonto reface jocul, de data asta cu ochii 
închişi. Tibi îl surprinde, Tibi asistă la tot acest joc. Crista sughita. Tonto îşi 
acoperă ochii cu mâna. Apoi „desface” foarte decupat fiecare mişcare, dar 
totul în surdină: trage fermoarul, pune lacăt, încuie si... şi aruncă cheia în 
direcţia lui Tibi. Tibi intră în joaca lui Tonto şi scapă pixul din mână. Tonto 
„cască ochii mari-mari”. Tibi se uită la el. Tibi şi Tonto râd cumva pe 
ascuns, menajând somnul celorlalţi. Tonto se agită „pe muteste” în pat. 
Crista sughita. 

Brusc, Vice se ridică enervat şi taxează atât foiala lui Tonto cât şi 
sunetele scoase de Crista. 

VICE: Nu mai sughiti! 

TIBI: Sughita! 

3.Tibi ajunge lângă Crista. Îi dă perna la o parte. Crista se trezeşte 
brusc. Aţipise. Apoi continuă să sughite. Tibi va încerca să o ajute pe Crista 
să scape de sughit. Face un mic exerciţiu de respiraţie. Tonto repetă 
„sughiţa!”- „sughiţi!”. Vice se enervează şi se trânteşte la loc în pat sub 
pătură. Crista scapă de sughit. Tonto e fascinat. Dar tot nu are somn. Se 
trage în partea opusă celei în care a stat până la acel moment. Tibi se 
îngrijeşte ca fiecare să fie învelit, să stea confortabil. 

TONTO: Dacă ardeam, ne dădea la ştiri, nu? 

TIBI: Dadeau... 

VICE: Nici ars nu dădeau pe tine la ştiri! 

TIBI: Nu te dădeau... 

TONTO: Nu?... Taci sforăistule! 

VICE: Am înfundat nasu. 

TONTO: Sufleca-!! 

TIBI (exasperat): Suflă-l şi dormiti. 

4. Tibi îi oferă hârtie igienică lui Vice. Acesta refuză şi se întoarce 
cu spatele. Se bagă sub pătură. Tonto profită de situaţie. Se dă bine pe 
lângă Tibi. Se ridică şi desfăşurând aproape tot sulul de hârtie igienică, îşi 

suflă nasul -neavând absolut nimic- şi apoi îşi vara tot restul sub pernă. „el 
e cuminte, el e ascultător.” N-are stare, n-are somn. Tibi îi face semn să 
vorbească mai încet... să menajeze somnul celorlalţi... Tonto se execută. 
Vorbeşte în şoaptă... 

TONTO: Ne dădeau în direct, nu? lo nu integ cum de se dă aşa 
repede o chestie. Cum de e aici aproape, aproape şi acolo departe, de te 
vede toată lumea... Şi mama!... Şi se uită cu gura căscată la tine că uite, 
vai, vai, ce ţi s-a întîmplat! Într-o secundă te au toţi. Şi mama! Nu, Tibi!?.. 
Toate ecranele te transmit şi se pun pe plâns. Cu cit ecranul e mai mare 
cu-atit e mai multe lacrimi, nu? 

TIBI: Sînt. 

5.Deodată, Crista, stând cu ochii închişi, într-o condiţie de somn- 
visare începe să vorbească. Tibi si Tonto rămân uimiti... 

CRISTA: Oamenii se taie jos la inimă şi plâng pe unde-apucă. Da 
cei mai mulţi pe ecrane. Şi ecranele curg lacrimi. 

Tibi şi Tonto sunt uimiţi. Tonto se ridică uşor de tot în şezut şi-şi 
trece mâna pe deasupra feţei lui Crista. Nici o reacţie... Pare că doarme... 
Brusc Vice intervine, din aceeaşi condiţie de somn-visare... 

VICE: Inima e sus, habar n-ai! 

6. Tibi îi face un semn lui Tonto să se culce şi el. Tonto se execută. 
Vice se aude sforăind. Crista îşi clantane dinţii. Dodi se desface în somn ca 
un evantai. Picioarele şi mâinile lui ajung într-o poziţie ce sfidează legile 
fizicii. Toţi trei dorm şi foarte repede ajung departe de aici. 

TONTO: Tu-ţi dai seama ce tare e să poţi să-i faci pe toţi oamenii 
să plinga în acelaşi timp? Cînd o să fiu mare, vreau să mă fiu transmitator 
din ăsta. Să dau drumul la plîns cînd am eu chef. Şi dup-aia să se ridă cu 
cîrcel. Şi să mă vadă mama! 

TIBI: Cu ce? 

TONTO: Cu cârcel.... 

TIBI: Cu sughit... Să fii reporter, nu transmitator. 

TONTO: Şi reporter e bine. 

7.Tibi rămâne lângă Tonto. Crista doarme clantanind din dinţi, Vice 
sforăie, Dodi doarme, dar o mână şi un picior se mişcă aproape regulat de 
sus în jos de parcă ar respira. Tonto se uită fascinat. Tibi începe să fluiere 
uşor, constant. Vice încetează să mai sforăie. Tonto e uimit. Tibi nu mai 
fluieră. Vice sforăie iar. Tonto fluieră scurt. Vice nu mai sforăie. Tonto e 
fericit de „magia fluieratului”. Tibi îl ajută pe Dodi să-şi relaxeze braţele şi 

mâinile şi fluieră ca sforăitul lui Vice să dispară. Spune replica ca pe o 
poveste prin care caută să-l trimită-n somn şi pe Tonto. Vorbeşte şi fluieră. 

TIBI: Fără mâini. Fără picioare. Nu mai simţim nimic. Adormim. 
Gata foc. Gata joc. Gata pedeapsă. Gata tot. Fluierăm şi visăm. E curat şi 
linişte. Noaptea, corpurile noastre sar ca nişte bile de biliard. Se 
rostogolesc şi se ridică încet de tot. Aranjăm toţi masa. Cuţitu-n dreapta, 
furculita-n stînga. Da, mamă, ştiu cum se pune, zice fratele cel mare, şi-i 
învaţă şi pe cei mici să le pună. Şi mâncăm ruladă cu mere. Muşcăm toţi 
din ruladă şi râdem. Merele sunt fierbinţi. M-am friptărit la buză, zice fratele 
cel mic. M-am fript, îi şopteşte mama la ureche. Fript, fript, fript, strigă toţi. 
Să mai rămână şi pentru mâine, spune tata. Mâine facem alta, spune 
mama. Dar facem mamă, nu-i aşa că facem? 

Treptat, pe această „poveste”, planul al doilea devine vizibil. Pe 
margine, copiii plimbă de la unul la altul tacâmuri de inox, umplu o cană cu 
ceai, taie felii dintr-o pâine, le ung cu miere, iar un altul va ţine în mână un 
ceas deşteptător căruia îi va roti limbile în sensul de curgere a timpului. 
Spaţiul de joc se roteşte uşor. Tibi trece dintr-o încăpere în alta: din 
cameră, în hol, în baie, în bucătărie şi iarăşi în hol. Va dezvolta câte o 
acţiune în fiecare spaţiu prin care trece: se schimbă de haine, se spală pe 
faţă, pune un ceainic pe aragaz, aşează masa din bucătărie. la de pe masă 
un rând de chei şi iese în hol. Se aude yala de la uşa de intrare închizându- 
se cu un zgomot greu. Apoi câteva secunde de linişte. Şi brusc se va auzi 
sunând ceasul deşteptător din mâinile copilului de pe margine. Un altul îşi 
va trage pe mână o mănuşă de menaj în bucătărie şi va lua un ceainic care 
începe să şuiere. Un alt copil va apărea cu o pancartă pe care este trecut 
titlul scenei ce urmează: HAI LA ŞCOALĂ! 


Scena a treia 
„Hai la şcoală!” 


1. Copilul rămâne cu pancarta pe scenă. Este o pancartă mare, pe 
care abia o ţine dintr-o parte rezemând-o mai mult pe jos. Se distinge 
coloana sonora a unui film de desene animate cu „bătăi” (gen japonez). 
Când sunetul devine foarte distinct, brusc prin parcată tasneste Dodi. 
Poartă acelaşi cuţit înfipt în cap din scena întâi. Sunetul de la desenele 
animate creşte şi umple spaţiul. Copilul pleacă cu restul de pancartă rămas 
după săritura ursului executată de Dodi. 

Dodi rămâne singur în spaţiu. Pentru câteva clipe vom rămâne în 
imaginaţia acestui copil care se uită la desene animate japoneze (ideal 
dublate în spaniolă). Dodi este eroul din desenul animat. Imagini cu acest 
desen animat curg pe un TV undeva în planul doi. Luminile şi sunetul 
decupează crâmpeie din imaginaţia lui Dodi erou de desen animat. ÎI 
vedem pe Dodi lovind în stânga şi dreapta, rostogolindu-se, sărind. La un 
moment dat, Dodi ajunge în dreptul TV-ului unde moare foarte teatral. 

2. Exact în acel moment, dinspre bucătărie o vedem pe Crista 
apropiindu-se. Pe venirea Cristei toate elementele (sunet şi lumini) care 
sugerau planul imaginar al lui Dodi se estompează şi dispar. Dodi însuşi, 
văzând-o pe Crista că se apropie incremeneste pe un scaun într.o atitudine 
„pacifistă”, de copil inocent. Îşi scoate „cuțitul din cap”, se pune pe mâncat 
un măr şi schimbă canalul pe o emisiune educativă... CARE!?... eventual 
ceva de pe TVR 1 „Să învăţăm limba engleză”. 

3.Crista se duce la Vice. Acesta zace în pat, învelit. Crista aruncă 
pe pat, peste el cu haine, caiete şi manuale, un ghiozdan... 

CRISTA: Trezeşte-te! 

VICE: Nu vreau. 

CRISTA: Îmbracă-te o dată! 

VICE: Mi-e lene. 

CRISTA: Tonto e-n baie deja. 

VICE: Pute! 

CRISTA: Minti. 

VICE: Face caca şi pute rău! 

CRISTA: Banu! 

4.Exact în acel moment apare de la baie Tonto. Brusc, Crista face 
semne cum că ar vomita şi aleargă repede la baie unde începe să curețe 
dupa Tonto. Se aude Crista strigând cât poate de tare: „TONTOOOOOP 

Tonto şi Vice se amuză pe seama ei. Se ţin amândoi cu degetele 
de nas. 

VICE: O, ce mai pute! 

TONTO: Unde? 

VICE: După tine! 

Evident că mirosul nu este atât de pătrunzător, dar cei doi se 
amuză de reacţia Cristei. 

5.Vice se asigură că nu-l vede Crista şi, repede, îşi strânge 
caietele şi manualele din pat. Le adună şi le pune sub pat, acoperindu-le cu 
cuvertura. Apoi îşi bagă în ghiozdan o pereche de adidaşi; îşi dă jos de pe 

el treningul şi-l pune în ghiozdan. Apoi se îmbracă cu hainele azvârlite de 
Crista mai devreme. Se îmbracă într-un rând de haine care ar trebui să 
povestească mai abitir o uniformă şcolară de ciclul gimnazial. 

Tonto nu îl observă de la început pe Vice, căci rămâne în centru şi 
este foarte-foarte mândru de noua sa achiziţie vestimentară: 

TONTO: Am bluzita albă. Curată. Nouă. Bluzita în dungi subţiri şi 
colorate. Scrie pe ea | love Spain. Cum să puta? Nu put. Bluzita de la 
mama mea care are şi etichetă. Nu put. 

6.Brusc însă, Tonto îl vede pe Vice când îşi ia dintr-o ascunzătoare 
nişte bani şi-i îndeasă în ghiozdan printre adidaşi şi trening. Tonto rămâne 
nemişcat. Vice îşi mai verifică o dată toate cele şi întreabă pe Crista „Mai 
pute în baie!?”. Crista răspunde scârbită cumva: „Imediat!”. Tonto se 
încruntă şi îi smulge repede ghiozdanul din mâini lui Vice. 

TONTO: Zici aşa ca să nu te duci la şcoală... 

Vice îl îmbrânceşte pe Tonto şi-şi recuperează ghiozdanul. Apoi se 
îndreaptă către bucătărie. Tonto vine repede după el. Tonto şi Vice se 
aşează la masă. 

7.Vice îi face semn să păstreze secretul. Tonto rămâne bosumflat. 
Vice se pune pe mâncat. Tonto nu se atinge de nimic. 

TONTO: Zici aşa ca să nu te duci la şcoală... 

VICE: Şi? 

TONTO: Şi-o să se enerveze TIBI. TIBI zice să mergem la şcoală. 

VICE: N-o să ştie. 

TONTO: Şi dacă află? 

VICE: Te-am spart dacă-i spui. 

TONTO: Dacă află mama? Dacă află tata? 

VICE: Sînt prea departe. 

TONTO: Sint aici. 

Vice se enervează. Se ridică de la masa şi-l loveşte peste cap pe 
Tonto. Apoi se aşează să mănânce. Tonto rămâne imbufnat. E gata sa 
explodeze. 

VICE: Asta crezi tu. 

8. Chiar atunci intra în bucătărie Crista fără să observe disputa 
dintre cei doi. Se aşează şi ea şi începe să mănânce. Printre picături face 
la repezeală şi câte un sandvici pentru fiecare băiat. Câte două felii mari de 
pâine cu nişte margarină. În timpul ăsta, la masă Tonto şi cu Vice îşi 
aruncă priviri duşmănoase. Vice îl loveşte constant pe Tonto pe sub masă. 
La un moment dat, Crista întreabă pe Tonto: 

CRISTA: Tonto, la română, ţi-ai facut!? Tonto!? Ce-ai avut de 
scris?! 

Tonto nu răspunde. Crista reia întrebarea. Vice îl loveşte iar pe sub 
masă. Atunci brusc, Tonto se ridică în picioare pe scaun, scoate caietul- 
manual de limba română şi citeşte apăsat din caiet-manual: 

TONTO (citeşte): „Construiţi câte o frază plecând de la următoarele 
enunturi:” Puncte, puncte, puncte „şi mama mă vede.” (citeşte) „Mă rid, ma 
joc, mă sar, mă vin de la şcoală, mă fac lecţii şi mama mă vede.” Puncte, 
puncte, puncte „noaptea mama mă sărută.” (citeşte) Dacă-s cumincior, 
noaptea mama mă sărută. (brusc, nu mai citeşte) Ţin sărutul cu mîna pe 
obraz. Tin cit pot io de tare apăsat. Şi sărutul intră în piele. Mă adorm cu 
capul pe mama. Mama mă mingiie. Mama mă ştie tot. Si pe tine te ştie ca 
stai aşa şi nu vrei la şcoală. Mama e aici. 

Tonto rămâne în picioare. Respiră foarte greu. Crista se uită uimită 
la Vice, Vice la Crista. Vice face semne că cel mic „s-a dilit”. Crista îi ia 
caietul-manual din mâna lui Tonto şi se uită peste cele scrise. Il 
corectează. Vice, cu un aer degajat se implică şi el în corectarea celor 
scrise/citite de Tonto. Vice îi ia caietul-manual din mâna Cristei. 

VICE: Mă râd nu e bine. Mă sar e bine. 

CRISTA: Mă sar e greşit. Mă mingiieste, aşa se spune. 

VICE: Fără mă, mângâieşte doar. 

9. Brusc, Tonto îi smulge caietul-manual din mâinile lui Vice. Vrea 
să-l pârască. E gata-gata să-l dea în vileag. Vice caută să se abţină şi să 
pară relaxat. Tonto va încerca să-i ia ghiozdanul. Vice nu-l va lăsa. 

TONTO: Tu nici nu mergi la şcoală. De unde ştii cum e corect? 

VICE: N-am nevoie de şcoală. 

CRISTA: Ca să te faci mare ai. 

VICE: Nu te faci mare la şcoală. 

TONTO: Toată lumea care e mare a fost la şcoală. 

CRISTA: La şcoală te faci preşedintă. 

VICE (apăsat): Preşedinte. 

CRISTA: Si la fete cum se zice? 

VICE: Se zice numa la cine e. Băieţii e preşedinte. 

10. Crista termină sandviciurile şi le pasează fiecăruia câte unul. 
Apoi îi trimite cât mai repede la şcoală. 

CRISTA: E preşedintele, că e unul singur. Restul e angajaţi. O să 
întârziaţi. Hai, caramba! 

Tonto sare de la masă. Îşi ia ghiozdanul pe umeri. Apoi merge la 
Dodi să.şi recupereze „roata explozibilă” (un recipient jucărie, în care îşi ia 
apă de băut pentru la şcoală.). Crista rămâne cu Vice în bucătărie. Crista îi 
umple lui Vice o sticluta cu apă de băut (de la perete). Vice o ia şi şi-o pune 
cu mare grijă în ghiozdan. Dodi intră în bucătărie cu Tonto. Dodi va rămâne 
acasă. Tonto şi Vice sunt gata de plecare. Tonto se înfige să-şi ia cartela 
(„Cartela este astăzi a mea!”) Vice îşi ia cheia de gât, Tonto îşi pune cartela 
de gât foarte mândru. Crista îl strânge în braţe pe Tonto şi apoi îi dă 
repede o creangă dintr-un copac natural, cu tot cu frunze uscate. („Nu-ţi 
trebuie azi la lucrul manual!? Uite, Tibi înseamnă că a adus-o azi 
dimineata!”) 

TONTO: Unde mi-e roata explozibila? 

CRISTA: Se juca Dodi cu ea. 

TONTO: imi vreau roata. 

(Începe să-şi caute o roată transparentă de cuaciuc în care îşi tine 
apa, îl dă la o parte pe Dodi, o găseşte, o apasă şi capacul tisneste) 

CRISTA: lo îl duc pe Dodi la grădiniţă. 

VICE: Du-l. 

DODI: Vacancias. 

CRISTA: Aoleu, e vacanţă la Dodi. 

DODI: Preparamos por serbares. 

Înainte să iasă, Tonto se urcă pe un scaun şi foarte declarativ 
rosteşte: 

TONTO: La şcoală te desteptesti. Ajungi transmiţător. Ajungi orice 
dacă înveţi. Şi cu mapă te ajungi dacă înveţi. 

VICE: Pe naiba! 

TONTO: Aşa mi-a zis mie doamna. 

VICE: Te minte. 

TONTO: Doamna nu minte. 

VICE: Toţi mint. 

11.Vice iese după Tonto. Crista merge în bucătărie şi „dispare”. În 
spaţiu rămâne doar Dodi. Pe TV curg imagini cu desene animate. Reintrăm 
în planul imaginar al lui Dodi. Spaţiul de joc se roteşte iar. Sunetul de 
desene animate creşte ca intensitate. Jocul de lumini şi sunet, apariţiile şi 
disparitiile lui Dodi din spaţiu dau expresie planului imaginar. La un moment 
dat, Crista reapare. 

CRISTA: Preparamos por serbares. 

Brusc, toate coordonatele planului imaginar al lui Dodi dispar. Dodi 
e ajutat de Crista să se îmbrace cu o sugestie de costum sub formă de 
literă. Urmează să pregătească/ să repete un moment de la serbarea 
organizată la grădiniţă. 

Ideea ar fi să-l vedem pe Dodi într-o postură/ ipostază radical 
diferită decât l-am văzut atunci când era „personaj de desen animat”. Ar 
trebui să dezvolte o suită de gesturi şi acţiuni, mai mult sau mai puţin 
„coregrafice”, plăsmuite din suma de frustrări ale „doamnei”. Tot ceea ce i 
se cere lui Dodi nu are nicio legătură cu sfera lui de procupări: porumbelul 
alb, soarele răsare, maseluta „au, mă doare” etc., etc., etc. 

Timpul curge. Spaţiul revine la poziţia din scena întâi. Este seară 
târziu. În spaţiu îi descoperim pe Dodi, Vice şi Tonto. Lipseşte Crista. Un 
copil apare cu o pancartă pe care scrie titlul scenei următoare (titlul apare 
scris cu o greşeală, lucru care ar trebui să „pară” o întâmplare): IO AM 
SÎNGE, TU NAI SÎNGE! 


Scena a patra 
„IO AM SÂNGE, TU N-AI SÂNGE!” 


1. E seară târziu. Cei trei sunt singuri acasă. „Când pisica nu-i 
acasă”..., Vice se joacă un joc pe calculator, sânge, muuult sânge. Dodi se 
uită la un film de groază cu accente sexo-erotice, care curge pe TV. Tonto 
este în dreptul crengii de copac. O pictează. O pregăteşte pentru la şcoală. 
Filmul îl distrage cel mai adesea, dar treptat devine şi sursă de inspiraţie. O 
cratiţă este în mijlocul camerei. Din când în când, fiecare mai trece pe la 
cratiţă. Înmoaie nişte pâine, îşi vâră degetele şi pleacă cu câte vreun 
„ciocăne!”, pe care îl molfăie „la locul de joaca/de muncă”. Ketch up, mult 
ketch up şi muştar din peturi de plastic. 

DODI: Captamos, captamos! 

VICE: N-ai decit să turui. 

DODI: Lasca lo, lasca lo! 

VICE: Nu-nteleg nimic. 

2. Se aude sunetul de la yala usii de la intrare (ca si pana acuma, 
un copil dintre cei aflati pe margine, va produce aceasta actiune; sunetul 
este amplificat). Brusc, Dodi schimbă postul pe un canal de stiri. Vice 
stinge doar monitorul şi merge repede lângă Tonto, pretextând că-l ajută să 
picteze creanga de copac. Băieţii rămân cu atenţia spre uşa de la intrare. 
Aşteaptă să vadă cine va intra. Dar... secundele trec şi nu apare nimeni... 

În tot acest timp, noi o vedem pe interpreta Cristei cum primeşte 
utimele „retuşuri de machiaj” de la doi dintre copiii de pe margine. Unul 
dintre ei îi picură la vedere câteva picături de glicerină, dintr-un recipient pe 
care scrie foarte vizibil „GLICERINĂ”. Un altul deşartă un pet de ketch up 
într-o punguta şi foarte iute, fără ca interpreta să observe (luând-o prin 
surprindere) îi vara punguta sub bluzita şi-o sparge. Totul se întâmplă „în 
joacă”. Interpreta Cristei se agită, devine uşor panicată, e stresată că se 
întârzie intrarea ei... dar, exact îniante să se îndrepte către spaţiul de joc, 
se opreşte lângă copilul cu pancarta şi corectează titlul scenei: „IO AM 
SÂNGE, TU N-AI SANGE!”. Toate aceste acţiuni se petrec într-un ritm mai 
alert, încercăm să sugerăm/să povestim că lucrurile le-au scăpat puţin de 
sub control. În mod cert, dată fiind această premiză, copiii de pe margine 
dar şi interpreta Cristei vor acţiona încercând să rezolve cât mai repede, 
cât mai bine şi mai ales „cât mai discret” problema ivită. Într-un final, Crista 
îşi face apariţia în spaţiul „apartamentului”. 

3. Crista se arată extrem de abătută. Respiră cu greu. Are lacrimi 
în ochi. Băieţii lasă orice preocupare şi vin repede în jurul ei. Crista se lasă, 
aproape leşină lângă pat. 

VICE: Crista, ce-ai patit? 

CRISTA: Mi-e rău. 

TONTO: Să te frectionez!? 

CRISTA (către Vice): Sună-l pe Tibi. Să vină repede... 

VICE: E la benzinărie, nu poate pleca! Mai rabdă... 

4. Brusc, Crista dă semne că se îneacă. Se agită, cade lângă pat. 

TONTO: Vomita!!! 

Tonto fuge repede dupa un lighean. Vice sare peste pat sa o ajute 
pe Crista. Dodi se sperie. Dodi va fugi repede la unul dintre copiii de pe 
margine; isi picura cateva picaturi cu glicerina; sta cateva clipe sa-si faca 
efectul şi apoi revine repede în locul de unde a plecat şi „cu lacrimi în ochi” 
strigă speriat: 

DODI: Che passa!? 

Tonto revine cu un lighean şi prosop. 


CRISTA: Sună-l pe Tibi! 

Exact în acel moment, Crista chircindu-se de durere, face să-i cadă 
hanoracul pe care îl ţinea strâns în jurul brâului. Atunci se va vedea o pată 
mare-mare de lichid roşu. 

5.TONTO: E sânge! Crista e rănităăă! 

VICE: Te-au bătut!? Cine te-a bătut!? 

Dodi se smulge dintre ei şi aleargă prin casă disperat. La un 
moment dat, unul dintre copiii de pe margine îi pasează un mic recipient cu 
glicerină, dar Dodi îl pasează înapoi cu un gest de indignare. Apoi continuă 
să se agite prin cameră. 

DODI (fuge prin casă şi ţipă): Crista atacada per huliganos. Una 
intervention maligna a maltradado. 

CRISTA: Îmi curge sânge. Sună-l pe Tibi! 

Vice sare repede după telefonul mobil. Caută în mobil şi sună. 
Tonto o mângiie pe cap pe Crista şi foarte emoţionat, aproape de lacrimi o 
întreabă: 

TONTO: Cine te-a bătut? Momo pistruiatul de la scara B?! 

VICE (nervos aruncă mobilul)): Mi-a închis!... Mamă, să vezi ce le 
fac eu! Îi omori... 

Cei doi băieţi încearcă să o ia cu grijă pe Crista de pe jos. Dodi se 
bagă şi el să ajute. Arată foarte neajutorati. Dodi mai mult se tine de ea 
decât să fie de vreun folos. Crista geme. Cei trei băieţi se chinuie să o 
aşeze în pat. Ba îi scapă picioarele, ba trunchiul... Calcă peste păpuşi din 
pluş care scot fel de fel de sunete, care mai de care mai ingenioase. 

DODI: Te seccuro! Te seccuro! 

TONTO: Da’ unde te-a lovit!? De unde îţi pică!? 

VICE: Îi curge, nu-i pică! 

Într-un final, reuşesc să o aşeze pe pat. Crista icneşte şi geme. 
Vice sare repede după mobil. Mai sună o dată. 

6.Tonto se cocoata în capul patului. O mângâie pe cap şi suflă 
peste ea ca şi cum ar sufla în supă. E încurcat, nu ştie ce să facă. Crista 
pare ca a aţipit. Brusc, Tonto îi trece mâna peste fata şi-o ascultă cu 
atenţie. Crista abia dacă poate articula câteva cuvinte. 

VICE (la mobil): Da' răspunde o dată!!! 

CRISTA (abia mai poate glăsui): Curge din mine!!! 

DODI (fuge prin casă şi ţipă): Crista atacada per huliganos. Una 
intervention maligna a maltradado. 

TONTO: Vice... Crista o să moară! 

VICE: Taci, mă! 

Vice lasă mobilul de-o parte şi vine lângă Crista. Încearcă să-i 
ridice capul, s-o aşeze mai bine. Crista geme. 

VICE: l-ai văzut Crista!? Cine a fost!? Unde s-a întâmplat!? 

CRISTA: Nu m-a bătut nimeni. Cred că am leşinat şi m-am trezit 
într-o baltă de sânge. Curge şi nu se mai opreşte. Şi mă doare rău aici... 
doare rău... 

VICE: Burta!? Burta te doare!? 

CRISTA (geme): Hmm... 

Crista rămâne nemişcată. Geme surd. Vice îi verifică pulsul, 
respiraţia. Nu ştie ce să facă. Bratele Cristei rămân inerte în mâna lui. 
Parcă ar fi o păpuşă. Exact în acel moment sună mobilul. Tonto sare să 
răspundă. 

7.TONTO (la mobil): Tibi vino repede! Pe Crista n-au bătut-o dar îi 
curge sânge! Îi curge răuuuu! Tibiiii! Tibiiii! 

VICE (luându-i mobilul): Tibi! Da, măi. A venit acuma şi îi curge 
sânge. N-are. Nu! l-e rău, nu poate vorbi. Nu... zice că nu... O doare burta 
şi-i curge mult sânge... Ce?! Ce mă!? Vino repede! (pune mobilul de-o 
parte) 

TONTO: E de la mâncare! O să moară otrăvităăă! 

VICE: Mai taci, mă! Fă din ceva nişte comprese calde! 

TONTO: Ce? N-avem... 

VICE: Pune la fiert nişte apă... Tibi a zis ceva de nişte comprese... 

Tonto fuge la bucătărie. Dodi fuge după el. Împreună pun apă la 
fiert. Crista şi-a mai revenit. Tonto şi Dodi se aşează lângă ea. Vice o ţine 
de mână, o mângâie pe fata. Dodi ia o carte şi-i face vânt. Tonto se oferă 
„să o tragă pe mâini”. 

CRISTA: Nu-i de la mâncare... N-am mâncat nimica azi... A început 
să curgă. Parcă îmi înfige cineva ace în burtă. Ca atunci când mănânc iaurt 
şi dup-aia pepene şi dup-aia Milka cu scorţişoară. Durerea se face mică şi 
e mare dinou... 

VICE: Poate e de la ciocănelele de ieri... 

(pauză) 

8. Pentru câteva clipe nimeni nu mai zice nimic. Crista pare că a 
atipit. Dodi continua să agite aerul din jur, cu o carte. Tonto o masează pe 
mâini. Vice se uită foarte atent la ea. La un moment dat, Vice se ridică în 
picioare. Unul dintre copiii de pe margine, foarte discret ajunge lângă pat. Îi 
oferă lui Vice un recipient cu... glicerină... Dodi şi Tonto au încremenit. 
Crista nu mai mişcă. Nici copilul de pe margine nu mai face nici o mişcare. 
De pe pat începe să picure. 

DODI: Che ce!? 

Crista pare că doarme, că a atipit. 

TONTO: Mai curge?! 

Vice se apropie de Crista. O atinge. 

VICE: Crista!?... Te mai doare!? 

După câteva clipe de linişte foarte tensionate, Vice îi face semn 
copilului de pe margine să se retragă. Crista se ridică în şezut. Pare mai 
liniştită. 

CRISTA: Nu... cred că am febră... 

TONTO: Are rană înăuntrul! 

VICE: Picioarele le poţi mişca?! 

Crista îşi mişcă picioarele. Dodi o gâdilă. Crista se gâdilă. 

TONTO (cu o voce mai pierită): Are rană înăuntru! 

VICE: Mai taci, ma! Crista, dar nu esti rănită nicăieri... 

DODI: Te seccuro! Te seccuro! 

Crista se înveleşte. Pare mult mai liniştită, spre uimirea băieţilor. 
De pe pat, picură în continuare, dar Crista nu bagă de seamă. Doar băieţii 
se arată foarte incordati. 

VICE: Te doare ceva!? 

CRISTA: Mă doare burta. 

VICE: Nu-i de la burtă, dacă n-ai mâncat!... 

Brusc, Crista se agită, se îneacă, tuşeşte. Tonto ia repede 
ligheanul şi-l pune în braţele ei. 

TONTO: Vomităăă! 

Crista mai tuşeşte de câteva ori. Încearcă să vomite, dar nu-i 
vine... Respiră mai greu, dar se reaşează cum stătea iniţial. Dodi agită iar 
cartea în jurul ei. Crista pare mult mai bine... S-a mai liniştit. 

CRISTA: Poate că totuşi e de la mâncare. A fost ziua doamnei şi 
ne-a dat să bem Cappi de căpşuni... 

TONTO: Şi dacă bei Cappi, te faci cu atâta sange!? 

Dodi scoate la iveală din ghiozdanul Cristei un bidon de Cappi la 
doi litri din care s-a băut mai bine de jumătate. Îl desface şi bea din el. 


Tonto sare pe el şi-i ia bidonul. Bea şi el. Apoi se uită la mâna lui. 
Dodi îi smulge bidonul. Bea şi el. Brusc, Tonto sare din pat şi-şi pune mâna 
pe burta Cristei. Dodi face la fel. Aleargă prin cameră şi se mânjesc 
reciproc. Dodi se îmipedică şi cade. Ar vrea să plângă, dar se bagă repede 
sub pat unde se tăvăleşte ca un căţel, încercând să capete cât mai multe 
nuanţe de roşu. Tonto fuge repede la acuarele şi-şi vâră degetele în 
culoarea roşu. Se aleargă cu Dodi prin cameră. 

TONTO: Mamăăăă cum mi se vede degetele! Sînt erou, Vice! Sint 
războinic! Sînt sîngerosul nemuritor. Vice, tu ştii că io o să mă trăiesc 
mereu? 

VICE: Băi, stai că asta pătează!! 

Tonto se împiedică şi cade peste Vice. Dodi sare peste ei în genul 
»gramada cere vâri!”. Vice se enervează şi-l pocneşte peste ceafă pe 
Tonto. Repede unul dintre copiii de pe margine îi pasează lui Tonto 
recipientul cu glicerină. Tonto îşi picură la ochi şi începe „să plângă”. Dodi 
face la fel şi „plânge” şi el. Exact în acel moment se aude sunetul yalei de 
la usa de la intrare. 

9. Apare Tibi. E îmbrăcat într-o salopetă de la Rompetrol Service. 
De cum îl văd, băieţii îngheaţă plânsul şi se strâng repede în jurul Cristei. 
Dodi se cocoata pe tăblia patului. Tonto se urcă în partea opusă. Vice stă 
în picioare. Tibi se aşează pe pat lângă Crista. Se uită la Crista, se uită la 
copii şi vazandu-i patati cu acuarele, ketch up şi alte alea, întreabă: 

TIBI: Ce s-a întâmplat? 

După o pauză de câteva secunde în care fiecare se uită la fiecare, 
brusc Vice, Tonto şi Dodi încep să vorbească în paralel, unii peste alţii, 
încercând să reproducă istoria a toate câte s-au întâmplat de când a intrat 
Crista pe uşă. Evident fiecare are propria versiune şi identifică alte şi alte 
cauze pentru toată harababura existentă. Va fi o secvenţă de maximum 15 
secunde în care cei trei, fiecare pe limba lui şi cu propria percepţie asupra 
evenimentelor va căuta să fie cât mai convingător. Când vacarmul 
perspectivelor relatate atinge apogeul, Tibi va scoate un fluier ca de poliţist 
de la circulaţie şi va opri tavalugul vorbelor celor trei. Cei trei amutesc. 

TIBI: Miroase a încins. lar aţi dat foc la ceva!? 

TONTO: Am uitat apa la fiert!!! 

Tonto şi Dodi dau fuga la bucătărie şi împreună caută să rezolve 
problema, vrând cât de repede să se întoarcă şi să fie de faţă la ceea ce va 
face Tibi ca să lămurească problema Cristei. În cameră rămân Tibi, Vice şi 
Crista întinsă pe pat. Vice tace, e numai ochi şi urechi. „Învață de la cel mai 
mare”. Tonto va trage cu urechea la tot ceea ce se petrece şi unoeri va 
interveni, strigând cât va putea de tare. 

TIBI: Ce s-a întâmplat? 

CRISTA: Curge din mine. Ca nişte dâre de Cappi de căpşuni. 

TONTO (de la bucătărie): a băut Cappi că a fost ziua doamnei!! 

TIBI (o palpează pe burtica): Te doare aici? 

CRISTA: Da. 

VICE: Da' n-a mâncat nimica... 

TIBI: „Nimic” nu „nimica”. 

Tonto şi Dodi apar în cameră ţinând amândoi de o oală cu apă 
fierbinte. Ultima replică îi găseşte exact în mijlocul camerei cărând cu greu 
la acea oală cu apă. 

CRISTA: O să-mi curgă tot sângele? 

TIBI: Nu... Nu-i nimic... Nimic anormal... Crista a noastră e cea mai 
tare! Crista a noastră nu mai e o fetiţă, e domnişoară. Ce-ai patit tu e ceva 
normal, se cheamă ciclu. 

TONTO: Ce-i aia!? 

Brusc se face heblu pentru câteva secunde. Exact după replica lui 
Tonto, vor fi câteva secunde de black out. Timp în care cei cinci se 
reaşează în spaţiu. Mai exact se vor amplasa într-o ipostaza/conditie care 
să ne povestească/sugereze că urmează să se culce. Se amplasează 
asemănător mizanscenei din scena a doua. 


Scena a cincea 
„De azi sunt mama! 


1. În black out apare un copil dintre cei aflaţi pe margine cu o 
pancartă pe care scrie titlul scenei ce urmează: DE AZI SUNT MAMA! 
Lumina se aprinde în spaţiul apartamentului. Avem delimitat exact acelaşi 
spaţiu ca în scena a doua. 

E noapte. Copiii sunt în pat. Tibi îi veghează. Linişte. Toţi ochii sunt 
indreptati către Crista, care stă cumva în şezut. La un moment dat, are 
intenţia de a se da jos din pat. Brusc, Tonto şi Vice şi Dodi sar în ajutorul 
ei. Unul să-i tragă pătura, altul să-i dea papucii, altul îi oferă mâna să se 
ridice. Crista se razgandeste şi trage imediat pătura la loc peste ea. Ca 
într-o expiratie, băieţii revin la poziţiile lor iniţiale. Crista rămâne în şezut. 
Se uită pe sub sprânceană, puţin mirată la cei trei. Apoi îşi face o cruce 
mică, îşi împreunează mâinile şi se roagă. Instantaneu, aceeaşi mişcare se 
întâmplă şi cu cei trei: Dodi, Vice şi cu Tonto. Copiii sunt în rugăciune. Tibi 
îi vede şi aprinde „becul cu Isus”, spre bucuria lui Tonto şi a lui Dodi. După 
câteva clipe, Crista se închină şi băieţii fac la fel. Se reaşează fiecare la 
locul lui. Vice îşi schimbă poziţia ca să o vadă mai bine pe Crista. Tibi 
stinge „becul cu Isus”. 

2. După câteva clipe de linişte... 

CRISTA: Ce-i aia ciclu? 

TIBI: Un semn că eşti fată. O dată pe lună. În fiecare lună, fetelor 


le curge sînge. 


tata? 


TONTO: O să moară? 

VICE: Toate fetele are asta? 

TONTO (aproape concomitent cu Vice): ...Ciclu!! 

TIBI (îl corectează pe Vice): „Toate fetele au asta?”... Da... 
CRISTA: Şi mama? 

TIBI: Şi mama. 

TONTO: Şi mama!? 

CRISTA: Şi-n fiecare lună mă murdăresc? 

TIBI: O să ai tampoane. 

CRISTA: Da de unde ştiu cînd le pun? 

TIBI: Îţi faci un semn pe calendar. 

CRISTA: Pe ăla în care scriu cîte zile mai sînt pînă vine mama şi 


TIBI (o corectează): „Până vin..” Pe ăla. 

TONTO: Cînd vine... când VIN mama şi tata? 

TIBI: Cînd termină de cumpărat toate cele... 

CRISTA: Păi când termină? 

VICE: Păi, nu mai termină... 

TIBI: Vin cît pot ei de repede. Pentru noi s-au dus acolo... 

CRISTA: Băieţii sunt ca taţii şi fetele ca mamele. De azi sunt 


mama. De-acum trebuie să mă ascultați. 


VICE: Aşa cu sânge pe tine? (râde singur) 

TONTO: Şi băieţii are cilcu...? 

TIBI (îl corectează): „Au..” Nu... N-au! 

VICE: Niciodată! 

TONTO: Da căţeii are ciclu? 

VICE: Câinele e băiat!.. 

TIBI (il corectează si se încurcă şi el): ,Au”... Nu, n-au... Dar 


catelusele... au... 


CRISTA: Şi lor cine le pune tampoane? 
VICE: Lor le curge direct în blană. 
3.Crista se ridică şi se duce la toaletă... Băieţii sar în ajutorul ei ca 


mai înainte. Tibi strînge aşternutul, îl schimbă... Tonto se ridică să mai 
vadă o dată... Vice îl arde peste ceafă... Crista revine... Copiii se bagă la 
loc în pat. Crista se mută singură în patul lui Vice. Vice rămâne să doarmă 
în patul mare „al părinţilor” împreună cu Tonto şi Dodi. Tibi îşi pregăteşte 

sacul de dormit în formă de banană, se bagă şi el la somn. Crista adoarme 
prima. Băieţii se ridică uşor, rând pe rând şi se mai uită la ea. Singur Tonto 
rămâne în şezut. lar nu are somn. Tibi ia de pe masă un manual de 
anatomie. Începe să citească, mai în şoaptă, menajând somnul Cristei. 
Treptat, băieţii adorm pe rând. Singur, Tonto rămâne treaz până la sfârşit. 
Adoarme greu, n-are somn. 

TIBI: Deodată a început să curgă. Prin ciclu sau menstruatie se 
înțelege procesul de scurgeri vaginale periodice de mucoasă uterină şi de 
sînge care durează în general între 4-5 zile, fluxul maxim înregistrîndu-se 
în ziua a doua şi a treia. Ciclul menstrual începe atunci cînd organismul 
este pregătit. Începerea menstruației este momentul cel mai vizibil al 
pubertatii şi apare ca urmare a unei functionari normale a lanţului hor-mo- 
nal (se încurcă)... hipo-ta-la .... 

Şi mama i-a spus: de-acum eşti şi tu mama, de-acum poţi să ai şi 
tu copii, de-acum nu mai e de joacă, de-acum, de-acum, de-acum.... Si 
fetiţa a luat-o pe mamă în braţe şi i-a zis: nu vreau copii, încă nu, încă nu, 
mai vreau puţin să fiu mică. Nu-ţi fie frică, i-a spus mama! Eşti pregătită, 
eşti cea mai pregătită! 

Treptat, adoarme şi Tibi. Tonto puţin înaintea lui. Este sugerată din 
nou „trecerea timpului” prin intervenţiile copiilor de pe margine. Spaţiul 
apartamentului ,dispare” pentru câteva clipe din atenţia noastră. Planul „al 
doilea” al spectacolului devine mult mai vizibil. Copiii de pe margine 
pregătesc elementele necesare scenei ce urmează. Un copil apare în 
lumină ţinând în mâini o pancartă pe care stă scris titlul scenei ce urmează: 

SPANIA, SPANIA, CUTIA ESTE MAMA MEA! 


Scena a şasea 
„Spania, Spania, cutia este Mama Mea!” 


1. Pentru moment, vom fi atraşi de „acest plan al doilea” al 
spectacolului. Pe marginea spaţiului de joc (apartamentul), un copil ţine în 
mâini pancarta cu titlul scenei. Un altul aduce cu uşurinţă din culise câteva 
obiecte create să sugereze diferite aparate de uz casnic: frigider, maşină 
de călcat, mixere, combină muzicală, centrală termică, dar şi ferestre pvc 
cu geam termopan, diferite jocuri şi jucării etc etc etc. Într-o altă parte a 
scenei, vedem pe unul dintre copii care înceracă să se ridice pe umerii unui 
al doilea copil. În momentul în care a reuşit să se cocoate pe umerii 
partenerului, îşi va trage peste el/ „peste ei”, o salopetă cu însemnele unei 

firme de curierat. Treptat, spaţiul scenic reprezentând apartamentul se 
luminează. E o atmosferă de dimineaţă. Copiii din piesă, cei cinci fraţi 
(inclusiv Tibi) dorm încă. 

2.Din acest moment, această scenă -a şasea- se va desfăşura pe 
două planuri stilistice: unul imaginar, oniric, poetic şi un altul realist, frust, 
sec. 

Situaţia „mare” surprinde momentul în care copiii primesc 
pachetele trimise de părinţi acasă. Firma de curierat a adus obiectele 
trimise de părinţi. Tibi este acasă şi le ia în primire. Cât timp copiii le 
descoperă extrem de fascinaţi şi bucuroşi, Tibi pregăteşte masa. Planul 
oniric, poetic va urmări relaţia copiilor cu obiectele primite, iar planul frust, 
relist, sec va urmări traseul lui Tibi, care cât timp copiii desfac pachetele, el 
se află în bucătărie pregătind masa. 

Cei doi băieţi „îmbrăcaţi” în salopeta firmei de curierat se apropie 
de usa de la intrare. Cei doi -deveniți unul singur- „se îndreaptă” şi ,suna” 
la uşă. Imediat, pe marginea spaţiului de joc (a apartamentului) apar alţi 
copii cu nişte undite de jucărie. Pescuiesc aşternuturile de pe fraţii adormiti. 
Treptat, cei cinci fraţi se trezesc. 

TIBI este primul care şi deschide uşa. E teribil de adormit. 
Semnează de primire şi aduce/lasă obiectele să intre în spaţiu. Nu observă 
nimic ,ciudat” sau „curios”... TIBI va merge mai departe într-o succesiune 
de acţiuni foarte realiste şi fruste. Tibi merge în bucătărie şi pregăteşte 
masa pentru ei toţi. 

În schimb, în prim plan, obiectele devin animate pentru toţi ceilalţi. 
Odată cu sunetul de sonerie, spaţiul sonor va fi invadat de o temă 
muzicală, brodată/mixată cu sunete hiperbolizate ale obiectelor care inundă 
spaţiul. CRISTA, DODI, VICE, TONTO se bucură de prezenţa obiectelor... 

DODI: Madre et padre. 

CRISTA: Uau, e mai mare ca niciodata. 

TONTO: Dulciuri! 

DODI: Gracias! 

TONTO: Masinute cu telecomanda. 

DODI: Por me. 

TONTO: Cărţi cu poveşti! 

DODI: Por me, por me. Todo por me. 

TONTO: Boiling Point. 

VICE: Asta-i pentru incepatori. 

TONTO: O găleată cu iaurt. 

CRISTA: laurt de colectieeeeeeee! Mama-căpşuna, tata-capsunu! 

DODI: Alerta, que en estos ojos 

del sur y en este cantar 

yo os traigo toda la mar! 

E prima dată când intră obiectele în scenă. Ar trebui să devină o 
scenă leitmotiv. Obiectele sunt personificate. Devin Mama, Tata, Buni, 
Bunul. Toate obiecte de uz casnic, audio-video etc vor fi jucate/ animate de 
ceilalţi copii care ar risca să rămână în afara distribuţiei şi pe care ne-am 
dori să fie cooptați în rândul „copiilor de pe margine”. Astfel, pe principiul 
„omului sandvici”, fiecare copil va activa câte un obiect. 

„Pachetul primit” naşte emoția revederii; prin pachetele primite pare 
că părinţii sunt deja acolo, obiectele miros a părinţi... Copiii le imbratiseaza, 
râd şi plâng de bucurie, obiectele devin părinţii. 

3. Astfel că CRISTA, DODI, VICE, TONTO desfac pachetele, se 
bucură de ele, „se caută printre ele”... Totul culminând cu SONGUL 
CRISTEI. Obiecte şi copii într-o ODĂ SPANIEI. 

Song CRISTA/Odă Spaniei 

Dă-mi părinţii înapoi, 

Spanio, mi-e dor de amîndoi 

Să vadă copii-n clasă 

C-am şi eu părinţi acasă. 

Să ne spunem noapte bună 

Şi să ne teleportăm în lună. 

Să mîncăm Mc fish mereu 

Şi să ne jucăm la greu. 

Sa ne stringem în braţe 

Şi să dăm chipsuri la rate. 

Să mergem cu bicicleta 

Şi să mîncăm brînză feta. 

Să mestecăm huba-buba 

Şi să fugim în Cuba! 

VICE: În Spania, nu ştii nimic! 

DODI: Non lo interompa! 

CRISTA 

Să mîncăm la City Mall clătite 

Gustoase şi rumenite. 

Să fim împreună 

Să ne spunem poftă bună. 

Să nu mai plingem în pernuta 

Că nu sîntem toţi în căsuţă. 

VICE: Tu te smiorcaiesti. 

CRISTA 

Avem doi parinti si noi 

Mama, ne e dor de voi. 

Tata, cind veniti inapoi? 

VICE: Niciodata. 

Tema muzicală ar trebui sa fie extrem de uşor recognoscibila de 
catre posibilii bunici ai acestor copii, ai copiilor de varsta celor din 
distributie. As vrea chiar sa facem un sondaj printre parintii de 37-42 de ani 
pe care fi stim noi si printre bunicii de 60 de ani. As vrea sa aflam trei teme 
muzicale: aşa numita „temă a cuplului”, cea pe care s-au cunoscut, 
îndrăgit; o alta ar fi „o temă a despărțirii.. cea pe care ei —parintii de 37/42 
de ani şi bunicii de 60 de ani au suferit- iar cea de-a treia temă, care m-ar 
interesa ar fi „o posibilă temă a bestialităţii”... Mai exact, o temă pe care 
obişnuiau „să se pună în cap”, sau ajungeau „să se pună în cap”, la propriu 
şi la figurat... 

Pe acest prim moment în care OBIECTELE invadează spaţiul, în 
care copiii şi obiectele aduc o odă Spaniei, ar trebui să avem o temă 
muzicală din ciclul „tema cuplului” posibilor părinţi ai acestor copii (oameni 
de 37-42 de ani). Această temă sub formă instrumentală presărată cu 
sunetele/zgomotele produse de obiecte se va auzi în tot spaţiu şi tot pe 
această temă, CRISTA îşi va cânta songul. Odată cu songul CRISTEI, 
întreaga secvenţă va purta amprenta unui COVER, a unei preluări în cheie 
parodică. Parodiem stilul, mesajul acestui cântec de referinţă părinţilor 
acestor copii. Încercăm să ne substituim acelor repere pe care aceşti 
părinţi le au înlăuntrul lor. Încercăm să readucem acele iconuri pe scenă 
prin prezenţa copiilor. 

Părinţii acestor copii au format poate primele familii îmbătate de 
aerul libertăţii. Aceşti părinţi şi-au sărbătorit mai mult ca sigur majoratul „în 
stradă”... liberi; şi tot ei au fost poate primii care au trecut graniţa şi poate 
printre primii care au lăsat acasă copiii abia născuţi. Tibi e născut în 1990, 
Vice în '93, Crista în '94, Tonto în '98, Dodi în 2002. Gândindu-mă la 
imaginea părinţilor şi fără a căuta neapărat un vinovat, fără a-i blama, îmi 
vin în minte versurile unui cântec al lui Scorpions, Wind of Change: 

Take me to the magic of the moment 

On a glory night 

Where the children of tomorrow share their dreams 

With you and me 

Take me to the magic of the moment 

On a glory night 

Where the children of tomorrow dream away 

In the wind of change 

Părinţii lor sunt cei care poate că fredonau acest cântec. Ironia 
face ca tocmai “the children of tomorrow” să aibă cel mai mult de suferit... 

Priveşte tată!!! Şi Paula Abdul şi Diana Ross chiar şi Bonnie Tylor 
şi Scorpions te cheamă acasă! Vino... doar vinol... 

Cam asta ar fi ideea acestui moment, a acestui plan poetico-oniric. 
E o chemare, o invocare a părinţilor, dar nu într-o manieră supuros- 
sentimental-lacrimogenă, ci caustică, ironică. 


Scena a şaptea 
„Şcoală sau Aurolac?” 


Cât timp sub ochii noştri se va dezvolta acest plan —obiectele devin 
părinţii copiilor- Tibi va exista scenic într-un alt plan, aflat în contra punct 
cu Song Crista/Odă Spaniei. 

Suita de acţiuni frust-realiste, naturaliste ar însemna singura 
legătură „fără mănuşi” cu prezentul „de aici şi acum” al copiilor zilei de azi. 
Cumva Tibi nu mai are acces către visare.. Mi-l imaginez pe Tibi pregătind 
câte un ou ochi pentru fiecare, tăind ceapă, portionand ciocanele etc. O 
imagine a unui copil îmbătrânit, când mamă, când tată; când bunic, când 
bunică; Tibi potopit de sarcini şi obligaţii, dar fără să se lamenteze, fără să 
se plângă, fără să plângă... Lacrimile lui -foarte expresive pe situatie- vor fi 
„doar” de la tăiatul de ceapă şi atât. 

TIBI pregăteşte masa. 

1.Exact când momentul în care Odă Spaniei îşi va fi consumat 
„resorturile”, TIBI va intra în camera copiilor şi va opri muzica de la un CD 
player. 

TIBI: Haideţi la masă!... 

Toate elementele (sunet, lumini, copiii animatori) care împreună 
sugerau coordonatele acestui plan poetic se vor estompa. „OBIECTELE 
toate” îşi vor găsi locul prin casă. Copiii animatori se vor retrage discret, 
astfel încât, pe scenă, în spaţiul apartamentului, să rămână doar obiectele 
ce sugerează frigiderul, aerul condiţionat, boilerul, TV-ul ultra hi-teh etc etc. 

Tranzitia de la planul oniric, la cel realist ar trebui să se apropie — 
ca senzatie- de imaginea unui final de spectacol desfăşurat într-o sală 
goală. 

Mai exact, sugestia obiectelor de uz caznic -pe care le primesc în 
dar şi care vor deveni pentru câteva clipe, chiar părinţii lor- va fi generată 
pe scenă de copiii animatori, care vor acţiona asupra unor elemente 
concrete (materiale). Din relaţia copiilor animatori cu această parte 
materială, ar trebui să se nască sugestia obiectelor de uz caznic. Relaţia 
lor ar trebui să fie asemănătoare relaţiei dintre un actor păpuşar şi 
marionetă. 

În plan onirirc, „masivitatea frigiderului” ar trebui să fie inexistentă. 
Până si Dodi „ar putea să-l ridice”... În plan oniric, , a intra în frigider” ar 
trebui să ducă în lumea lui Lewis Carroll, la Polul Nord, ori spre Marşul 
Pinguinilor, şi în fiecare dintre aceste locuri, ar trebui să apară Mama şi 
Tata alături de copii. Astfel că a reveni în planul realist, al lui aici şi acum - 
fără de Mama şi Tata- ar trebui să sugereze acest gol imens... „Dodi 
aleargă nişte pinguini care dispar în frigider”, iar în momentul în care 
,oniricul dispare”, îl vom vedea pe Dodi intrând în frigider si izbindu-se 
violent de podea; cade cu tot cu frigider, spre disperarea fraţilor mai mari. 
Pe Dodi îl vom regăsi între hălci întregi de jamboane şi salam. 

Vice, Crista şi Dodi rămân cu resturile de ambalaje transformate -în 
joacă- în trenă lungă, coifuri etc. Fiecare dintre ei va veni la masă însoţit 
de câte un element de la noile obiecte venite peste ei „în dar” de la părinţi. 
Se aşează la masă. Imediat ce şi-au găsit locul în jurul mesei, unul dintre 
copiii de pe margine apare cu o pancartă pe care stă scris numele scenei 
ce urmează: Şcoală sau Aurolac? 

2. Vice, Crista, Dodi stau în jurul mesei. Tibi este foarte agitat din 
pricina de întârzierii lui Tonto. N-a ajuns de la şcoală. Este seară târziu, 
mult prea târziu pentru ca absenţa lui Tonto să poată fi percepută drept „o 
simplă întârziere”. În plan narativ, în scena anterioară „timpul a zburat”; 
toată nebunia cu obiectele întinzându-se de dimineaţă, până seara, 
momentul prezent. Fraţii se pregătesc să mănânce. Tonto nu-i acasă. 

TIBI (către Vice): Nu înţeleg cum de nu l-ai aşteptat să veniţi 
împreună?! 

VICE (după o scurtă pauză): Mi-au dat drumul mai devreme. 

Tibi se plimbă de colo-colo nu ştie ce să facă. Vice se pune pe 
mâncat. Crista tace mâlc, pare să ascundă ceva, dar nu intervine. Crista 
sparge între degete ,pernutele de aer” de la o folie de ambalaj. Doar Vice 

se uită din când în când la ea şi caută să se manifeste cat mai „relaxat”, 
începe să mănânce. 

TIBI: Ar fi trebuit să-l aştepţi! 

VICE: S-a îmbolnăvit profa’ şi ne-au dat drumul... 

Crista continuă să spargă „pernuţele de aer”. Vice, din neatentie îşi 
pune foarte multă sare peste mâncare... Insistentele lui Tibi îl stresează... 
Îşi varsă nervii pe Crista. 

VICE: Ce căcat n-ai zis că e sărată!? 

TIBI: Vice! Vorbeşte frumos! O să le cer să ne trimită la toţi mobile 
să dau de voi. 

CRISTA: Da, da şi să cânt la microfon. 

3. Se aude yala de la uşă deschizându-se. Sunetul propriu zis ar 
trebui hiperbolizat, să devine ireal de prezent. Tibi se duce glonţ. Apare 
Tonto. Într-o mână tine creanga pictată (Moise printre rolleri, Ratusca cea 
urâtă şi al ei baston cu care se ţine de cer ca să plutească pe apă în 
siguranţă), iar cealaltă mână o ţine ascunsă în buzunar. Tonto pare foarte 
speriat, respiră repede. Îşi îndeasă mâna în buzunar, pare să ascundă 
ceva. Respiră foarte agitat. Priveşte în jos. 

TIBI: Tonto, ce-ai venit la ora asta!? 

TONTO: Ne-au dat drumul mai devreme. 

Tonto e atât de speriat că nici nu realizează ce gogomănie a 
debitat. Se uită la fratele mai mare, cumva complice. Doar Vice pare să 
înțeleagă mai mult şi pentru moment nu mai mişcă fiind gata-gata să-l 
prindă şi pe el cu minciuna. 

TIBI: De unde vii? 

TONTO: Din clasă. 

TIBI: Tonto! 

TONTO (din ce în ce mai alarmat): Din faţa clasei. 

TIBI (din ce în ce mai enervat): Tonto. 

TONTO: S-a îmbolnăvit doamna şi ne-a dat drumul. 

TIBI: Minti! 

4. Exact în acel moment, Tibi dă să-l prindă pe Tonto. Acesta se 
fereşte şi o ia la fugă prin casă. Tibi vrea să-i aplice educaţia românească: 
„bătaia e ruptă din rai!”. Tonto nu se lasă prins. Tibi apucă de prin casă un 
papuc, o riglă, ceva cu care să-l educe... Intervin şi Vice şi Crista. Toţi 
aleargă dupa Tonto. Doar Dodi rămâne de-o parte şi se uită la ei ca la o 
cursă de formula unu. 

Foarte discret, o temă muzicală (Children of the revolution cântată 
de Bono de la U2) începe să se instituie. Copilul de pe margine care 
apăruse cu titlul scenei, revine luat prin surprindere, chiar uşor indignat. 
Intoarce pancarta pe cealaltă parte şi scrie la repezeală un nou titlu”: 
BĂTAIA E RUPTĂ DIN RAI! Muzica creşte. 

Tibi, Vice, Crista aleargă după Tonto ca la rugby. La un moment 
dat, Tonto ajunge cocotat undeva mai sus. Ajunge acolo şi scoate mana 
din buzunar. Mâna pe care o ţinea ascunsă încă de când a intrat. Mâna 
este însângerată. Tonto desface mâna şi cad pe jos bucăţi de sticlă, pe 
care Tonto le striveşte sub bocanc. Tibi, Vice, Crista au intepenit. 

Pentru câteva secunde, lumina va decupa mai pregnant planul al 
doilea, acela al copiilor de pe margine. În afară de Dodi, toţi ceilalţi fraţi 
rămân într-un soi de stop cadru. Dodi se duce pe margine. la „o sticlă” de 
la unul dintre copii. Se cocoata lângă Tonto. Brusc sparge sticla. Presara 
câteva cioburi în mâna lui Tonto. Îi pune câteva picături de glicerină în 
dreptul ochilor. Apoi coboară. Pe drumul înspre copiii de pe margine, Dodi 
va linge cioburile de sticlă ca pe nişte acadele, având mare-mare grijă să 
nu se taie. Ajuns lângă copiii de pe margine, le va pasa restul de sticlă, pe 
care aceştia o vor pune înr-un recipient/cutie pe care va scrie foarte vizibil: 

RECUZITĂ CONSUMABILĂ, SPECIAL EFFECTS... 

Unul dintre ei, îşi va păstra o bucăţică, din care va rupe cu dinţii şi 
o va mesteca (zahăr candel). Imediat ce Dodi va scăpa de resturile de 
sticlă, planul doi dispare şi se reactivează planul întâi. Dispare şi copilul cu 
pancarta. 

5.Se reia actiunea. Tonto sparge bucatile de sticla sub bocanc. 
Tibi, Vice, Crista au intepenit. Tonto se uită cum îi curge sânge de pe 
mână. Abia îl auzim ce verbalizează. Pentru ca mai apoi, „cu lacrimi în 
ochi”, să urle cât poate de tare: 

TONTO: Şi băieţii are... AU sânge!!! Şi băieţii AU sânge!!! Şi băieţii 
e ca mama!!! 

Tonto cade în genunchi şi începe să zbiere de usturime, de durere. 
Tibi renunţă la riglă, papuc etc. Toţi încearcă să-l dea jos pe Tonto. Toată 
coborârea are ceva neajutorat în ea. Tonto se va ţine strâns de creangă. 
Creanga agaţă becul cu acel Isus mic, răstignit pe o cruce şi mai mică. 
Becul se aprinde. 

TIBI: Ce-ai făcut, măi?... De ce-ai facut asta?... 

TONTO (repetă continuu): Şi băieţii au sânge! Şi băieţii e ca 
mama! 

Reusesc să-l coboare. Crista îi insepctează rana. Vice îl dezbracă. 
Tibi rămâne pentru un timp complet rupt. Habar n-are ce să facă... 

CRISTA: Se poate infecta... Să nu mai faci asal... 

TIBI: Ce ţi-a venit? De ce n-ai fost la şcoală?... 

Brusc, Tonto se ridică în picioare. Îşi ia repede creanga pictată şi 
ţipă cat poate de tare: 

TONTO: Eu am fost la şcoală! Vice n-a fost! Şi n-a mers toată 
săptămâna! 

TIBI: Ce? 

VICE: Te-am spart! 

6. Fix în acest moment, tema muzicală Children of the Revolution 
apare dintr-un fade in foarte lung. Repede, copilul de pe margine cu 
pancarta reapare şi la repezeală mai scrie o pancarta cu titlul Bătaia Este 
Ruptă din Rai Reloaded. Muzica creşte. 

Vice îl aleargă pe Tonto. Crista debarasează masa. Tonto aleargă 
în jurul mesei. Trece pe sub ea. Vice sare peste masă. Tibi încearcă să-l 
prindă pe Tonto, dar ajunge cu creanga în mână. Becul cu Isus devine 
lumină de discotecă. Tonto smulge în alergare un copan/ciocanel. Vice 
face la fel. Le înfulecă la repezeală ca într-un duel. Aruncă oasele. Crista 
sare cu coşul de gunoi să le prindă. Tonto „punctează”, Vice ratează, dar 
Crista scoate repede la iveală un alt ciocănel/copănel şi-l aruncă ea în/la 
coş. Tonto sare pe masă. Jubilează. A înscris!!! E cel mai tare. Crista 
aruncă faţa de masă pe Tonto şi împreună cu Dodi îl imobilizează. Tibi îl 
scoate din bucătărie pe Vice „cu forţa”. Vice se resemnează. Crista şi cu 
Dodi se chinuie să-l stăpânească pe Tonto. Brusc Crista scoate o sticlă cu 
spirt medicinal. Îi găseşte mâna rănită şi toarnă pe ea spirt. Tonto urlă şi... 
„aproape leşină”. Tibi tranteste uşa. 

Exact în acel moment, brusc tema muzicală dispare. În bucătărie, 
Tonto e suit pe masă. Crista îi doftoriceşte rana de la mână. Tonto geme şi 
scoate sunete dintre cele mai inedite. Dodi îi pasează lui Tonto -când şi 
cand- câte un ciocănel/copănel. Tibi se aşează la masa din camera, fata în 
faţă cu Vice. 

Exact în acel moment, copilul de pe margine reapare, eliberat 
parcă de o foarte mare povară şi -extrem de fericit- scoate la iveală una din 
pancartele anterioare: Scoala sau Aurolac? 

7. Sunt două secvenţe care se petrec concomitent, nu în paralel. 
Tibi trebuie să-l convingă pe Vice să meargă la şcoală. Crista pansează 
rana lui Tonto. 

Tibi şi Vice sunt aşezaţi fata in fata la masă. Isus pe crucea cea 
mică pâlpâie deasupra lor. 

TIBI: De ce nu te mai duci? 

VICE: Nu mai vreau. 

După câteva secunde în care se privesc, Vice îşi ascunde capul 
între mâini, cu coatele pe masă. Tibi îl loveşte peste braţe. Vice se aşează 
ostentativ cu spatele drept şi mâinile la vedere pe masă. Pe masă au 
rămas cioburi, resturile de la sticla spartă de Tonto (şi Dodi). 

În bucătărie, Crista încearcă să scoată cioburile din mâna lui 
Tonto. Le scoate unul câte unul şi le aruncă într-un bol metalic, pe care îl 
tine Dodi. 

Fără să-şi schimbe poziţia mâinilor, Vice începe sa se joace cu 
resturile de sticlă de pe masă, ingnorându-l pe Tibi. Prinde sub palme 
câteva resturi şi scrijeleşte cu ele. Gestul pare o mângâiere, pare că Vice 
mângâie suprafaţa mesei. Tibi se ridică de la masă, într-o atitudine de 
„forţă” fata de Vice. 

TIBI: Trebuie. 

VICE: De ce trebuie? 

Tibi bate cu pumnul în masă. Vice tresare şi uitându-se la becul cu 
Isus îşi împreunează mâinile în semn de rugăciune, e gata-gata să-l umfle 
râsul. Tibi aprinde lampa de pe masă şi stinge becul cu Isus. O lumină ca 
de interogatoriu îi decupează pe Tibi şi Vice în jurul mesei din cameră. Tibi 
revine în dreptul lui Vice, dar îşi păstrează atitudinea de forţă, stând în 
picioare, cumva în spatele lui Vice. 

În bucătărie, Crista neavând destulă lumină să scoată resturile de 
sticlă din mâna lui Tonto, ajunge şi ea cocotata pe masa. Tonto sta cu 
mâna însângerată îndreptată în sus. Crista se chinuie să-i găsească 
bucăţile de sticlă rămase în carne. Dodi, rămas jos, ridică deasupra capului 
vasul de metal în care adună cioburile. Picături de sânge se preling pe 
masă, Dodi se fereşte să nu-i picure în cap. Crista şi Dodi sunt pe post de 
Magdalena şi loan într-una dintre cele mai ingrate ipostaze din viaţa lor. În 
cameră, Tibi reia confruntarea. Stă în picioare, în spatele lui Vice, de pe o 
poziţie de forţă. 

TIBI: Pentru că e aiurea să stai tot timpul în casă şi să te joci. 
Crista şi Tonto merg la şcoală, Dodi la grădiniţă, eu la benzinărie. Trebuie 
să te duci. 

Ostentativ, Vice îşi pune lumina de la lampa de birou în faţă. Tibi 
se enervează şi aproape că îl loveşte, smulgând lampa din faţa lui. 

VICE: Tu nu ştii ce-mi trebuie. Tu dai doar ordine. Nu vreau să te 
ascult. Acum n-am nici mamă, nici tată. 

TIBI: Ba ai, da sînt plecaţi. 

Vice dă să se ridice şi să plece. Tibi nu se mai controlează şi-l 
împinge la loc în scaun. Un gest violent, soluţie extremă. Vice cade la loc în 
scaun şi revine scurt la atitudinea cu braţele pe masă. Loveste constant cu 
braţele în masa peste resturile de sticlă. O face conştient, o face cu 
ostentaţie, aproape sado-masochist, dar hiper lucid, caustic, deloc 
emoţionat. 

VICE: Sînt plecaţi, nu sînt. Nici tu nu eşti. Nu eşti nici mama, nici 
tata. Eşti ce sîntem şi noi. 

Tibi îl prinde de mână. Vice se relaxează. Tibi se trânteşte pe 
scaun. 

TIBI: Sînt şi io ce pot. 

Tibi nu mai zice nimic. Vice se uită la el fix. Tibi e cumva gata-gata 
să clacheze. Câteva secunde niciunul nu mai zice nimic. 

8. În bucătărie, în sfârşit, Crista reuşeşte să desprindă câteva 
cioburi, rămase în carnea lui Tonto. Le scoate pe rând. Deja Tonto pare că 
nu mai suferă într-atât. Pare mai degrabă uimit, fascinat de ceea ce iese 
din el. Poate e chiar mândru. Dodi prinde în vasul de metal, cioburile pe 
care le scoate Crista. Unu, doi, trei... cioburile cad în vasul de metal. 

După câteva clipe de linişte apăsătoare între Tibi şi Vice, Tibi 
începe să şteargă cu o cârpă masa la care stau, încearcă să adune 
cioburile... Face această acţiune asemenea unui gospodar/bucătar care-şi 
face curat la „locul de muncă”. Ascunde în spatele acestei acţiuni 
„gospodăreşti”, teama şi neliniştea lui. Vice simte momentul şi încearcă să-l 
bage la colţ pe Tibi. 

VICE: Vrei să fii prea multe şi nu eşti nimic. 

TIBI: iti vreau doar binele. 

VICE: Ce ştii tu ce-i bine pt mine? 

TIBI: O să te dea afară. 

VICE: Oricum mă plictisesc. 

TIBI: Învață. 

Tibi a reuşit să curețe masa. Vice se ridică de pe scaun şi aruncă 
pe masă încă o bucată mare de sticlă, pe care o ţinea în mână. Vice se 
aşează cocotat pe spătarul scaunului. Raportul se inversează. Tibi rămâne 
trântit în scaun, cumva mic, Vice, cumva „peste” fratele mai mare. 

VICE: Mă pun să repet, să zic ca papagalu ce-am învăţat. Spune 
lecţia. Repetă. Scrie. De la capăt. Ce-am avut de pregătit pentru astăzi? Ai 
uitat nu ştiu ce. Încă o dată. Repetati după mine. Parcă-s un tun de litere şi 
cifre. 

TIBI: Mai sînt şi chestii mişto. 

VICE: Prea puţine. 

TIBI: Alea puţine. 

Nestiind ce să facă, Tibi îşi aprinde o ţigară. Fumează cumva pe 
ascuns, la repezeală, ţinând ţigara în căuş. Agită cu o mână fumul de 
ţigară. Trage din ţigară extrem de rapid. Pare că îi e ruşine de Vice. Se uită 
permanent înspre bucătărie. Vice va spune următorul monolog cumva 
către public. Pe tot monologul, va plimba foarte agitat un ciob dintr-o mână 
în alta. La un moment dat va scrijeli cu el în masă. 

VICE: În fiecare zi, 5 sau 6 ore e atita lume în jurul meu da tot 
singur sînt. Nu mi se-ntîmplă nimic. Părinţii tăi sînt căpşunari. Căpşunarii s- 
au cărat/ singur, singur te-au lăsat/ eşti un prost de toţi uitat. Căpşunari, 
singur, căpşunari, singur. Doar asta aud. Uite-l pe căpşunar! Îmi vine să 
plîng. Da nu, nu. lo sînt tare. lo nu plîng niciodată. Plângi, eşti ultimul fraier 
din lume. Ultimul singur din lume. Scrasnesc din dinţi da nici o lacrimă. Ei 
asta aşteaptă. Să plingi. Să fii fraier. Că dacă eşti o dată, eşti mereu. Am 
de ce sa pling? Nu, nu. Tin în mine. Sint furios. Sint trist. Doamne, cât îi 
urăsc! 

TIBI: Nu eşti singur. 

VICE: Ba sunt. Acolo, printre ei, sunt cel mai singur. 

Tibi rămâne cu privirea pierdută. Vice îi oferă ciobul să scrumeze 
în el. În partea cealaltă, în bucătărie, Crista îi bandajează mâna lui Tonto. 
Dodi încearcă să se facă util. Se chinuie să taie faşa „în aer” folosindu-se 
de un cuţit mare de tătiat pâine. Par extrem de neajutorati. Tibi şi Vice stau 
unul lângă altul la masa din cameră. 

9. TIBI: Nu sîntem singuri. 

Tibi trage din ţigară. Vice „va aspira” fumul pe care îl degajă fratele 
mai mare. Raportul dintre ei în acest moment ar fi cel dintre tată şi fiu, 
prima data la o bere. „Berea” este fumul de ţigară. Nimic nu-i făcut cu 
ostentatie. Tibi nu observă decât un pic mai târziu. 

VICE: Acasă nu, da la şcoală da. Ştii cum e să fii căpşunar în 
fiecare zi? Maica-mea e doctorita, taică-miu e inginer, maică-mea e la 
bancă, taică-miu are firmă. Atit de multe job-uri şi nici unul pentru părinţii 
mei. 

Tibi se ambalează. Se ridică de la masă, se plimbă agitat. Vice 
„aspiră” şi tine ceva mai mult timp fumul în el. În bucătărie, Crista şi cu Dodi 
au reuşit să încheie operaţiunea. Se apropie uşor de uşă. Rămân în dreptul 
uşii şi foarte atenţi ascultă şi caută să „vadă” ceea ce se întâmplă între cei 
doi. Crista îi va „traduce în linii mari” lui Dodi ceea ce se întâmplă. 

TIBI: De ce nu mi-ai zis pân-acum? 

VICE: Şi daca-ti ziceam? 

TIBI: Veneam la şcoală. 

VICE: Nu se potolesc. 

TIBI: Diriginta ştie? 

VICE: Diriginta naşte. 

TIBI: Merg cu tine. 

VICE: Ca să nu fiu doar căpşunar, să fiu şi ultimul fraier, nu? 

Când Crista va urma să-i traducă aceste replici lui Dodi, Dodi va 
izbucni în râs. 

Brusc Tibi îşi dă seama ca Vice fumează pasiv-activ şi-l 
apostrofează, apoi stinge ţigara în ciobul de sticlă de pe masă. E agitat. 
Nu-şi găseşte locul. Vice îşi face de lucru cu chiştocul. Tibi îi ia ciobul cu tot 
cu chiştoc şi-l aruncă. Nu are soluţii. Tibi redevine cumva autoritar. 

10.TIBI: Nu poţi să te joci tot timpul. 

VICE: Altceva n-am chef să fac. 

TIBI: Le-am promis că am grijă de tine. 

VICE: Le zic io că ai avut. 

TIBI: O să mi-o iau rău. 

VICE: Nu eşti singurul. 

TIBI: De miine pleci la şcoală. Până de Paşti când au promis că 
revin, nu trebuie să mai faci nici o absenţă! 

VICE: Păi, o să-i aştept... 

TIBI: Te duci şi gata! 

VICE: Toţi sinteti surzi. De ce nu m-asculti? Căpşunar, singur, 
căpşunar, singur. Hei, singure, te fac o căpşună? Refrenul fraierilor pe care 
nimeni nu dă doi bani. 

TIBI: lo dau. 

VICE: Tu eşti frati-miu. 

După uşă, cei trei se arată şi mai curioşi. Se lipesc toţi trei cu 
urechea de uşă. Tibi caută să menajeze, vorbeşte mai în şoaptă. 

11.TIBI: Tonto se ia după tine. 

VICE: El sa se duca. 

TIBI: Acuma nu mai vrea. 

VICE: l-e ruşine că face caca pe el si rid toţi. 

Exact în acest moment, uşa se deschide brusc şi toţi trei cad unul 
peste altul în cameră. Tonto ţipă ca din gură de şarpe. Nu-l doare neapărat 
mâna, exagerează victimizând ca să scape de problema delicată nou ivită. 

TIBI: Tonto, râd de tine? 

TONTO: Nooooo. 

VICE: Atunci de ce pleci cu 3 perechi de chiloti în ghiozdan? 

TONTO: Că mă schimb la sport. Mă-mbrac, mă fac frumos, mă 
alerg pe teren şi sînt mereu cel mai curat copil. 

VICE: Căcăciosule! 

TONTO: Nu mă sînt căcăcios. 

TIBI: Nu sînt. 

VICE: Ba te eşti. 

TIBI: Ba esti. 

TONTO: Nu, nu. 

TIBI: Nu, sigur ca nu. Termina Vice! 

TONTO: Zic cum vreau eu ca sint cum ma vreau eu. 

Exact in acest moment, pentru ca s-a stresat foarte tare, Tonto se 
scapă pe el. Sunetul inconfundabil de „vânt” urmat de toate cele... va fi 
sugerat de pe margine de unul dintre copii. Tonto se va ridica brusc. Vice, 
Crista şi Dodi izbucnesc în râs. Vice îl va trage de umeri pe Tonto, 
obligându-l să se aşeze. Râsul îi molipseşte pe toţi. Tonto îi aleargă prin 
casă. Crista pune mâna pe un spray şi aproape că îl goleşte... E o bucurie 
generală, molipsitoare. 

12.Brusc se aude mobilul lui Tibi. Tibi sare ca ars, se uită la ceas. 
Se îmbracă în grabă cu salopeta de pe care scrie Rompetrol Service. la la 
repezeală un măr şi nişte pâine şi şi le îndeasă în buzunare. 

TIBI: Dal... lertati-ma... Ajung cât pot de repede... Vă rog sa... Nu 
se mai ... Aveţi dreptate... Eu... N-a fost... Pur şi simplu, fratele meu... 
Rămân de noapte toată săptămâna, numai vă rog să nu.... Cum spuneţi... 
Aşa este... Sigur... Noapte... bună! 

Pe tot timpul convorbirii, Tibi e gata-gata să izbucnească în plâns 
de ciudă. E extrem de supărat. Bucuria copiilor dispare. Se adună toţi 

grupaţi unul lângă altul şi-l privesc uimiti, intristati de Tibi. Tibi rămâne 
undeva jos. Se uită la ceas şi se caută de bani. Crista ia o păpuşă care 
începe să piuie (plânge şi repetă mecanic Mama! Mama! Mama!). Scoate 
din ea câteva bacnote de un leu. Tonto scoate şi el la iveală o singură 
bacnotă. 

CRISTA (îi le oferă): l-ai pe ăştia să mergi cu taxiul. 

TONTO: Şi pe ăştia... 

13.Tibi ia banii şi e gata să plece. Vice a rămas nemişcat toată 
scena. Pentru câteva secunde, Tibi şi Vice se privesc. Tonto şi Dodi se 
adună în jurul Cristei. 

TIBI: De mâine te duci la şcoală! 

VICE: Daca ma trimiţi, fug. 

TIBI: Ajung dimineaţă. Să aveţi grijă. Noapte bună! 

CRISTA şi TONTO (deodată): Noapte bună! / Servici uşor! 


Scena a opta 
Nocturnă 


1.Uşa de la intrare se aude închizându-se cu zgomot. După câteva 
secunde de linişte, brusc se aude iar sunetul mecanic scos de păpuşa 
Cristei. (sunet de plâns de copil şi „Mama”). Vice se duce la calculator. 
Joacă un joc cu lupte/strategii militare. Sânge, mult sânge. Tonto cască 
ochii mari la Crista. Dodi e furat de ceea ce se vede pe monitor. Conflictul 
puternic dintre Vice şi Tibi, cade acuma pe umerii Cristei. Crista îl ia de 
mână pe Dodi. 

CRISTA: E timpul să ne culcăm. Să ne găsească Tibi dormind. 

VICE (continuând să se joace): Până dimineaţă, nu apare! 

CRISTA: Vice, a zis Tibi că eşti pedepsit! Fără calculator! 

VICE: Da!? Păi, spune-mă lui Tibi! 

CRISTA: Vice! 

VICE: Sau lu' mama! Până de Paşti, nu apare! 

2. Crista merge să pregătească paturile. Tonto o ajută. Dodi îşi face 
de lucru cu orişice doar ca să mai „fure” câteva priviri la jocul pe care îl face 
Vice. Dodi se va opri şi se va chinui să-şi lege şireturile. Vice continuă să 
joace. Crista şi Tonto fac paturile, se pregătesc de culcare. Tonto, 
neputându-se folosi de ambele mâini, se va folosi de una singură, dar chiar 
şi de gură. Va apuca cu gura aşternuturile. Ar face orice să nu se supere 

Crista. Tonto e ca un catelus în jurul Cristei. Dodi trage de şireturi, trage de 
timp. 

CRISTA: Cine nu adoarme pînă la 5 e aruncat pe scara de 
incendiu ca Axi motănelu de la 8 fugărit de Momo pistruiatul numa piele şi 
os de i se vede rotula stîngă. Unu, doi... 

VICE: Trei... 

Crista va căuta să păstreze aparențele. Vice va sancţiona 
atitudinea ei. Exact când Crista începe să numere, Vice va interveni 
arătându-i degetul... al treilea... Tonto, în schimb, se conformează, ajunge 
primul sub pătură, cască de nenumărate ori din ce în ce mai evident. Nu-i 
este somn, dar încearcă să-i facă pe plac Cristei. 

TONTO: Momo nu-i pistruiat. E o poreclă, da rotula i se vede. 

Crista îl ia pe Dodi. Pregăteşte o carte de poveşti să-i citească. 
Tonto se aşează cât mai confortabil, încercând să găsească o poziţie cât 
mai „propice” mâinii rănite. Crista se pune pe citit. 

3.Brusc se stinge lumina. Vice se enervează, înjură. Tonto se trage 
repede lângă Crista, Dodi vorbeşte în şoaptă, panicat... Vice se plimbă prin 
casă nervos. Merge la uşa de la intrare. Se aude sunetul de yală 
deschizându-se. 

CRISTA: Vice, încuie uşa! Vice! 

VICE: Nu-i lumină în tot blocul! 

TONTO: Poate n-am plătit-o... 

VICE: Tot blocu'!? 

4. Dodi continuă să murmure ceva în spaniolă. Îi e teamă. Crista 
merge şi aduce câteva lumânări. Vice rămâne în faţa calculatorului. Crista 
se pune pe citit povestea pentru Dodi. Dodi se mai linişteşte. Tonto se 
joacă cu umbra de pe perete. La un moment dat, Vice începe să lovească 
constant tastele de la calculator (ca şi cum s-ar juca în continuare). 

Crista citeşte povestea în spaniolă, Dodi şi Tonto o ilustrează 
compunând umbre pe perete. Treptat, Crista atipeste. Vice adoarme la 
calculator. Dodi ajunge în patul pliant, care fusese iniţial al lui Vice. Tonto 
atipeste si el. Doar Dodi mai rămâne sa se joace câteva clipe. Apoi 
adoarme „furat de o umbră”. O lumânare rămâne să ardă undeva la capul 
patului. Pentru câteva clipe urmărim orchestratia somnului celor patru. O 
scenă cumva pandant la scena de deschidere. 

Unul dintre copiii de pe margine apare cu o pancartă pe care stă 
scris: AJUTO ME! 

Scena a noua 
AJUTO ME! 


1. La o mişcare a Cristei, lumânarea aprinsă cade între pat şi 
pliant. Tehnic, copilul care-l joacă pe Dodi dispare din patul pliant fără să-l 
vedem.Copiii de pe margine oferă sugestia incendiului care capătă 
proporţii. La un moment dat, patul pliant se aprinde. Spaţiul se umple cu 
fum. Brusc, lumina revine în spaţiu. Odată cu ea, radioul, TV-ul pornesc. Îl 
vedem pe Dodi în afara spaţiului fiind ajutat de copiii de pe margine să-şi 
schimbe hainele cu unele „arse, fumegânde”. Dodi va striga cât poate de 
tare din locul în care este schimbat. Pentru toţi ceilalţi fraţi, Dodi va „exista” 
în pliantul cuprins de flăcări. 

DODI: Ajuto! Ajuto, meeee! Ajutoooo! 

2. Crista, Tonto şi Vice se trezesc. Vice pune mâna pe o pătură şi 
caută să domolească flăcările. Crista dă fuga la bucătărie, baie după apă. 
Tonto rămâne speriat în pat şi ţipă. 

CRISTA: Tonto, du-te la baie! Rămâi acolo! Haide! 

Copilul care îl va juca pe Dodi va căuta să improvizeze/să 
sugereze condiţia de victimă. O suită de vaiete, gemete, tipete va fi 
„orchestrată” de el în funcţie de modul în care acţionează Vice şi Crista. 
Copilul se va folosi de fel de fel de obiecte astfel încât sunetele pe care le 
emite să fie cât mai expresiv potentate. Cei de pe margine îi vor oferi o 
pernă, o găleată pentru ca sunetele emise să fie „mixate, filtrate”. În 
încercarea de-a determina reacţiile lui Dodi, copiii de pe margine se vor 
folosi de diverse mijloace ca să-l stârnească: aduc un bol cu cuburi de 
gheaţă, în care copilul care-l va juca pe Dodi îşi va vârâ mâna sau piciorul 
sau şi-şi; un altul se va folosi de fel de fel de cartoane (un soi de prompter 
din televiziune), pe care sunt transpuse fonetic diverse onomatopee şi pe 
care Dodi va trebui să le citească/interpreteze. 

De partea cealaltă, în spaţiul apartamentului, Crista, Vice şi Tonto 
încearcă să stingă focul. 


DODI: Con los pantalonos mui desirado. 

VICE: Ai luat foc, înţelegi? Ăsta nu pricepe nimic. 
DODI: Aqua, aqua, aqua. 

CRISTA: Adu apa, Tonto! 

DODI: Es ferbintas. 

În contra-punct cu tot acest plan, vor fi imaginile care curg pe TV. 
Pe TV-ul aprins vom vedea Ştirile ProTV în reluare, dimineaţa la ora patru. 
Vom reda integral una dintre ediţiile dedicate exact fenomenului Copiilor 
rămaşi singuri acasă. 

3. Exact în momentul când copilul care îl va interpreta pe Dodi va fi 
„gata schimbat în noile haine care să sugerze arsurile”, lumina în spaţiu se 
va stinge iar. O nouă pană de curent. Pentru doar câteva clipe, cât timp, 
copilul Dodi să reajungă la loc, în spaţiul apartamentului, în dreptul patului 
pliant. Atunci lumina va repărea brusc. 

ÎI vom descoperi pe Dodi căzut pe cadrul patului pliant. Geme şi se 
vaită. Tot corpul lui va scoate fum, iar machiajul ar trebui să rivalizeze celui 
pe care îl avea Robert de Niro în Cape Fear (1991). Crista, Vice şi Tonto îl 
recuperează din mormanul de cenuşă. 

VICE: Sună la salvare! 

CRISTA: Nu! A zis Tibi ca niciodată să nu sunăm la salvare. Sună-l 
pe Tibi! 

TONTO: Nuuu! O să-i facă scandal sefu’ lui! 

CRISTA: Adu nişte medicamente! 

Vice dă fuga repede la bucătărie. Aduce o cutie de plastic, un pet 
de la iaurt. Caută în el. La un moment dat revarsă totul pe jos. Tonto apare 
lângă Vice, amândoi silabisesc ceea ce scrie pe cutiutele de medicamente. 
Crista îi face vânt lui Dodi. 

VICE: A..CI..D!... SA...LI... 

TONTO: A-cid!? Eşti nebun!? OS...CI..L..L...OCOC... 
CI...N...U...M... Nici asta! 

VICE: SU... ME... TRO... LIM... Ce căcat or fi astea!? 

CRISTA: Caută ceva cu foc... ars... 

TONTO: Arsuri! AL...GO...CAL... MIN... Nu! Ce naiba!? 

VICE: „Anti!” „Anti!” ANTI... NE... 

TONTO: Nevralgic!... Antinevralgic. Nu! Crista nu scrie de arsuril... 

CRISTA: De ce n-or scrie şi ei pe ele: pentru cap, pentru arsuri, 
pentru burtă, pentru femei!? 

TONTO: $i el e copil! Ar trebui altceva! Când am avut ganglioni, 
mi-a dat doamna ceva pentru copii! Şi Dodi e copil! Trebuie ceva de copil! 

VICE: Ciocolată... Am auzit că ciocolata... 

TONTO: Nul... laurtul... laurtul de la Mama!!! Cum făcea la mare!!! 

CRISTA: Asta e! laurt! laurtul pe arsură! Tonto, vezi dacă avem! 

4. Tonto dă fuga şi aduce un pet cu iaurt. Tonto ţine borcanul, 
Crista îl unge pe Dodi pe faţă şi pe mâini. Din când în când Tonto linge 
petul cu mare grijă ca să nu lase nici un strop să se piardă. Dodi tresare 
când şi când şi loveşte puternic cu piciorul în podea. 

Crista îl oblojeşte pe Dodi cântând: 

CRISTA song Odă iaurtului 

laurt bun şi aromat 

Cu căpşuni însiropat 

laurt de la mama ta 

Să-ţi taie foamea. 

laurt cu bucățele 

Şi seminţe de căpşunele. 

laurt cu vitamine 

Să creşti mult şi bine! 

laurt cu lingurita 

Sa-ti umezeasca buzita. 

Sa papi tot 

Sa fii cuminte 

Azi o să-ţi mai crească un dinte. 

laurtul te face mare 

Mare şi foarte tare. 

5. Apare Tibi. 

TIBI: Ce-aţi făcut!? Ce-ati mai făcut!? 

Brusc, Tonto, Crista şi Dodi încep să povestească fiecare ceea ce 
s-a întâmplat. Vorbesc unii peste alţii. Tibi începe să-l bandajeze pe Dodi. 
Treptat, capul şi braţele lui Dodi dispar în metrajul de faşă sterilă, Dodi 
devine o combinaţie de musulman sadea şi boxer de categorie grea... Vice 
stă de-o parte şi se uită la TV. La Pro Tv curg imagini cu un reportaj în care 
câţiva copii ca şi ei stau singuri şi-şi aşteaptă părinţii. 

TIBI: La culcare... 

TONTO: Dacă ardea toată casa, ne dădea la Tv. Şi ne vedea 
mama! 

Copiii se bagă în pat, se pregătesc de culcare. Nimeni nu mai zice 
nimic. Toţi, împreună cu Vice sunt furati de reportajul de pe TV. Tibi 
continuă să-l bandajeze pe Dodi. 

La un moment dat, Vice se va folosi de telecomandă să dea pe 
Mute şi apoi să revină brusc la un nivel sonor crescut. Imaginile curg şi din 
când în când sunetul reapare. Vice va selecta în aşa fel încât să auzim 

numai întrebările reporteritei; de fiecare dată când vreun copil din reportaj 
urmează să răspundă, Vice dă pe Mute. Tonto şi Crista se uită la Vice, 
uşor contrariaţi. Apoi, brusc sunt furati de întrebarea reporteritei care se 
aude la un nivel sonor foarte ridicat şi exact când copilul din reportaj ar 
urma să răspundă... Vice opreşte sunetul... Această succesiune de acţiuni 
se întâmplă de câteva ori, dar de la un moment dat, Tonto, furat de ineditul 
situaţiei... se oferă el să răspundă întrebărilor pe care le aude/auzim 
dinspre reporterita... Lui Tonto începe să-i placă, îl provoacă, îl incită; 
răspunsurile lui sunt teatralizate, jucate cu emoţii extreme şi in exces. îi 
place, fabulează, inventează, dramatizează... Crista se amuză de jocul lui 
Tonto. Dodi se uită la Tonto ca la televizor, nu-l mai doare nimic. 

În funcţie de reportajul propriu zis de care vom dispune, replicile 
rostite de Tonto vor fi iniţial improvizate, urmând ca mai apoi, în repetiţii să 
le fixăm. Vice se va lansa în acest joc pentru câteva clipe. Jocul îl va incita 
şi pe el; iniţial se va arăta interesat de răspunsurile date de Tonto, pentru 
ca treptat să-l deranjeze. Vice va curma tot jocul oprind televizorul. Utimul 
schimb de replici va fi în jurul problemei „Când vin părinţii? Când îi 
aşteptaţi să vină!?” 

CRISTA: Acu vine mama, acu, acu. 

VICE: La Paşti! La Paştele cailor! 

CRISTA: Nu vine fără aer. Cînd cumpără aeru condiţionat vine. 

DODI: Oi una dolor. 

CRISTA: Îţi trece pînă vine mama. 

VICE: Deci nu-ţi mai trece. 

TIBI: Dormiti! 


Scena a zecea 
TEHNOLOGIA SALVEAZĂ COPILĂRIA! 


Copiii rămân în pat. 

Monolog Tibi. Ar trebui un monolog, eventual pe situaţia de offline 
message. Poate pleca şi ca o poveste de adormit pe cei mici, legată de 
ceea ce s-a întâmplat peste zi, cu Dodi care a ars... Dar simt nevoia unui 
monolog, rezultatul acumulărilor de până acum... La finalul monologului, îi 
vedem pe copii că dorm, Tibi, la fel se vâră într-un sac de dormit banană şi 
adoarme. Orchestraţia somnului celor cinci fraţi. 

2. Lumina decupează planul copiilor de pe margine. Vedem pe doi 
dintre ei cum se schimbă în salopeta tipului de la Firma de mesagerie (ca 

în debutul scenei a şasea). Alţi copii de pe margine pregătesc la vedere 
noile obiecte care urmează să apară: ferestre termopan, o maşină de 
spălat cu bule, aer condiţionat, diverse jucării şi dulciuri amintind de 
sărbătoarea Paştelui... Îi vedem pe cei doi copii îmbrăcaţi în salopetă cum 
apar în dreptul uşii. Se aude sunetul de sonerie. Dea data asta, Tibi nu se 
trezeşte. Doarme dus. Soneria sună. Vice se trezeşte şi merge să 
deschidă. El va semna pentru noile obiecte primite. 

Aceeaşi copii, pe care i-am văzut mai devreme pregătind obiectele, 
apar pe scenă cu undite de jucărie şi pescuiesc aşternuturile de pe fraţii 
mai mici. Spaţiul este invadat de o noua temă muzicală brodată cu 
sunetele reale, pe care le fac noile obiecte, primite în dar de la părinţi. Unul 
dintre copiii de pe margine, apare cu o pancartă pe care stă scris titlul 
scenei ce urmează: TEHNOLOGIA SALVEAZĂ COPILĂRIA! 

Este o scenă leitmotiv, pandant la scena a şasea. Structurarea ei 
este asemănătoare scenei a şasea. Vom avea un plan dramatic —frust, 
realist- cel în care Tibi doarme, iar Vice se furişează afară din apartament, 
luând cu el treningul şi un plic cu nişte bacnote, pe care le găseşte pe 
fundul uneia dintre cutiile cu dulciuri... 

Celălalt plan dramatic, oniric, poetic se va constiui în jurul Cristei, 
Tonto şi al lui Dodi, care descoperă noile obiecte trimise de părinţi: jucării şi 
dulciuri amintind de sărbătoarea Paştelui, o maşină de spălat cu bule, aer 
condiţionat şi... ferestre termopan. Toate aceste obiecte vor crea 
atmosfera unei noi Ode închinate Spaniei. Toate acţiunile lui Dodi şi Tonto, 
susținuți de copiii de pe margine se vor constitui într-un soi de teatru-clip. 

Crista se pune pe cântat. Dodi şi Tonto descoperă obiectele. 
Pentru că şi în cazul lui Tonto cât mai ales în cazul lui Dodi —care având 
mâinile şi capul bandajate arată ca o mumie- mâinile le sunt imobilizate de 
multiplele straturi de bandaje, amândoi vor da fuga “pe margine” şi ajutaţi 
de ceilalţi copii vor renunţa la aceste bandaje. Primează pofta de 
joc/joacă... Aerul condiţionat, maşina de spălat cu bule devin “efecte 
speciale” pentru momentul artistic al Cristei. Aerul condiţionat, mânuit de 
cei doi fraţi va face ca imaginea Cristei -închinând Odă Spaniei- să fie 
asemănătoare unei secvenţe dintr-un celebru videoclip al lui Michael 
Jackson (They don’t realy care about us!). Maşina cu bule de aer va umple 
spaţiul cu baloane de săpun (tehnic, există un dispozitiv, folosit mai ales în 
discoteci, care are această calitate, dizlocă în spaţiu foarte multe baloane 
de săpun). 

La un moment dat, Tonto şi Dodi descoperă ferestrele termopan. 
Cei doi vor aduce fereastra termopan în dreptul Cristei şi brusc, aceasta nu 
se va mai auzi cântând. Foarte fascinati de noua lor descoperire, Tonto si 
Dodi repetă acţiunea de câteva ori, spre disperarea Cristei care vrea să-şi 
ducă momentul până la final. Brusc Tonto, îl loveşte pe Dodi din senin. 
Dodi începe să urle, iar Tonto aduce fereastra în dreptul lui. Tipetele lui 
Dodi nu se mai aud. Tonto se loveşte şi el în joacă şi începe să urle cât 
poate de tare, dar imediat se trage în dreptul ferestrei. Tipetele lui nu se 
mai aud. Urmărindu-l pe Tonto, Dodi se opreşte instantaneu din plâns şi se 
arată fascinat de noua lor descoperire. Tonto ia fereastra şi o duce în 
dreptul lui Tibi, care continuă să doarmă. Cei doi aşează cu mare grijă 
fereastra termopan în dreptul lui Tibi, cât mai aproape de el, se aşează de 
partea cealaltă şi se pun pe tipat cât pot ei de tare. Tibi continuă să 
doarmă. (Evident că tehnic ne vom folosi doar de câteva rame PVC de 
dimensiuni mai mici, uşor manevrabile pentru copii). 

3. La un moment dat, se va auzi în spaţiu un scâncet de bebeluş. 
Crista se opreşte din cântat. Tonto şi Dodi caută jur împrejur. 

CRISTA: Ce-i asta? Miroase urit. 

TONTO: Nu-i de la mine! 

Copiii de pe margine reproduc o suită de sunete asociate 
plânsetului de bebeluş dar şi acelei nevoi fiziologice urât mirositoare. Dodi, 
Tonto, Crista sunt doborati de miros. La un moment dat găsesc printre 
pachetele trimise/primite un coş mare de nuiele de care este atârnat un 
biletel, pe care scrie în română şi spaniolă: FRATELE VOSTRU. 

CRISTA: E de la el! 

DODI: Camarade! 

TONTO: Încă un căcăcios?! 

Scâncetele de bebeluş, coroborate cu sunetele inconfundabile 
asociate acelei nevoi fiziologice urât mirositoare, se transformă într-un 
vacarm. Coşul de nuiele este pasat de la unul la altul, fiecare dintre cei trei 
încercând să oprească bebeluşul din plâns. Crista îl ia şi-l leagănă, dar 
tipetele şi mirosul o doboară. Tonto îl ia repede şi-l acoperă cu două-trei 
ferestre de termopan, dar atât tipetele cât şi mirosul devin parcă şi mai 
pregnante. Brusc, Dodi ia bebeluşul şi-l aruncă în maşina de spălat cu 
bule. 

CRISTA: Nu!!! 

Pentru câteva clipe se va auzi doar sunetul unei maşini de spălat. 
După vacarmul precedent, acest sunet devine o suav adagio. Foarte 


125 


discret, se pot distinge sunetele estompate ale plânsetului unui bebeluş 
care se îneacă. (Tehnic, spaţiul sonor va fi sugerat atât folosindu-ne de o 
bandă sonoră aferentă situaţiei, dar şi de zgomotele şi sunetele pe care 
copiii de pe margine le vor putea crea ca să dea sugestia unei maşini de 
spălat şi a unui bebeluş care se îneacă). 

4. În acel moment, se aude soneria de la telefonul mobil al lui Tibi. 
Tibi se trezeşte, se uită la ceas. Instantaneu, Dodi, Crista şi Tonto îşi 
găsesc fiecare “câte o activitate”. Înainte să se apuce de noua activitate, 
Dodi si Tonto trec repede pe margine “şi-şi reinstalează” bandajele. Evident 
că se vor folosi de acest lucru ca să victimizeze, să pozeze în victimă naivă 
şi inocentă. Crista se pune pe călcat câteva rufe, dar fără să cableze 
matina de călcat; Tonto deschide repede o carte/manual şi începe să 
conspecteze din ea; Dodi se agită stânga-dreapta şi în cele din urmă, 
optează să-i tina manualul lui Tonto. Toate opţiunile lor trebuie să frizeze 
ridicolul, absurdul. Prin atitudinea lor, cei trei fraţi caută să spele putina... 
Tibi vede maşina de spălat în funcţiune. 

TIBI: Ce faceţi aici? 

Brusc, Tonto ia de pe jos cartea tehnică a maşinii de spălat. 

TONTO: Mă spal chiloteii... 

CRISTA (corectandu-l): iti speli... Îşi spală... chiloteii... 

Tibi se duce spre bucătărie, dar dă peste coşul cu nuiele. 

CRISTA: Tu nu lucrezi azi de noapte?! Vezi să nu intarzii... 

TONTO: Da, lasă că strângem noi... 

Tonto vrea să ia coşul din mâna lui Tibi, dar din coş cad pe jos 
câteva jucării de bebeluş, câteva scutece împăturite, un biberon, conserve 
cu mâncare pentru bebeluş... Brusc încep să se distingă scâncete de 
bebeluş. 

TIBI: Ce miroase aşa?! 

Imediat, Tonto şi Dodi încearcă să acopere sunetele. Se prostesc, 
imită/reproduc scâncete de bebeluş, sunete de “vânturi”, se amuză, se 
distrează. Îşi impart scutecele, jucăriile, biberonul şi toate obiectele de 
bebeluş, pe care şi le pasează de la unul la altul... 

DODI: Por mee! 

TONTO: Şi astea sunt tot pentru minel... 

Tibi găseşte un bilet atârnat de coşul de nuiele. Îl desface şi vrea 
să-l citească. Brusc, Tonto îi ia biletul din mână şi după câteva ezitări îi dă 
citire, fără să fie foarte clar dacă parcurge toate informaţiile scrise sau 
acţionează selectiv... 

TONTO: “Fratele vostru.” PUNCT. (pauză scurtă) “Are şase luni.” 
PUNCT. (Tonto se mai uită peste billet, îl întoarce şi pe o parte şi pe 
cealaltă). “Bea lapte.” PUNCT. ŞI VIRGULĂ. PUNCT ŞI VIRGULĂ. “Mult 
lapte”. PUNCT. “Şi mănâncă morcov ras”. PUNCT. “Face pipi des...” 
(împătureşte biletul şi-l aruncă) Şi caca! Mult caca! 

Cât timp Tonto citeşte biletul, ceilalţi fraţi, foarte spasiti trec prin 
faţa lui Tibi şi pun în dreptul lui obiectele de bebeluş pe care le-au luat mai 
devreme: Dodi înapoiază biberonul, Crista o cutie mare de lapte praf, Tonto 
la rândul lui, înapoiază cele câteva jucării şi o conservă mare cu mâncare 
pentru bebeluş. Nici unul nu mai zice nimic. Sunt spăşiţi, cu capetele 
plecate ca nişte catelusi. Scâncetele de bebeluş se aud mai pregnant. Ele 
sunt coroborate cu sunetul produs de maşina de spălat aflată în funcţiune. 
Dodi, Tonto şi Crista se depărteză pe nesimţite, ca la jocul “Cât e ceasul 
împărate?”. Treptat ajung aproape lipiti de pereţi. În retragerea lor, fără 
băgare de seamă, unii dintre ei calcă pe câte o jucărie al cărei sunet idiot 
mecanic rivalizează cu o mină din Kosovo. Tibi ia biletul de pe jos şi se uită 
peste el... 

TIBI: Fratele vostru? Au mai trimis un copil?... Unde e?... 

Instantaneu, ca în cea mai jalnică coregrafie ă la Britney Spears, 
cei trei fraţi ridică mâna şi indică maşina de spălat cu bule. Imediat toţi trei, 
la unison încep să relateze propria perspectivă asupra celor întâmplate. 
Sunetul maşinii de spălat creşte. Debitul lor verbal şi sunetul maşinii de 
spălat rivalizează cu o secvenţă de hip-hop. Tibi sare ca ars şi opreşte 
maşina de spălat. Pentru câteva secunde se lasă o linişte apăsătoare... Nu 
se vor auzi decât bătătile inimilor celor trei (Copiii de pe margine vor sugera 
aceste sunete). 

Tibi deschide maşina de spălat. Câteva baloane de săpun răzlețe 
se pierd prin spaţiu. Crista, Dodi şi cu Tonto se adună în jurul maşinii de 
spălat. 

Tibi bagă mâna în maşină şi scoate la iveală un scutec de un alb 
imaculat. Ca un gest reflex, cei trei fraţi duc mâna la nas. Dar Tonto, luând 
scutecul, îl miroase, îl întorce şi pe o fata si pe cealaltă şi îl arată celorlalţi. 
E perfect curat. Exact în acel moment, unul dintre copiii de pe margine 
scoate la iveală un pet de doi litri de Cocolino, în care va sufla ca la un nai. 
Sunetul emis va fi amplificat. Spaţiul sonor este invadat de acest sunet 
amintind de westernurile autohtone, senzaţia de stranietate este asociată 
unei maxime revelații, pe care ceilalţi fraţi o trăiesc la unison, eliberându-şi 

narile şi lăsându-se imbatati de mireasma de conuri de pin... Unul dintre 
copiii de pe margine va agita in exces o crenguta mică cu conuri de pin. 

În această notă/cheie mistico-stranie-derizorie se va desfăşura tot 
momentul care urmează. Sunetul petului de Coclino imitând un nai va fi 
reprodus constant. Şi se va asocia cu alte sunete. În tot acest timp, 
scutecul alb imaculat este pasat cu mare grijă lui Dodi, care la rândul lui îl 
pasează Cristei ca pe un giulgiu. Crista îl ia, îşi cufundă faţa în el şi apoi cu 
un mic suspin discret îl împătureşte cu mare grijă. Sunetul petului de 
Cocolino imitând un nai se aude în continuare cu constanta unui 
metronom. 

Tibi bagă iar mâna în maşina de spălat şi scoate la iveală un şnur 
de care este legată o mică jucărie zornăitoare şi o suzetă. Unul dintre copiii 
de pe margine agită pe o jucărie zornăitoare al cărei sunet ar trebui să fie 
ca cel emis de şarpele cu clopoței. Acest sunet se asociază petului de 
Cocolino devenit nai şi amplifică cheia mistico-stranie-derizorie. Şnurul este 
pasat de la unul la altul, acţiunea rivalizând oricărei secvenţe de gen din X 
Files sau Dexter sau mai ştiu eu care alt film care abundă în tehnici de 
criminalistică. Ar trebui ca în plan sonor să cităm o temă de pe coloana 
sonoră a unuia dintre aceste filme care ne-au marcat... 

După ce şnurul va fi ajuns pus cu grijă peste scutecul alb imaculat, 
Tibi vâră iar mâna în maşina de spălat. Dar chiar atunci, din maşină se 
răsfrâng în spaţiu câteva zeci de balonaşe de săpun, ca o briză, ca o 
adiere. Efectul este aproape catarhic pentru cei mici. Tibi scoate atunci la 
iveală bebeluşul (Tehnic, va fi o păpuşă, o imitație impecabilă, poate chiar 
o păpuşă din acelea care se vând pe la farmaciile sau cabinetele medicale 
din afară, şi care slujesc educării tinerelor viitoare mămici). Tibi îl palpează, 
îl ascultă atent cu urechea, îl caută de puls. Pentru o secundă, Tibi a 
îngheţat. Apoi se uită la Crista. Aceasta îi pasează scutecul alb imaculat. 
Tibi îl acoperă pe bebeluş şi rămâne cu el în braţe, cumva inert, mort... O 
sticluta mică cu glicerină este pasată discret, de la unul dintre copiii de pe 
margine către fraţi... Crista, care este cel mai aproape de Tibi, rămâne cu 
sticluta în mână îndreptată către Tibi. Nimeni nu mai mişcă...Dodi se ridică 
uşor de tot în vârful picioarelor ca să vadă mai bine. Apoi, foarte uşor ia 
sticluta din mâna Cristei şi-şi picură în dreptul ochilor... E gata-gata să 
„izbucnească în plâns”... 

Exact în acel moment, unul dintre copiii de pe margine va 
reproduce sunetul de tuse, de înecat cu apă, urmat de scâncete de 
bebeluş. Sunetele sunt însoţite imediat, la unison, de câteva „zbateri” ale 

bebeluşului aflat în braţele lui Tibi. Tehnic, actorul care îl va interpreta pe 
Tibi va trebui să mânuiască păpuşa, s-o anime asemenea unui actor 
păpuşar sau a unui ventriloc (mai putin emisia vocală). Sugestia „învierii 
bebeluşului” va fi creată prin coroborarea/asocierea sunetelor emise de pe 
margine cu acţiunile lui Tibi (devenit pentru moment actor păpuşar). 
Precizia asocierii va fi extrem de importantă doar în primele clipe, mai apoi 
calitatea de joc, de improvizație a acestui moment poate face deliciul si 
bucuria atât a copiilor cât şi a noastră spectatori. Ideea e că ne vom juca şi 
cu „nepotrivirea” celor două informaţii ale planului sonor şi ale planului de 
fizicatie. Ar putea deveni un mic lazzio... 

5. Odată cu acest moment al învierii bebeluşului, structura scenei 
se relansează pe cele două planuri dramatice. Mai exact, într-un plan 
„frust-realist”, Tibi va căuta să se îngrijească de bebeluş, iar în acelaşi timp, 
sub ochii noştri se va dezvolta momentul ODĂ MAŞINII DE SPĂLAT CU 
BULE. 

Tibi va lua deci cele câteva scutece, biberonul, jucăriile şi va căuta 
să-l liniştească pe bebeluş, să-l hrănească, să-l adoarmă. 

Unul dintre copiii de pe margine va reapărea cu pancarta iniţială, 
pe care mai vedem o dată titlul scenei: TEHNOLOGIA SALVEAZĂ 
COPILĂRIA!. Mai apoi, acelaşi copil va scrie la repezeală o nouă pancartă 
cu titlul: BONUS! Odă Maşinii De Spălat Cu Bule. 

CRISTA, Odă Maşinii De Spălat Cu Bule 

Maşină cu bule 

Bule de aer 

Respirație de fraier 

Traiesti, trăieşti 

Hai să pescuim peşti. 

Maşina te-a salvat 

Bulele te-au scăpat. 

Opţiunea asupra temei muzicale ar trebui să ţină cont de faptul că 
ne dorim ca acest moment să umezească olecuta indivizii din sală. Tema 
este absurdă. Textul cântecului este absurd. Însă nu ar trebui să ne lăsăm 
potopiti de suma acestor absurditati... Mai exact, orice text rostit în metrou 
sau tramvai, care reproduce clişeul dramei de familie are ceva absurd şi 
comic în el. În acelaşi timp, componenta tragică e activată de inocenta, 
inconstienta, naivitatea unui plod mucos cu picioarele goale, în braţele 
căruia atârnă un pui de căţel abia mijindu-i ochii. Dacă chiar şi această 

imagine ajunge să fie percepută drept un clişeu, atunci calitatea 
interpretării muzicale preia sarcina emotionarii individului. 

Mă gândesc că o temă muzicală a capella ar fi ideală acestui 
moment. Îmi imaginez un Dodi - pe care abia dacă l-am auzit până acuma 
verbalizând ceva- parcurgând impecabil acutele unei partituri vocale 
asemănătoare cântărilor religioase din biserca catolică. Îmi imaginez un 
moment în care cei trei fraţi aproape betegiti (Tonto are mana bandajată şi 
legată de gât; Dodi are ambele mâini şi capul înfăşurate în faşe sterile) ar 
elibera aceast tip de emotie prin calitatea interpretării vocale. Măcar prin 
strădania ca aceasta să fie desăvârşită. 

Simplitatea, economia de mijloace ar caracteriza acest moment. 
Tema muzicală se va asocia suitei de acţiuni, pe care Tibi le va dezvolta. 
Tema muzicală se transformă treptat într-un inedit cântec de leagăn. 
Bebeluşul adoarme. Cele două planuri dramatice se întrepătrund. Scartaitul 
patutului în care bebeluşul adoarme este ultimul sunet din această scenă. 

Pe coda de la acest moment, copilul de pe margine reapare cu o 
nouă pancartă pe care stă scris titlul scenei ce urmează: VICE AUROLAC. 


Desfăşurător acţiune parcursivă: 


SCENA 1 

ÎN PERICOL 

VICE adoarme făcându-şi temele la limba română. „l-a ars 
Româna!”. Cât pe-aci să-i dea la TV. VICE este pus la colţ. TONTO se 
joacă de-a televiziunea. CRISTA face pe mămica responsabilă. 


SCENA 2 

MĂ TRANSMIT LIVE 

Vor să ajungă la TV ca să-i vadă Mama şi Tata. TIBI veghează. 
Prima scenă „nocturnă. 


SCENA 3 

HAI LA ŞCOALĂ 

Sunt aproape complet analfabeți. VICE le cam chiuleşte. TONTO 
are o mică criză legată de părinţi şi şcoală. DODI se pregăteşte de 
serbarea pentru Paşti, organizată de grădiniță. Alfabetul vs Desene 
Animate. Pleci spre scoala/gradinita, te rupi de universul tau... 

SCENA 4 

IO AM SÂNGE, TU N-AI SÂNGE! 

CRISTA ajunge acasă plină de sânge. TIBI nu are cum să ajungă 
la timp. E bolnavă, o să moară, curge sânge dar n-are nimic. Copiii se 
amuză. Devine totul o secvenţă dintr-un film horror serie D. TIBI ajunge 
într-un final şi-i linişteşte Crista are primul ciclu. 


SCENA 5 

DE AZI SUNT MAMA! 

Ce-i aia CICLU? TIBI caută să le explice fără să-i mintă prea tare. 
Crista e ca mama, ei sunt ca tata. TONTO vrea şi el sânge. E cool să ai 
sânge. Vrea şi el să fie cool. TIBI îi adoarme. (lecţia de sexologie din 
manual). 


SCENA 6 

SPANIA, SPANIA, CUTIA ESTE MAMA MEA! 

Secvenţă pe două planuri. Într-un plan TIBI pregăteşte masa. În 
prim plan, COPIII închin o ODĂ SPANIEI. Obiectele Părinţi: frigiderul, TV- 
ul, Centrală Termică, jocuri şi jucării, Cuptor cu Microunde... 


SCENA 7 

ŞCOALĂ SAU AUROLAC? 

TONTO întârzie să ajungă acasă. Vine cu mâna tăiată „Şi băieţii 
are sânge!” VICE nu mai merge la şcoală. DISPUTA TIBI-VICE despre 
şcoală. TONTO este bandajat de CRISTA şi DODI. TIBI pleacă supărat 
căci a fost umilit la telefon de patron. 


SCENA 8 

NOCTURNĂ 

Copiii adorm fără TIBI. VICE îşi face de cap cu jocurile. CRISTA 
aproape clachează. Pana de curent. Secvența de umbre pe pereţi, ca 
suport pentru povestea în spaniolă citită de CRISTA lui DODI. Copiii 
adorm... Pliantul în care adoarme DODI ia foc. 


SCENA 9 

AJUTO ME! 

DODI ia foc. Arde. Sugestia incendiului. laurtul salvator. ODA 
IAURTULUI. Sunt la TV şi nu sunt. Paralela cu reportajul ProTv. 

SCENA 10 

TEHNOLOGIA SALVEAZĂ COPILĂRIA! 

Prima dată când TIBI rămâne acasă peste zi. Doarme, doarme 
neîntors. Apar noi obiecte de la părinţi. ODĂ SPANIEI RELOADED. Maşina 
de spălat cu bule, ferestre termopan, un nou bebeluş. ODĂ MAŞINII DE 
SPĂLAT CU BULE.. 


SCENA 11 

VICE AUROLAC 

VICE ajunge acasă cu aurolacul în nas şi are lipici la visare, poante 
şi goange de tot felul. Copiii încearcă să-l ajute. TIBI clachează prima dată. 
ÎI loveşte pe VICE. 


SCENA 12 

TELEFONUL DE LA PĂRINŢI 

Salvarea din situaţia cu VICE vine de la telefonul primit de la 
părinţi. Copiii se laudă părinţilor despre noile lor cuceriri. TIBI află că părinţii 
nu ajung de Paşti, dar îi păcăleşte pe fraţi că aceştia vor veni mai mult ca 
sigur... 


SCENA 13 

COPIII JURNALIŞTI Al CRIMEI 

De dimineaţă, copiii îl găsesc pe TIBI în baie, plin de sânge, tăiat 
pe mâini, cu o curea în jurul gâtului... Imaginea indică foarte greu ce exact 
s-a întâmplat. TIBI e mort. Nu mai e. Copiii găsesc câteva bilete, pe care 
TIBI le-a scris pentru fiecare dintre ei. CRISTA clachează. VICE preia rolul 
lui TIBI. Copiii decid să-l păstreze pe TIBI cu ei. 


SCENA 14 

ASISTENŢII MATERNALI 

În loc de părinţi, apar asistenții maternali. Copiii îi confundă cu 
părinţii. Gaşca lor se sparge. Statul îi preia pe copii. Povestea lor devine o 
ştire de 2 minute la Pro Tv. 

2.3. Proiectul de teatru educaţional „Copiii migraţiei” 


Exeperienta lucrului la proiectul de teatru social „Ţară, ţară vrem 
părinţi!” ne-a edificat asupra unui adevăr, pe care Jacques Copeau avea 
să-l formuleze foarte inspirat: „Ideea de Şcoală şi ideea de Teatru nu sunt 
decât una şi aceeaşi idee. Ele s-au format impreuna.”@° 

Componenta socială a proiectului, mai exact înfiinţarea unei Clase 
a părinţilor sau cooptarea în proiect a eparhiilor din străinătate ale Bisercii 
Ortodoxe Române, au rămas doar nişte idei pe care nu am reuşit să le 
împlinim. Cu toate că aspectul social părea extrem de uşor de realizat, noi, 
o mână de artişti, am fost depăşiţi de dificultăţile pe care le presupune 
colaborarea între insituţiile statului: Ministerul Muncii, Ministerul Educaţiei, 
Ministerul Afacerilor Externe. 

Astfel, împreună cu dramaturgul Mihaela Michailov şi cu actorii 
Mihaela Rădescu şi Viorel Cojanu, pe scurt Asociaţia Replika, am decis să 
ne rezumăm doar la condiţia noastră de artişti, profesionişti în domeniul 
artelor spectacolului şi folosindu-ne de experienţa pedagogică asimilată în 
cadrul Universităţii de Artă Teatrală şi Cinematografică |. L. Caragiale, 
Bucureşti (UNATC) să încercăm să explorăm conceptul de teatru 
educaţional, de educaţie prin teatru. 

Aşa a apărut proiectul de teatru educational Copiii Migratiei, care a 
însemnat un turneu prin ţară cu spectacolul Familia Offline, precedat de o 
prezentare publică a metodologiei de lucru în teatrul educaţional. 

Inspirati de cercetările şi creaţiile unor iluştri pedagogi precum 
Dorothy Heatchote, Brian Way, Peter Slade, Henry Cadwell-Cook sau de 
cercetările şi creaţiile unor renumiţi practicieni ai teatrului precum Augusto 
Boal sau Viola Spolin, împreună cu Mihaela Michailov am coordonat două 
cărţi pe care le-am publicat în cadrul proiectului Copiii migraţiei. 

Familia Offline. Spectacol de Teatru Educaţional este o carte care 
documentează etapele de lucru din timpul realizării spectacolului de teatru, 
precum şi o serie de eseuri care se constituie într-o pledoarie pentru rolul 
Teatrului Educaţional în formarea copilului. 

Cea de-a doua carte, Teatru educaţional. Jocuri şi exerciţii, ne-am 
dorit să fie „un mic organon” pentru pedagogul care vrea să-şi diversifice 
metoda de predare, aplicând principiile specifice teatrului educaţional. 


2%Jacques Copeau, L'ecole de Vieux-Colombier, (ed. Claude Sicard), Gallimard, Paris, 2000 

De ce un spectacol de Teatru Educaţional? 


Ideea unui spectacol de Teatru Educaţional, prezentat pe o scenă 
de teatru profesionsit, a apărut în timpul atelierelor pe care echipa artistică 
a proiectului le-a susţinut iniţial în incinta Şcolii Generale Nr. 55 şi, mai 
apoi, într-un spaţiu privat, o sală de sport din cartierul Republica, aflată în 
imediata apropiere a Şcolii Generale; o sală de sport pusă la dispoziţie prin 
amabilitatea doamnei Zaincovschi, mama unuia dintre copiii participanţi în 
cadrul atelierelor care au durat un an de zile. Această sală a dat 
posibilitatea echipei să continue să se întâlnească, sâmbetele și duminicile, 
în cartier, într-un loc care să le fie copiilor la îndemână. După două luni în 
care copiii au participat exclusiv la ateliere de jocuri teatrale, am început să 
citim textul, să ne oprim asupra fiecărei situaţii dramaturgice, să-i înțelegem 
semnificaţiile și sensul. Copiii au fost provocati permanent să pună întrebări 
și să se gândească la posibile soluţii prin care ar putea rezolva o situaţie. 
S-au născut întrebări care au revenit constant pe tot parcursul procesului 
de lucru si care i-au făcut pe copii să fie conștienți de faptul că ei înșiși 
trebuie să se implice activ în crearea spectacolului: „Cum ia casa foc?, O 
să avem foc adevărat?, Cum stingem focul?”, „Cum o să-l filmez pe 
bunicul?, Îmi luaţi cameră pe bune?”, „Ce o să mâncăm când scrie în text 
că mancam?”, „Cum o să vorbesc eu spaniolă, că nu ştiu spaniola?!”. l-am 
încurajat pe copii să-și pună cat mai multe întrebări ca să-și imagineze ei 
lumea pe care o vor reprezenta și felul în care această lume poate deveni 
vizibilă. 

În Teatrul Educaţional, cele mai multe soluţii sunt date de copii, 
care nu sunt doar interpreţi ai unor roluri fixate de artiști, ci devin, ei înșiși, 
creatori și autori implicaţi în elaborarea spectacolului. Copiii sunt motivaţi 
să construiască spectacolul, pentru că propunerile lor le dau siguranţă pe 
scenă și îi fac să se simtă reprezentaţi de ceea ce joacă. În scena în care 
apar cadourile trimise de părinţi, i-am rugat să ne spună ce cred ei că le-ar 
putea trimite părinţii. Așa au apărut plasa cu multe jucării, elicopterul cu 
telecomandă, pisica vorbitoare şi skate-ul. De asemenea, una dintre fete a 
propus ca părinţii să le trimită o trusă imensă de make-up și copiii să aibă 
atașate pe degete pensule ca să se fardeze. Din această propunere s-a 
născut „fata make-up”, care poartă o rochie din carton pe care sunt lipite 
cutii cu farduri. Propunerile copiilor au fost integrate în spectacol, ceea ce i- 
a făcut să vină de fiecare dată cu idei și soluţii. Un sul de hârtie igienică a 
devenit o cameră de filmat, flacăra de la brichetă a luat amploare și s-a 

transformat în foc, polonicul a avut rolul microfonului. Am încercat, 
împreună cu grupul de copii alături de care am lucrat, să definim cât mai 
multe funcţii ale obiectelor cotidiene din jurul nostru, astfel încât aceste 
obiecte să fie declanșatori ai imaginaţiei şi instrumente vii ale jocului, cu 
potential de fictionalizare teatrală. 

În ce privește scenariul de spectacol, ne-am dorit o structură 
mobilă de text pe care copiii să o poată umple cu referințe din lumea lor, cu 
replici pe care sa le adapteze realitatilor lor, astfel încât ceea ce spun să-i 
reprezinte cât mai bine. Am evitat permanent rigiditatea unei formule fixe 
de text pe care copiii să o retina si să o redea întocmai, pentru că n-am vrut 
să intrăm în formatul de tip lecţie învățată pe dinafară. De fiecare dată i-am 
întrebat pe copii cum ar spune ei o replică, in asa fel încât să fie cat mai 
aproape de ce-şi doresc să comunice. Am petrecut ore întregi încercând să 
înțelegem împreună sensul și rostul unei replici, posibila ei reformulare și 
refrazare în funcţie de ceea ce copiii voiau să transmită. Întrebarea pe care 
le-am pus-o mereu a fost: „Cum ai spune tu asta?”. Am renunţat la replici 
care erau prea lungi și am scurtat scene care complicau diferite acţiuni. Ne- 
am dorit o structură de spectacol care să permită improvizatia și intervenţia 
creativă a copiilor, in asa fel încât aceștia să nu fie simpli executanti ai unor 
sarcini, ci creatori ai realităţii pe care o duc cu ei. 


Selecţia în Teatrul Educaţional 


Timp de aproape un an calendaristic, în fiecare weekend, am reuşit 
(echipa spectacolului Familia Offline, formată din copii, actori, dramaturg, 
scenograf, muzician, regizor) să derulăm ateliere de teatru educaţional. 
Participanţii au fost copii ai Şcolii Generale Nr. 55 din cartierul Republica. 
Singurele criterii de selecţie au fost cel al prezenţei şi cel al participării. 
Copiii care au venit constant şi care au participat la jocurile teatrale au 
format, treptat, echipa teatrului educaţional. 

Credem că este foarte important ca selecţia să fie determinată 
doar de opţiunea, de alegerea participantului şi de capacitatea, 
disponibilitatea sa de a se implica în jocuri şi exerciţii teatrale. În caz 
contrar, participarea creativă şi spontană a fiecărui copil va fi permanent 
virusată de o serie de prejudecăţi determinate de „criteriile de selecţie”. 
Copilul nu se va mai manifesta viu, spontan şi creativ, ci va reproduce strict 
modele omologate, modele de succes, pentru că unica sa miză va fi aceea 
de a ajunge asemeni celui care este numărul 1. Aşa cum teatrul este o artă 

sincretică, teatrul educaţional conferă drept de reprezentativitate oricărui 
talent, oricărei manifestări artistice a naturii umane. Teatrul Educaţional nu 
este o platformă a copiilor talentaţi, recompensati în funcţie de capacitatea 
competițională și de abilităţi confirmate, ci este un mediu de educare şi 
formare a oricărui copil, prin intermediul jocurilor teatrale. Aceste jocuri nu 
fac altceva decât să-l stârnească şi să-l provoace pe copil să se manifeste 
creativ și spontan. 

Devine semnificativă reacţia pe care mulţi dintre copii şi dintre 
părinţi au avut-o la primele noastre întâlniri de la Școala 55. Le-am spus că 
noi nu vom face „teatru-serbare”, că nu suntem nici „căutători de talente”, 
că nu avem nicio legătură cu „Românii au talent” sau „România dansează”. 
Cu toate acestea, în foarte multe cazuri, părinţii insistau asupra „talentului” 
pe care îl are copilul: „Dar cântă foarte bine! la, auziţi!”. Copiii insistau „să- 
şi arate talentul”, într-o logică a exhibării și competiţiei la care sunt expuși 
în fiecare zi. Experienţa ne-a demonstrat că a pune o etichetă, fie ea şi 
„pozitivă”, nu face altceva decât să-l transforme pe copil într-un competitor 
înciudat, dispus să facă orice pentru a-şi arăta talentul și a fi lăudat de cei 
din jur. În plus, orice etichetă, fie ea şi cu iz de „pozitivitate”, nu face altceva 
decât să anihileze alte multe posibile, nebănuite şi nedescoperite 
manifestări ale naturii artistice, limitându-le potenţialul creator. 

Participarea la atelierele pe care le-am organizat a fost cel de-al 
doilea criteriu în baza căruia echipa teatrului educaţional s-a format. 

În Teatrul Educaţional, singura competiţie este cu tine însuţi. 
Asemeni spiritului „olimpismului”, important este să participi, nu să câştigi. 
Important este procesul, nu succesul. Importantă este participarea, nu 
coronita, nu diploma. În lumea noastră atât de competitivă, acest spirit al 
participării fără așteptarea succesului imediat, s-a pierdut total, riscul fiind, 
așa cum se întâmplă de multe ori şi în educaţie, accentul să cadă, exclusiv, 
pe întrecerea cu ceilalţi şi nu cu sine. Teatrul Educaţional valorizează 
spiritul de echipă și comunitatea de creaţie, adică acel tip de comunitate 
care funcţionează după principii nonierarhice, egalitare, și în care copiii 
sunt provocati să se exprime liber împreună, să propună idei si soluții, fara 
să le fie frică, în orice moment, că au propus ceva greșit. În Teatrul 
Educaţional nu avem catalog sau note, nu avem sancţiuni pentru ceea ce 
este considerat, de obicei, o eroare. Avem doar participarea colectivă la un 
proces de creaţie în care fiecare copil devine un pedagog care se educă pe 
sine și îi educă pe ceilalţi, în spiritul iniţiativei comune de acţiune. Teatrul 
Educational mizează pe o pedagogie a experienței colective de viata, prin 

intermediul căreia copiii învaţă împreună sa se formeze, experimentând 
situaţii și contexte care îi ajută să înțeleagă lumea în care trăiesc. Aceste 
situaţii le formează un „orizont de existenţă socială” extins, care le dă 
posibilitatea sa se maturizeze „în cunoștință de cauză”, conștienți nu doar 
de ceea ce trăiesc zilnic, ci, mai ales, de ceea ce ar putea trăi mâine. 
Această pedagogie a posibilităţilor si proiecției în viitor îi ajută pe copii „să 
se pună în cât mai multe minţi și corpuri”, în așa fel încât să înţeleagă, prin 
extensii multiple, propriul context existenţial și lumile de lângă ei. Unul 
dintre exerciţiile pe care le-am făcut împreună cu grupul de copii 
participanţi la atelierele de teatru educaţional a fost să-și imagineze lumea 
personajului pe care îl au de jucat: cum ar sta pe scaun, cum ar reacţiona, 
corporal, la o anumită situaţie conflictuală, ce obiect ar folosi pentru a 
individualiza o acțiune, cum ar mânca. 


Sentimentul comuniunii 


Poate nu este întâmplător că, în aceeaşi perioadă în care Pierre de 
Coubertin — educator, un adevărat filosof al educaţiei — susținea valorile 
olimpismului, pionierii educaţiei prin teatru aveau să se afirme, iar în 
domeniul psihologiei educaţiei, Alfred Adler punea accentul pe conceptul 
„sentimentul comuniunii”. Acest concept este extrem de asemănător valorii 
pe care, în teatru, o numim „spirit de echipă”. 

Adler percepea omul ca fiind singura ființă din universul cunoscut 
nouă incapabilă să trăiască solitar. 

„Oricît de departe am cerceta în istoria societăţii, nu găsim nicăieri 
vreo urmă de individ care să fi trăit singur. Credinţa în societate există 
dintotdeauna”?! 

Mai mult, Adler susține că dacă oamenii nu vor învăța să 
coopereze, vor sfârşi prin a se anihila reciproc. Problema cea mai gravă cu 
care omenii se vor confrunta va fi aceea de a convietui în armonie pe 
această planetă, valorizând trecutul și fiind permanent preocupaţi sa 
îmbunătăţească existența generaţiilor prezente și viitoare. 

„Oamenii ar duce o viata în comun mult mai bună daca 
cunoașterea omului ar fi profundă, deoarece anumite forme perturbatoare 


21 Alfred Adler, Psihologia Școlarului Greu Educabil, Editura IRI, București, 1995, p. 34 

ale vieţii în comun ar fi suprimate, forme care sunt astăzi posibile pentru că 
nu ne cunoaștem unii pe alții'22. 

Dacă oamenii și-ar cultiva acest „sentiment de comuniune” în plan 
afectiv, ar fi capabili să empatizeze cu semenii lor; același sentiment, în 
planul cunoașterii, i-ar face pe oameni să valorizeze relaţiile cu ceilalţi, în 
virtutea ideii că bunăstarea individuală derivă din bunăstarea colectivă; în 
planul comportamental, toate aspiraţiile si sentimentele umane ar putea fi 
transpuse în acţiuni menite să asigure atât afirmarea individuală, cât, mai 
ales, dezvoltarea comunităţii în ansamblul ei. În felul acesta, „sentimentul 
de comuniune” este cel mai de pret stimulent/impuls al creativităţii fiecărui 
individ, pentru că asigură atât împlinirea personală și cea a comunităţii 
căreia îi aparține, cât, mai ales, pentru că afirmă capacitatea fiecărui individ 
de a exista în folosul semenilor săi. 

Potrivit unuia dintre discipolii săi, „Alfred Adler percepea relaţiile 
interumane ca fiind conectate cu sferele cele mai înalte. Un individ este 
conectat cu familia sa, cu prietenii săi, cu membrii comunităţii căreia îi 
aparține. Dar această conexiune, această legătură poate fi extinsă la 
nivelul animalelor înconjurătoare, tuturor vietatilor existente, chiar si la 
nivelul obiectelor; într-un sens larg, o persoană este conectată la întregul 
cosmos, univers. Dacă oamenii ar percepe cu-adevărat această conexiune, 
această interdependenta, atunci foarte multe dintre problemele cu care ne 
confruntăm si pe care noi înşine le-am generat — războaie, persecuții, 
discriminare — ar putea dispărea”23. 

Spiritul de echipă, sinonim  sentimentulului comuniunii din 
psihologia adleriană, este o valoare fundamentală a Teatrului Educaţional. 
Din acest motiv, criteriul participării este vital pentru formarea unei echipe 
în Teatrul Educaţional. 

Participarea trebuie încurajată, stimulată, provocată. Profesorul, 
pedagogul, artiştii profesionişti din echipă trebuie să participe cot la cot în 
toate exerciţiile şi jocurile teatrale. Trebuie să devină parteneri de joc. Un 
foarte puternic stimulent pentru întreg grupul este determinat de momentul 
în care profesorul-pedagogul-artistul profesionist „greşeşte”, ,pierde” în 
cadrul unui joc teatral. La fel ca în gândirea laterală, „greşeala” este 
considerată, în teatrul educaţional, un factor esenţial pentru educare şi 
formare, un stimulent al creativităţii. Cei mai mulţi copii nu participă la 


22Alfred Adler, Op. Cit. 
23 Alexander Muller, You Shall Be a Blessing, San Francisco: The Alfred Adler Institute of San 
Francisco, 1992, pp. 92-118 

activităţi, la jocuri, din teama de greşeală. Asta pentru că sistemul 
traditional de educaţie incriminează greşeala și recurge la selecții 
exclusiviste în funcţie de „cine e mai bine, cine n-a greșit”. Amendată din 
exterior, greșeala îl inhibă pe copil si îl transformă în mici roboţi care 
acționează mecanic. 

CONCLUZII 


În lucrarea cu titlul Teatru ca metodă. Teatrul educaţional mi-am 
propus să realizez o cercetare deopotrivă teoretică și practică asupra 
teatrului social și educaţional dezvoltat în străinătate și în România, asupra 
unor montari de referință care au marcat substantial spectacologia 
secolului XX și secolului XI, și asupra unor artiști pedagogi care au 
revoluţionat practici artistice axate pe dimensiunea educaţională a teatrului 
contemporan. 

Analiza pe care am întreprins-o s-a concentrat pe demersurile 
artistice ale unor regizori care m-au influenţat în abordările teatrului social 
și educaţional pe care l-am practicat încă din anii studenției, odată cu 
realizarea spectacolului Acasă, în care am lucrat cu actori profesioniști si 
alături de copii ai străzii. Teatrul pe care l-am făcut din acel moment a fost 
puternic ancorat în analiza unor probleme sociale de stringentă actualitate, 
dependent de descinderea în comunităţi, pe care le consider lumi-sursă de 
teatralitati inspiratoare și provocatoare pentru preocupările mele. Un teatru 
legat substanţial de categorii deloc sau slab reprezentate, un teatru care 
deschide scena spre organicitatea lumii din care face parte, un teatru întors 
mai putin spre el însuși, cât spre timpul societăţii actuale, spre artistul 
activist, generator de teritorii emotional-sociale. 

Prin această lucrare mi-am propus să-mi fundamentez teoretic o 
parte consistentă a spectacolelor pe care le-am realizat, să prezint montări 
și creatori care au avut un rol extrem de important în construcţia teatrului 
social si educational, si să lansez posibile teme de cercetare ulterioară în 
ariile pe care le analizez. Începând cu anii 2000, teatrul social a căpătat 
amploare și consistenţă în România, iar demersurile de teatru educaţional 
încep, și ele, să capete relevanţă si să nu mai fie considerate „cenușărese” 
ale teatrului contemporan. 

Munca alături de profesioniști și neprofesioniști, proiectele inspirate 
și dezvoltate în urma conlucrării dintre comunităţi diferite constituie pentru 
mine principalul resort de creativitate teatrală. 

Lucrarea abordează teme de reflecţie socială, teme-punte între 
comunități nereprezentate, ignorate, considerate prea puţin semnificative și 

valoroase estetic pentru teatrul de artă, si artiști pentru care spectacolul 
înseamnă, în primul rând, explorarea lumilor excluse, profund vulnerabile, 
lumi care întind „curse politice și sociale” contemporanilor nostri. 

Analiza unor teoreticieni si practicieni care au influenţat decisiv 
teatrul pedagogic al secolului al XX-lea, care au dezvoltat concepte si teorii 
pornind de la lucrul în comunități dezavantajate, de la întâlnirea cu 
marginali și excluși, reprezintă o parte consistentă a lucrării de fata. Prea 
putin cunoscuți si analizati in România, artiști pedagogi precum — Augusto 
Boal, Pipo Delbono, Dorothy Heathcote, Peter Slade — constituie repere ale 
teatrului contemporan, de care spectacolele pe care le-am realizat au fost 
influentate. Descrierea amanuntita a catorva dintre spectacolele facute de 
mine se datorează, în special, dorinței de a-mi lămuri în detaliu un parcurs 
al demersurilor artistice axate pe comunităţile alături de care am lucrat. 

Cred cu tărie în artistul inspirat și hrănit de societatea în care 
trăiește, artist care construiește comunităţi de creaţie, care lasă teatrul 
amortit și canonizat în spate pentru a pătrunde în „viul de trait” în 
proximitatea lui. 

Education, edited by Anne |. Fliotsos and Gail S. Medford 

e TDR vol. 13, nr. 4(1969) Politics and Performance - Lee Baxandall - 
Dramaturgy of radical activity (pag.52-72) 


Documentare TV, BBC: 


* Becoming a Teacher, Employing Drama into the Clasroom 

http://www. youtube.com/watch?v=ou0ICgN6oKq 

* Three Looms Waiting, episoadele 1-8 

http://www. youtube.com/watch?v=f5iBNIEQrZs&feature=PlayList&p=7E5CC1CEF1 


2CA2AC&index=0&playnext=1 

